Assamese Idioms Starting With ' দ '\nদকৈ ভাব ৷\nগুৰুত্ব সহকাৰে ভবা-চিন্তা কৰ ৷\nThink or analyze seriously.\nContributed By: Dr. Armaan U. Muzaddadi on 2013-11-06 02:22:34...More\nদলনিত পোনা মেলা\nঅসহায় অৱস্থালৈ ঠেলি দিয়া\nTo push someone intoavulnerable situation.\nContributed By: Probodh Borah (প্ৰবোধ বৰা) on 2010-07-26 17:51:53...More\nদহ পো দহ নাতি, তেহে কৰিবা কুঁহিয়াৰ খেতি\nউপযুক্ত সামৰ্থ্য থাকিলেহে কঠিন কাম কৰিবলৈ আগ বাঢ়িব লাগে৷\nOne shouldn`t dare to doatough job unless he has enough strength and intelligence.\nContributed By: durlav gogoi on 2012-04-02 09:41:33...More\nদহজনৰ নাও বামেৰেও যায়\nসকলোৱে এক হৈ কাম কৰিলে অসাধাৰণ জটিল কামো সুকলমে কৰিব পৰা যায়\nWith the unity in people, some hard tasks can also be done with less difficulty.\nContributed By: Mouchumi Bhuyan (মৌচুমী ভূঞাঁ) on 2009-11-27 10:37:21...More\nদাঁত কৰচি থাক ৷\nঅতিমাত্ৰা খং কৰ ৷\nTo get extremely angry.\nContributed By: Dr. Armaan U. Muzaddadi on 2013-11-28 00:33:46...More\nদাঁত নাইকিয়াৰ দাঁত হ’ল, কামোৰ মাৰোঁতেই প্ৰাণ গ’ল৷\nবহু প্ৰত্যাশিত কোনো ফল লাভ কৰাৰ পাছত দুৰ্ভাগ্যবশতঃ শান্তিৰে ভোগ কৰিবলৈ নোপোৱা\ninability to enjoy something which has been acquired afteralong aspiration\nContributed By: Probodh Borah (প্ৰবোধ বৰা) on 2015-02-08 11:51:43...More\nদাতাই দিলেও বিধাতাই নিদিয়ে\nদুৰ্ভাগ্যই মানুহক কেতিয়াও শান্তিৰে সুখৰ সময় উপভোগ কৰিবলৈ নিদিয়ে ৷\nMisfortune does not allowaperson to enjoy life with peace and happiness.\nContributed By: Pankaj Borah (পঙ্কজ বৰা) on 2008-03-15 11:24:48...More\nদানত শুচি হয় ধন, ক্ষমাত শুচি হয় মন ৷\nদুখীয়াক দান কৰিলে ধন পৱিত্ৰ হয়, অৰ্থাৎ ধনৰ সদ্-ব্যৱহাৰ হয় ৷ ঠিক তেনেদৰে আনৰ দোষ ক্ষমা কৰি দিব পাৰিলে মানুহৰ মন পৱিত্ৰ হয় ৷\nThe best use of one's wealth is in donation. The best way to be happy is to forgive others' misdeeds.\nContributed By: Probodh Borah (প্ৰবোধ বৰা) on 2012-03-02 12:23:23...More\nদানবীৰ কৰ্ণ হ\nমহাভাৰতৰ কৰ্ণৰ দৰে যি অযাচিতে দান কৰিব পাৰে, তেনে চৰিত্ৰৰ হ (ব্যাঙ্গাত্মক ভাবত ব্যৱহাৰ হয়) ৷\nTo beagreat donor like Karn,ahero of Mahabharata mythology (normally used to ridicule).\nContributed By: Dr. Armaan U. Muzaddadi on 2013-11-06 02:40:56...More\nদাৰে কাটিলেও কটা, গাডীৰে কাটিলেও কটা\nধাৰ থকা দা এখনেৰে ঘপিয়ালেও কটা যাব, বা ধাৰ নথকা গাডীৰে বাৰে বাৰে ঘপিয়ালেও কটা যাব ৷ কোনোবাই যদি অপৰাধ কৰিছে, তেনেহ’লে সি দোষী ৷ দোষটো কেনকৈ কৰিছে সেইটো ডাঙৰ কথা নহয় ৷\nthe fact thatacrime is committed is more important than how it is committed.\nContributed By: Rupankar Mahanta on 2008-09-04 05:04:36...More\nদিনৰ পাহাৰ ৰাতিৰ জুই; তাক নেখেদি থাকিবা শুই\nযিদৰে সন্মুখত দৃশ্যমান পাহাৰটোৰ বা ৰাতি দূৰত দেখা জুইকুৰাৰ সঠিক দূৰত্ব অনুমান কৰিব নোৱাৰি; কিছুমান বস্তু একেবাৰে ওচৰতে যেন লাগিলেও আচলতে বহুত দূৰত আছে ৷ তেনে বস্তুৰ পিছত সময় নষ্ট নকৰাই ভাল ৷\nDo not run after illusions or false dreams. A hill may appear just next block, but is actually vary far away. Simialrly,afire seen in night may appear from vicinity, but in actuality may be miles away.\nContributed By: Rupankar Mahanta on 2008-03-13 23:09:31...More\nদীঘলকৈ মাৰিবা ফুই, তেহে দেখিবা জুইৰ মুই ৷\nখৰিৰ জুই জ্বলাবলৈ হ’লে দীঘলকৈ ফু মাৰিব লাগে; তেতিয়াহে ই ভালকৈ জ্বলে ৷\nTo see firewood burning nicely, one has to blow air deeply into it after having lit.\nContributed By: Probodh Borah (প্ৰবোধ বৰা) on 2010-10-06 17:15:45...More\nদুই নাৱত দুই ভৰি\nবিকল্পবোৰৰ পৰা সঠিক বিকল্পটো বাছনি কৰিব নোৱৰা অৱস্থা\na catch 22 situation when one is unable to decide between the two choices\nContributed By: Rupankar Mahanta on 2008-09-03 08:16:48...More\nদুই ম’হৰ যুজত বিৰিণাৰ মৰণ\nবেলেগৰ ঝামেলাৰ মাজত নিৰীহৰ হাৰাশাস্তি হোৱা ।\n\_"When two buffaloes fight, the grass dies.\_" Innocent common people have to face trouble due to the conflict between/among big people.\nContributed By: Pankaj Borah (পঙ্কজ বৰা) on 2008-02-28 09:11:17...More\nদুখ নকৰিলে মুখ নভৰে ৷\nসুখেৰে জীৱন কটাবলৈ আশা কৰিলে কষ্ট কৰি উপাৰ্জন কৰিব লাগে ৷ পৰিশ্ৰম নকৰিলে উন্নতি আশা কৰা মিছা ৷\nOne has to work relentlessly, if he wishes to succeed in life.\nContributed By: Probodh Borah (প্ৰবোধ বৰা) on 2010-11-04 18:52:05...More\nদুখে কুলাই পাচিয়ে নধৰা\nবৰকৈ দুখ-কষ্ট পোৱা বা চাৰিওফালে বিপদে আগুৰি ধৰা৷\nto be beset by adversity from all sides.\nContributed By: Anjal Borah (অঞ্জল বৰা) on 2010-08-20 09:27:49...More\nদুদিনৰ কাৰণে তোৰ বেহা, কিহলৈ ইমান তিতা-কেহা ?\nমানুহৰ জীৱন সীমিত দিনৰ বাবে অৱধাৰিত যদিও এই কথা পাহৰি গৈ মানুহ লোভ-লালসা আৰু ভোগ-বিলাসত মত্ত হৈ দৈনন্দিন জীৱনত দন্দ-খৰিয়াল বঢ়াই লয়, আৰু জীৱনটো অবাঞ্চিত যন্ত্ৰণা, শংকা, মানসিক অশান্তি আদিৰে কটাই দিয়ে ৷ এই চিৰসত্য কথাটিৰ উমান দিবলৈ এই ফকৰাৰ ব্যৱহাৰ হয় ৷\nHuman life has limited span, but people used to forget it and in the process of livingaluxurious life they spend whole life with unnecessary tensions, quarrels with fellowmen and consequently liveamiserable life with unlimited sufferings.\nContributed By: Dr. Armaan U. Muzaddadi on 2014-02-05 02:32:03...More\nদুষ্টৰ একাল, সন্তৰ সৰ্বতিকাল\nক্ষমতাশালী দুৰ্নীতিপৰায়ণ লোকে নিজৰ প্ৰভাৱ থকালৈকেহে নিজৰ অনৈতিক কাৰ্য্যকলাপ চলাই থাকিও সমাজত বৰ মানুহ বোলাই থাকিব পাৰে৷ কিন্ত সজ লোক সমাজত সদায় সন্মানীয় ৷\nPowerful corrupt people may earnaplace in the society only till they are in power, butagood human being will always be respected for his values.\nContributed By: Barnali Deuri Bora on 2010-10-13 07:42:48...More\nদূৰৈৰ পাহাৰ শুৱনি দেখি\nসেউজীয়া পাহাৰ দূৰৰ পৰা ধুনীয়া দেখি। তাত থকা খলা বমা, শিলবোৰ আঁতৰৰ পৰা চকুত নপৰে৷ ওচৰ চাপিলেহে তাৰ কঠিন ৰূপটো গম পোৱা যায়। অৰ্থাৎ কোনো বস্তুৰ ভাল-বেয়া জানিবলৈ হ’লে তাক ওচৰৰ পৰা নিজে নিৰীক্ষণ কৰিলেহে সঠিককৈ অনুধাৱন কৰিব পাৰি৷ কোনো কামৰ কঠিনতাৰ ক্ষেত্ৰটো ই প্ৰযোজ্য।\nA hill fromadistance appears to be beautiful as its roughness is not seen. Similarly the roughness or hardness of anything is not known until it is approached by oneself.\nContributed By: Hemanta Saikia on 2009-03-01 00:53:13...More\nদূৰৰ পাহাৰ ৰাতিৰ জুই তাক নেখেদি থাকিবা শুই৷\nদূৰৰ পাহাৰ আৰু ৰাতিৰ জুই ওচৰত থকা যেন লাগে৷কিন্তু তাকে ভাবি তাক বিচাৰিবলৈ গ`লে সহজে পোৱা নাযাব৷ সেইদৰে দেখি ভাল লগা অথবা শুনা কথাত ভোল যোৱাৰ আগতে নিজৰ বুদ্ধিৰে বিবেচনা কৰা উচিত৷\nSeeing is not always believing. The far-away hills or the fire at night may seem near, but chasing them would be no less foolish than chasingamirage at the desert. So think before you act!\nContributed By: Samhita Bharadwaj on 2010-12-12 10:43:00...More\nদেখি শিকে, ঠেকি শিকে\nকিছুমান মানুহে আন মানুহৰ কাৰ্য্য-কলাপ লক্ষ্য কৰি আয়ত্ব কৰে, কিছুলোকে আনৰ উপদেশ বা আনৰ ভালখিনি অনুকৰণ কৰিব নোখোজে, কিন্ত টান পৰিস্থিতিত পৰি তাৰ পৰা শিকনি লব লগা হয় ৷\nSome people learn by observing others, but some who do not listen to or follow others have to learn from his own experiences.\nContributed By: Barnali Deuri Bora on 2010-11-01 00:50:17...More\nদেহা গোলাঘটীয়া হ\nকঠিন পৰিশ্ৰমৰ ফলত অথবা নানান আলৈ-আহুকালৰ সন্মুখীন হোৱাৰ ফলত শৰীৰ অৱশ হৈ পৰ্\nto feel exhausted due to strenuous exercise or for facing troubles and turbulence\nContributed By: Probodh Borah (প্ৰবোধ বৰা) on 2014-05-15 00:21:13...More\nদেহা থাকিলেহে বেহা\nসুস্বাস্থ্য অবিহনে মানুহে কোনো কাম সুকলমে সমাপন কৰিব নোৱাৰে | শৰীৰ সুস্থ হ’লেহে মানুহে বেহা-বেপাৰ কৰি অৰ্থ আৰ্জন কৰিব পাৰে |\nHealth is wealth. One cannot be successful in any business withoutahealthy body and mind.\nContributed By: Probodh Borah (প্ৰবোধ বৰা) on 2010-08-05 02:03:58...More\nদৈৱাসন তল যোৱা\nকোনোৱে উপভোগ কৰি থকা সামাজিক মৰ্য্যাদা বা প্ৰতিপত্তিৰ হ্ঠাতে বিলুপ্তি ঘটা\nTo suddenly lose the power and social reverence being enjoyed by someone\nContributed By: Probodh Borah (প্ৰবোধ বৰা) on 2010-08-14 15:47:09...More\nদৰিদ্ৰ যিফালে যায়, সাগৰো শুকায়, মাণিকো লুকায় |\nমানুহৰ বিশ্বাস যে ভাগ্য বেয়া হোৱাৰ কাৰণেহে মানুহ দুখীয়া হয় | গতিকে দুখীয়াই য’লৈকে নাযাওক কিয়, কেতিয়াও তেওঁ সুখ-সম্পত্তি আৰ্জন কৰিব নোৱাৰে |\nPeople believe thataman becomes poor because of his misfortune. Hence, wherever he goes,apoor can never earn wealth and happiness.\nContributed By: Probodh Borah (প্ৰবোধ বৰা) on 2010-08-02 18:43:33...More


পোকীয়া চিকিৎসা (ডা° আদিত্য ৰঞ্জন দত্ত) - সাহিত্য ডট অৰ্গ\nপোকীয়া চিকিৎসা (ডা° আদিত্য ৰঞ্জন দত্ত)\nপোকীয়া চিকিৎসা (Maggot Therapy):\nএনে এটা অৱস্থাৰ কথা কল্পনা কৰকচোন, য’ত আপোনাৰ ভৰিত ঘাঁ লাগিছে। বহুদিন ধৰি শুকুৱা নাই ঘাঁ টুকুৰা। এতিয়া লাহে লাহে ঘাঁ টুকুৰাত পোক লাগিবলৈ আৰম্ভ কৰিছে। লেউ লেউকৈ ওলাই অহা বগা-মাটিয়া বৰণৰ পোকবোৰ। অকল্পনীয় নহয়নে! ভাবিলেই ভয় লাগি যায়।\nপিছে এই পোকবোৰৰ (ইংৰাজীত যাক Maggot বুলি কোৱা হয়)দ্বাৰা যদি আপোনাৰ সেই ঘাঁটুকুৰাৰ চিকিৎসা কৰা হয়! হয় আপুনি ঠিকেই শুনিছে। সেই পোকবোৰে মানুহৰ দেহৰ কিছুমান ঘাঁ নিৰাময় কৰাত যথেষ্ট সহায় কৰে৷ মাজে মাজে কিছুমান ছবি দিয়া হৈছে লেখাটোৰ লগত। ৰাইজে ছবিৰ অংশৰ সৈতে মিলাই লৈ পঢ়িলে বুজিবলৈ সুবিধা পাব৷\n১)কিমান পুৰণি এই পোকীয়া চিকিৎসা (Maggot Therapy) : মায়া সভ্যতাৰ দিনৰ পৰাই এই পোকীয়া চিকিৎসাৰ কথা উল্লেখ আছে। ৰেনেচাৰ সময়তো এই পদ্ধতি ব্যৱহাৰ কৰাৰ তথ্য পোৱা যায়৷ ১৯২০ চনৰ শেষৰ ফালে আমেৰিকাৰ “জন হপকিনছ বিশ্ববিদ্যালয়”ৰ গৱেষক “ৱিলিয়াম ব্যাৰ”(William Baer) এই পোকীয়া চিকিৎসাত যথেষ্ট সফলতা লাভ কৰিছিল৷ ১৯৩০ চনলৈ এই চিকিৎসা পদ্ধতি এক নিয়মীয়া চিকিৎসা পদ্ধতিত পৰিণত হৈছিল৷ কিন্তু সময়ৰ লগে লগে এন্টিবায়টিক নামৰ ঔষধবিধ জনপ্ৰিয় হৈ পৰে আৰু ই পোকীয়া চিকিৎসা পদ্ধতিৰ গুৰুত্ব কমাই আনিছিল৷ পিছে ১৯৭০-৮০ শেষৰ ফালে এন্টিবায়টিকৰ প্ৰতিৰোধক ক্ষমতা কমি যোৱা পৰিলক্ষিত হৈছিল। ফলত এন্টিবায়টিকে নিৰাময় কৰিব নোৱাৰা কিছুমান ৰোগৰ বাবে এই পোকীয়া চিকিৎসাৰ পুনৰাগমণ ঘটে৷ ১৯৮৯ চন মানৰ পৰা বিশেষকৈ কিছুমান ৰোগ, যেনে চাপ ঘাঁ(Pressure Ulcer), বহুমুত্ৰীয় ভৰিৰ ঘাঁ(Diabetic Foot Ulcer), শিৰা বন্ধন ঘাঁ (Venous Stasis Ulcer) আদিৰ বাবে পোকীয়া চিকিৎসা যথেষ্ট পৰিমাণে নিৰ্ভৰযোগ্য বুলি বিবেচিত হয় (ছবি নং ১)। বৰ্তমান সময়ত বহুলভাৱে এই পদ্ধতি ব্যৱহাৰ হয়৷ প্ৰাপ্ত তথ্য মতে ২০১১ চনত প্ৰায় ৫০০০০ ৰোগীক এই পদ্ধতিৰে চিকিৎসা কৰি নিৰাময় কৰা হৈছে৷\n২) এই পোক আচলতে কি হয়: এই পোকবোৰ আচলতে প্ৰাপ্তবয়স্ক হোৱাৰ ঠিক আগৰ সময়খিনিৰ জীৱ, যাক অসমীয়াত লেটা বুলিও ক’ব পাৰি। এই লেটাবোৰে যিকোনো ঘাঁত থকা শুকাই যোৱা নিৰ্জীৱ অংশ খাই পেলাই। ফলত ঘাঁটুকুৰা পৰিস্কাৰ হৈ পৰে। ছবি নং ২।\n৩)পোকীয়া চিকিৎসা: সাধাৰণ ভাৱে ক’বলৈ গ’লে এই লেটাবোৰে ঘাঁ এটুকুৰাৰ নিৰ্জীৱ অংশ খাই পেলোৱা পদ্ধতিটোৰ ওপৰত ভিত্তি কৰিয়েই এই চিকিৎসা পদ্ধতি গঢ় লৈ উঠিছে৷ এক বিশেষ ধৰনৰ সজাৰ ভিতৰত আবদ্ধ কৰি এই লেটাবোৰক ঘাঁ এটুকুৰাৰ ওপৰত ৰাখি থোৱা হয়। কিছুসময়ৰ ভিতৰতে এই ঘাঁ টুকুৰাৰ নিৰ্জীৱ অংশসমূহ লেটাবোৰে খাদ্যৰূপে ভক্ষণ কৰে৷ (ছবি নং ৩)\nক)এটা শল্য চিকিৎসাৰ দ্বাৰা কোনো এটুকুৰা ঘাঁৰ পৰা যিমানখিনি নিৰ্জীৱ অংশ আঁতৰ কৰিব পৰা যাব, কেইটামান সৰু সৰু লেটাৰ দ্বাৰা তাতকৈ বহু বেছি পৰিমানে সেই অপদাৰ্থ সমূহ আঁতৰ কৰিব পৰা যায়৷\nখ) এই লেটাবোৰে বহুপৰিমাণে ৰোগ সংক্ৰমন ৰোধ কৰিব পাৰে। এই লেটাসমূহৰ পৰা নিৰ্গত হোৱা এবিধ জুলীয়া দ্ৰব্যই ৰোগৰ সংক্ৰমন বহু পৰিমাণে ৰোধ কৰে৷ methicillin-resistant Staphylococcus aureus (MRSA)ৰ দৰে বেক্টেৰিয়াৰ সংক্ৰমনো এই লেটা সমূহে ৰোধ কৰিব পাৰিছে বুলি বিভিন্ন গবেষকৰ দলে দাবী কৰি আহিছে৷\n৪)বাধ্যবাধকতা: জোখতকৈ বেছি পৰিমাণৰ লেটা ব্যৱহাৰ কৰাৰ ফলত যিকোনো এটুকুৰা ঘাঁৰ সুস্থ অংশখিনিও এই লেটাৰ খাদ্য হিচাপে পৰিগনিত হৈ পৰে৷\nযিকোনো এটুকুৰা ঘাঁ এই লেতাবোৰে বহলাই তুলিব পাৰে।\nলেটাবোৰ ঘাঁটুকুৰাৰ ওপৰত ঘুৰি ফুৰাৰ ফলত ৰোগীৰ যথেষ্ট অসহনীয় অৱস্থা এটা হয়৷\nশেষত, গ্লেডিয়েটৰ চিনেমাখনৰ এটা দৃশ্য মনলৈ আহিছে যিখন চিনেমাৰ এটা দৃশ্যত গ্লেডিয়েটৰৰূপী ৰাছেল ক্ৰোৰ এটুকুৰা ঘাঁ এনেধৰনেৰে চিকিৎসা কৰোৱা দেখুউৱা হৈছিল৷\nসকলো বস্তুৰে ভাল বেয়া দিশ এটা থাকে৷ সঠিক ৰূপত প্ৰয়োগ কৰিলে এই লেটা সমূহে যথেষ্ট পৰিমাণৰ ডাঙৰ ঘাঁকো সুস্থ কৰি তুলিব পাৰে৷ চিকিৎসাবিজ্ঞানৰ এনে পৃথক চিন্তাচৰ্চাৰ অগ্ৰগতিয়ে মানৱ জাতিক এটা সময়ত নিশ্চিত ৰূপত সাফল্যৰ চুড়ান্ত শিখৰলৈ লৈ যাবলৈ সক্ষম হ’ব৷\n← উস! বৰ গৰম! পানী নে ক’ক-পেপচি খাব? (ডা: অজিত কুমাৰ পটঙ্গীয়া)\nশ্ৰীমন্ত শঙ্কৰদেৱৰ আদৰ্শ সমাজ (-অঞ্জনা তামুলী) →\nছালৰ ভেঁকুৰজনিত সংক্ৰমণ, বগা দাগ আৰু চিকিৎসা\nকেমোথেৰাপী- ইয়াৰ প্ৰভাৱ, কি কৰিব লাগে আৰু নালাগে


যিহি 11 - ইণ্ডিয়ান ৰিভাইচ ভাৰচন (IRV) আচামিচ - 2019\n1তেতিয়া সেই আত্মাই মোক ওপৰলৈ তুলি নিলে, আৰু যিহোৱাৰ গৃহৰ পূব দিশত পূবমুৱাকৈ থকা প্রৱেশ পথৰ ওচৰলৈ আনিলে। আৰু চোৱা! সেই প্রৱেশ পথৰ দুৱাৰমুখত পঁচিশজন পুৰুষ আছিল। তেতিয়া মই লোকসকলৰ চলাওঁতা অজ্জুৰৰ পুত্ৰ যাজনিয়া আৰু বনায়াৰ পুত্ৰ পেলাটিয়াক তেওঁলোকৰ মাজত, এই দুজনক তেওঁলোকৰ মাজত দেখিলোঁ।\n2ঈশ্ৱৰে মোক ক’লে, “হে মনুষ্য সন্তান, এইসকল লোকেই এই নগৰখনত অতিশয় অনৈতিক আচৰণ কৰোঁতা আৰু কু-মন্ত্ৰণা দিওঁতা।\n3তেওঁলোকে কৈ থাকে যে, ‘ঘৰবোৰ সাজিবৰ সময় ওচৰ চপা নাই; এই নগৰখন কেৰাহী আৰু আমি মাংস-স্বৰূপ।’\n4এই হেতুকে হে মনুষ্য সন্তান, তেওঁলোকৰ বিৰুদ্ধে ভাববাণী প্ৰচাৰ কৰা!”\n5তেতিয়া যিহোৱাৰ আত্মা মোৰ ওপৰত স্থিতি হ’ল আৰু তেওঁ মোক ক’লে, “তুমি কোৱা, ‘যিহোৱাই এই কথা কৈছে: হে ইস্ৰায়েল-বংশ, তোমালোকে যিবোৰ কথা কৈ আছা, তোমালোকৰ মনত উদয় হোৱা সেই কথাবোৰৰ বিষয়ে মই জানো।\n6তোমালোকে এই নগৰত হত হোৱা লোকসকলৰ সংখ্যা বৃদ্ধি কৰিলা আৰু ইয়াৰ বাট-পথবোৰ তেওঁলোকেৰে পৰিপূৰ্ণ কৰিলা।\n7এই হেতুকে প্ৰভু যিহোৱাই এই কথা কৈছে: তোমালোকে যি সকলক বধ কৰিলা আৰু যিৰূচালেমৰ মাজত যিসকলৰ মৃতদেহবোৰ পেলাই থ’লা, তেওঁলোকক মাংস আৰু নগৰ খনক কেৰাহী যেন কৰিলা; কিন্তু তোমালোকক এই নগৰখনৰ মাজৰ পৰা বাহিৰ কৰি দিয়া হ’ব।\n8তোমালোকে তৰোৱাললৈ ভয় কৰিছা, এই কাৰণে মই তোমালোকৰ ওপৰলৈ তৰোৱালকেই আনিম’।” এয়ে প্ৰভু যিহোৱাই কৰা ঘোষণা।\n9“মই তোমালোকক নগৰৰ মাজৰ পৰা উলিয়াই আনিম আৰু বিদেশীসকলৰ হাতত সমৰ্পণ কৰিম, কিয়নো মই তোমালোকৰ বিৰুদ্ধে দণ্ডাজ্ঞা সিদ্ধ কৰিম।\n10তোমালোক তৰোৱালত পতিত হ’বা। মই ইস্ৰায়েলৰ সীমাৰ ভিতৰতেই তোমালোকৰ বিচাৰ কৰিম, তেতিয়া মই যে যিহোৱা, সেই বিষয়ে তোমালোকে জানিবা!\n11এই নগৰখন তোমালোকৰ কেৰাহীস্বৰূপ নহ’ব, বা তোমালোক তাৰ মাজত থকা মাংসস্বৰূপ নহ’বা। মই ইস্ৰায়েলৰ সীমাৰ ভিতৰতেই তোমালোকৰ বিচাৰ কৰিম।\n12তেতিয়া তোমালোকে জানিবা যে, মইয়ে যিহোৱা। মোৰ আজ্ঞা তোমালোকে লঙ্ঘন কৰিছিলা। তোমালোকে মোৰ পথ অনুসৰণ কৰা নাই। বৰং তোমালোকৰ চাৰিওফালে থকা জাতিবোৰৰ শাসন প্ৰণালী অনুসাৰে তোমালোকে কাৰ্য কৰি আছা।”\n13আৰু এইদৰে মই ভাববাণী প্ৰচাৰ কৰি থকাৰ সময়ত, বনায়াৰ পুত্র পেলাটিয়াৰ মৃত্যু হ’ল। মই মূৰ দোৱাই উবুৰি পৰি চিঞৰি বৰ মাতেৰে কলোঁ, “হায় হায়, প্ৰভু যিহোৱা! আপুনি ইস্ৰায়েলৰ অৱশিষ্ট থকা সকলকো সম্পূৰ্ণৰূপে বিনষ্ট কৰিব নে?”\n14যিহোৱাৰ বাক্য মোৰ ওচৰলৈ পুনৰায় আহি মোক ক’লে,\n15“হে মনুষ্য সন্তান, তোমাৰ ভাইসকল! তোমাৰ পৰিয়াল, তোমাৰ বংশৰ লোকসকল আৰু ইস্ৰায়েলৰ গোটেই বংশ! তোমালোকৰ এই সকলোকে যিৰূচালেমত থকা সকলো নিবাসীসকলে কয়, ‘তেওঁলোক যিহোৱাৰ পৰা বহু আঁতৰত আছে! অধিকাৰস্বৰূপে এই দেশ আমাকহে দিয়া হৈছিল!’\n16এই হেতুকে তুমি ক’বা, ‘প্ৰভু যিহোৱাই এই কথা কৈছে: যদিও মই তেওঁলোকক জাতি সমূহৰ মাজৰ পৰা দূৰ কৰিলোঁ আৰু যদিও মই দেশবোৰৰ মাজত তেওঁলোকক ছিন্ন-ভিন্ন কৰিলোঁ, তথাপি তেওঁলোক যি যি দেশলৈ গৈছিল, সেই ঠাইবোৰত মই অলপকাল তেওঁলোকৰ ধৰ্মধাম হৈ আছিলোঁ।’\n17এই হেতুকে কোৱা, ‘প্ৰভু যিহোৱাই এই কথা কৈছে: মই জাতি সমূহৰ মাজৰ পৰা তোমালোকক সংগ্রহ কৰিম আৰু ছিন্ন-ভিন্ন হোৱা দেশবোৰৰ পৰা তোমালোকক গোটাই আনিম আৰু মই তোমালোকক ইস্ৰায়েলৰ দেশখন দিম।\n18তেতিয়া তেওঁলোকে সেই ঠাইলৈ যাব আৰু তাৰ পৰা আটাই জঘন্য আৰু ঘৃণনীয় বস্তুবোৰ দূৰ কৰিব।\n19যেতিয়া তেওঁলোক মোৰ ওচৰ চাপিব, তেওঁলোকক মই এখন নতুন অন্তৰ দিম আৰু তেওঁলোকত এক নতুন আত্মা স্থিতি কৰিম; মই তেওঁলোকৰ অন্তৰ আৰু তেওঁলোকৰ শৰীৰৰ পৰা শিলৰূপ হৃদয় গুচাই তেওঁলোকক মাংসৰূপ হৃদয় দিম,\n20তেওঁলোকে মোৰ বিধিত চলিব আৰু মোৰ শাসন-প্ৰণালীবোৰ পালন কৰি সেই অনুসাৰে কাৰ্য কৰিব। তেতিয়া তেওঁলোক মোৰ প্ৰজা হ’ব আৰু মই তেওঁলোকৰ ঈশ্বৰ হ’ম।\n21কিন্তু তেওঁলোকৰ যিসকলে গৰ্হিত আৰু ঘিণলগীয়া বস্তুবোৰৰ পাছত চ’লে, মই তেওঁলোকৰ নিজ নিজ মূৰত তেওঁলোকৰ সেই কাৰ্যৰ প্রতিফল আনিম। এয়ে প্ৰভু যিহোৱাৰ ঘোষণা।”\n22তেতিয়া কৰূব কেইজনে তেওঁলোকৰ নিজ নিজ ডেউকাবোৰ দাঙি তুলিলে আৰু তেওঁলোকৰ সৈতে কাষে কাষে চক্ৰকেইটাও আছিল আৰু তেওঁলোকৰ ওপৰত ইস্ৰায়েলৰ ঈশ্বৰৰ গৌৰৱ আছিল।\n23আৰু যিহোৱাৰ গৌৰৱ নগৰৰ মাজৰ পৰা ওপৰলৈ উঠি গ’ল আৰু নগৰৰ পূৱফালে থকা পৰ্ব্বতখনৰ ওপৰত ৰ’ল।\n24আৰু সেই আত্মাই মোক তুলিলৈ দৰ্শনক্ৰমে ঈশ্বৰৰ আত্মাৰ দ্ৱাৰাই কলদীয়া দেশলৈ দেশান্তৰিত লোকসকলৰ ওচৰলৈ লৈ আহিল। তেতিয়া মই দেখা সেই দৰ্শন মোৰ পৰা ওপৰলৈ উঠি গ’ল।\n25তেতিয়া যিহোৱাই মোক দেখুউৱা সকলোৰে বিষয় মই দেশান্তৰিত লোকসকলক কলোঁ।\n< যিহি 10\nযিহি 12 >


সকলোৱে ভাল পোৱা ৫৫ বছৰীয়া অকণমানিজনী - সাহিত্য ডট অৰ্গ\nলেখক- মনিপৰ্ণা গোস্বামী\nসৰুকালৰে পৰা যোৰহাটৰ মাজ মজিয়াত, যোৰহাট গৰ্ভমেণ্ট গাৰ্লছ স্কুলৰ সমীপত থকা এখন হৰ্ডিঙে মোক আকৰ্ষণ কৰি আহিছে। স্কুল, কলেজলৈ অহা যোৱা কৰাৰ বাটত হৰ্ডিংখন চোৱাৰ এক অভ্যাসত পৰিণত হৈছিল। এতিয়াও কেতিয়াবা সেইফালে গ’লে হৰ্ডিংখনত চকু ফুৰাই যাবলৈ কেতিয়াও নাপাহৰোঁ। যোৰহাটৰ বাসিন্দাসকলে চাগৈ বুজিব পাৰিছেই। হয়, মই আমূলৰ অৰ্থাৎ utterly butterly delicious amul ৰ বিখ্যাত হৰ্ডিং খনৰ কথাই কৈছোঁ। মনত থকাৰে পৰা হৰ্ডিংখনৰ বিজ্ঞাপনবোৰ লক্ষ্য কৰি আহিছোঁ। ৰাজনৈতিক, সামাজিক, চিনেমা, পৌৰাণিক আৰু সমসাময়িক সকলো ঘটনাকেই আমূলে এটা বাৰ্তা হিচাপে বিজ্ঞাপনৰূপে প্ৰকাশ কৰি আহিছে।\nবগাত সৰু সৰুকৈ ৰঙা পল্কা ডটৰ ফ্ৰক পিন্ধা, পনীটেইল চুলিখিনিৰে থুপুকা কৈ ছোৱালীজনীয়েই হৈছে আমূল ব্ৰেণ্ডৰ জনপ্ৰিয় কাৰ্টুন চৰিত্ৰটো যিয়ে যোৱা পাঁচ দশক জুৰি ভাৰতীয় জনতাৰ মন-মগজুত নিগাজীকৈ থিতাপি ল’বলৈ সক্ষম হৈছে। আমূল ব্ৰেণ্ডক ভাৰতৰ চুকে কোণে বিয়পি পৰিবলৈ এই হৰ্ডিংকেইখনে এক শক্তিশালী ভূমিকা গ্ৰহণ কৰিছিল।\nএই মৰমলগা চৰিত্ৰটোৰ সৃষ্টি ৰ আঁৰৰ কথা জানিবলৈ আমি ১৯৬৬ চনলৈ ঘূৰি যাব লাগিব, যেতিয়া ভাৰতৰ দুগ্ধ বিপ্লৱৰ গুৰি ধৰোঁতা ভাৰ্গিছ কুৰিয়েনে আমূল বাটাৰৰ প্ৰচাৰৰ বাবে এটি চৰিত্ৰ সৃষ্টিৰ বাবে মুম্বাইস্থিত দ্য কুনহা কমিউনিকেছনৰ মুৰব্বী ছিলভেছটাৰ দ্য কুনহা( Sylvester da Cunha)ক দায়িত্ব দিছিল। ভাৰ্গিছ কুৰিয়েনে দুটা বিষয় বস্তুৰ ওপৰত গুৰুত্ব আৰোপ কৰিবলৈ কৈছিল-\n১. চৰিত্ৰটো যাতে সহজতে আঁকিব পাৰে, আৰু\n২. চৰিত্ৰটো সহজতে মনত ৰখা বিধৰ হয়।\nসেই সময়ত যিহেতু বাতৰি কাকতত বিজ্ঞাপন প্ৰচাৰৰ নিৰিখ তুলনামূলকভাৱে বেছি আছিল, সেইবাবে কুৰিয়েন ভাৰ্গিছে আমূল বাটাৰৰ প্ৰচাৰৰ বাবে হৰ্ডিঙৰ সহায় লৈছিল। এই বিখ্যাত আমূল ৰ চৰিত্ৰটো অংকন কৰিছিল দ্য কুনহা কমিনিউকেছনৰ আৰ্ট ডাইৰেক্টৰ ইউষ্টেক ফাৰ্ণাণ্ডেজে, পাছত ছিলভেছটৰ কুনহাৰ পত্নী নিচা কুনহাই বিখ্যাত ‘ৱাটাৰলি বাটাৰলি’ কেপছনো সংযোগ কৰিছিল যিয়ে আমূল বাটাৰক গোটেই ভাৰততে জনপ্ৰিয় হোৱাত সহায় কৰিছিল।\n১৯৬৬ চনত আমূল বাটাৰৰ চৰিত্ৰটোৱে বিলব’ৰ্ডত এটা চকু মুদি মুখ টপালি থকাকৈ প্ৰথম ভূমূকি মাৰিছিল। চৰিত্ৰটোৰ কেপছন আছিল “গিভ আছ্ দিছ ডে আৱাৰ ডেইলী ব্ৰেড ৱিট আমূল বাটাৰ”। এই বিজ্ঞাপনটো প্ৰকাশ হোৱাৰ পাছত জনসাধাৰণৰ পৰা বিপুল সমাদৰ লাভ কৰিবলৈ সক্ষম হৈছিল। তাৰ পাছৰ বিজ্ঞাপনটোত আমূলৰ ছোৱালীজনীক হাতত ব্ৰেড বাটাৰ লৈ ঘোঁৰা দৌৰত অংশ লোৱা দেখা গৈছিল; এই বিজ্ঞাপনটোও জনসাধাৰণে আঁকোৱালি লৈছিল। লাহে লাহে ভাৰ্গিছ কুৰিয়েনে কুনহা কমিউনিকেছনক বিজ্ঞাপন প্ৰস্তুত কৰিবৰ বাবে স্বতন্ত্ৰ দায়িত্ব প্ৰদান কৰে। এই সমগ্ৰ বিজ্ঞাপন শৈলীকে ভাৰতৰ ভিতৰত অদ্বিতীয় বুলি ক’ব পাৰি। অৰ্থনৈতিক, ৰাজনৈতিক, সামাজিক অৱস্থাৰ পৰা বলিউডৰ চিনেমা, ক্ৰিকেট, বিশ্বৰ শেহতীয়া ঘটনাৱলী, মহামাৰী এই সকলোকে, জীৱিত চৰিত্ৰবোৰক কাৰ্টুনৰ ৰূপত অংকন কৰি হাস্য ৰসৰ উদ্বেক ঘটায়।\nআমূলৰ এই বিজ্ঞাপনবোৰ লক্ষ্য কৰিলে ৪টা বিষয়বস্তু সততে চকুলৈ আহে-\nঅতি সহজসৰলকৈ অংকন কৰা আমূল গাৰ্লৰ ছবিখনেই বিজ্ঞাপনটোৰ মূল আকৰ্ষণ।\n২. মূল কথা\nএবাৰ ছবিখন চকুত পৰাৰ পাছতে চকুলৈ আহে চৰিত্ৰকেইটাৰ সংলাপ। বিষয়বস্তুৰ লগত প্ৰয়োগ কৰা ভাষাই বিজ্ঞাপনটোক এক অনন্য মাত্ৰা প্ৰদান কৰে।\n৩. শ্ল’গান/ টেগ লাইন\nবিষয়বস্তু ৰ লগত ৰজিতা খুৱাই চাতুৰ্য্যৰে আমূল বাটাৰৰ যি প্ৰচাৰ চলায় সেয়াই বিজ্ঞাপনটো জনপ্ৰিয় হোৱাৰ মূল চালিকা শক্তি। উদাহৰণস্বৰূপে আমি হিমা দাসে স্বৰ্ণ পদক পোৱা বিজ্ঞাপনটোৰ কথা ক’ব পাৰোঁ। বিজ্ঞাপনটোত আমূল গাৰ্লে হিমা দাসক চেলুট জনাই কয়, ‘Das the way to go, girl!‘ মাত্ৰ এটি সংলাপেই গোটেই ছবিখন সহজকৈ বুজাই দিছে। ছবিখনৰ তলত লিখিছে–Amul-Always Gold অৰ্থাৎ এইটো আমূলৰ বিজ্ঞাপনৰ শ্ল’গান বা টেগলাইন।\nবিজ্ঞাপনটো জনপ্ৰিয় কৰাত সহজ সৰল কথিত ভাষা ব্যৱহাৰ হোৱা দেখা যায় যি অতি সহজতে এবাৰ দেখিলেই জনসাধাৰণে মনত ৰাখিব পাৰে।\nএইদৰেই বহু ঘটনাবহুল অৱস্থাৰ মাজেৰে আমূল গাৰ্লে যোৱা পাঁচটা দশক ভাৰতীয় বজাৰত বীৰদৰ্পে ৰাজত্ব কৰি আহিছে। আপোচহীন মনোভাৱৰ বাবে আমূল গাৰ্লৰ নিৰ্মাণকৰ্তা মাজে সময়ে যেনে ১৯৭৭ চনৰ জৰুলীকালীন অৱস্থা, ২০০১ চনৰ এয়াৰ লাইন ষ্ট্ৰাইকৰ সময়ত আইনী মেৰপেছৰো সন্মুখীন হ’ব লগা হৈছিল যদিও তেওঁলোক নিজৰ স্থিতিত অটল থাকে। ২০১৬ চনত আমূল গাৰ্লৰ সোণালী জয়ন্তী উপলক্ষে কুনহা কমিউনিকছনে এখন কফি টেবল বুক প্ৰকাশ কৰিছিল য’ত আমূল গাৰ্লৰ দৃষ্টিত ভাৰতবৰ্ষৰ এই ৫০ বছৰৰ পৰিবৰ্তনসমূহ অংকন কৰা হৈছে।\nবয়সৰ লেখেৰে এতিয়া আমূল গাৰ্ল ৫৫ বছৰীয়া হ’ল যদিও নিতৌ নতুন ৰূপত, বিষয়বস্তু লৈ নতুন প্ৰজন্মৰ মাজতো টুইটাৰ, ইনষ্ট্ৰাগ্ৰামৰ জৰিয়তে জনপ্ৰিয়তা অক্ষুণ্ণ ৰাখিবলৈ সমৰ্থ হৈছে।


আইন-আদালতঃ শাঁখা-সেন্দূৰঃ অৰ্ধ-সত্যৰে বিতৰ্ক সৃষ্টি কৰা উচিত নে? ::ৰঞ্জুমণি মহন্ত - অসমীয়াৰ সুখ-দুখ\nHome ARTICLE LAW RANJUMONI_MAHANTA RECENT আইন আদালত প্ৰৱন্ধ ৰঞ্জুমণি মহন্ত আইন-আদালতঃ শাঁখা-সেন্দূৰঃ অৰ্ধ-সত্যৰে বিতৰ্ক সৃষ্টি কৰা উচিত নে? ::ৰঞ্জুমণি মহন্ত\nআইন-আদালতঃ শাঁখা-সেন্দূৰঃ অৰ্ধ-সত্যৰে বিতৰ্ক সৃষ্টি কৰা উচিত নে? ::ৰঞ্জুমণি মহন্ত\nxukhdukh.com July 09, 2020 ARTICLE, LAW, RANJUMONI_MAHANTA, RECENT, আইন আদালত, প্ৰৱন্ধ, ৰঞ্জুমণি মহন্ত,\nশাঁখা-সেন্দূৰঃ অৰ্ধ-সত্যৰে বিতৰ্ক সৃষ্টি কৰা উচিত নে?\nযোৱা ১৯ জুন, ২০২০ তাৰিখে গুৱাহাটী উচ্চ ন্যায়ালয়ৰ বিবাহ সংক্ৰান্তীয় (বিবাহ বিচ্ছেদ গোচৰ) আপীল এটাত মুখ্য ন্যায়াধীশ অজয় লাম্বা আৰু ন্যায়াধীশ সৌমিত্ৰ শইকীয়াৰ দ্বাৰা গঠিত খণ্ডবিচাৰপীঠে ৰায় দান কৰি আপীলকাৰী স্বামীজনক তেওঁৰ আৱেদন অনুসৰি বিবাহ বিচ্ছেদ মঞ্জুৰ কৰে। ন্যায়ালয়ে ৰায়দান কৰাৰ লগে বিভিন্ন বাতৰিকাকত, নিউজ প’ৰ্টেল আদিত এই ৰায়দানৰ বাতৰিটো ব্ৰেকিং নিউজ হিচাপে প্ৰকাশ পায় আৰু লগে লগে ছ’চিয়েল মিডিয়াত বিতৰ্কৰ জোৱাৰ উঠে।\nকিন্তু দুখ আৰু পৰিতাপৰ কথা যে কেইবাখনো আগশাৰীৰ বাতৰিকাকত আৰু নিউজ্ প’ৰ্টেলত ৰায়টোৰ বিষয়ে পৰিৱেশন কৰা বাতৰি আৰু তাৰ শিৰোনাম পঢ়িলেই এইটো স্পষ্টকৈ বুজিব পাৰি যে হয়তো সংবাদদাতাজনে সম্পূৰ্ণ ৰায়টো নপঢ়াকৈ নগৈ গড়গাওঁৰ বাতৰি দিছে আৰু নহ’লে পঢ়ুৱৈক আকৰ্ষণ কৰিবৰ বাবে উদ্দেশ্য প্ৰণোদিতভাৱে ৰায়টোৰ মাজৰ এটা বাক্য তুলি আনি কিছু মা-মছলা সানি পৰিৱেশন কৰিছে। আৰু এগৰাকী আইনজীৱি হিচাপে অত্যন্ত ব্যথিত হৈছোঁ যে বাতৰিকাকতত প্ৰকাশিত এনে অৰ্ধসত্য বাতৰি পঢ়িয়েই উৰহী গছৰ ওৰ নোপোৱাকৈয়ে বহুতে উচ্চ ন্যায়ালয়ক সমালোচনা কৰাৰ লগতে ‘মনুবাদী’, ‘পুৰুষতন্ত্ৰৰ বাহক’ হিচাপেও অভিহিত কৰিছে। ছ’চিয়েল মিডিয়াত হকে-বিহকে ট্ৰ’ল কৰাত অভ্যস্ত ৰাইজে এইবাৰ ন্যায়-ব্যৱস্থাটোকো ট্ৰ’ল কৰাত ব্যস্ত হৈ পৰিল।\nবিতৰ্কিত ৰায়টোৰ যিটো বাক্যক লৈ ছ’চিয়েল মিডিয়াৰ উপৰি ৰাষ্ট্ৰীয় প্ৰচাৰ মাধ্যমতো আলোচনা হৈছে, সেই বাক্যটো হৈছে – “A lady who has entered into marriage according to Hindu rituals and customs, and which has not been denied buy the respondent(The lady in this case) in her evidence, her refusal to wear sakha and sindoor will project her to be unmarried and/or signify her refusal to accept her marriage with the appellant”. বাৰ পৃষ্ঠাজোৰা ৰায়টোত আলোচনা কৰা সাক্ষ্যসমূহ, সেই বিশেষ গোচৰটোৰ অন্তৰালৰ পৰিৱেশ-পৰিস্থিতি – এই সকলোখিনি একাষৰীয়াকৈ থৈ, এটা মাত্ৰ বাক্য ৰায়টোৰ মাজৰপৰা তুলি আনি তাৰ অপব্যাখ্যা আগবঢ়াই জনসাধাৰণক বিপথে পৰিচালিত কৰাটো কিমান দূৰ সমীচীন হৈছে, এয়া বুজিবলৈ হ’লে আমি প্ৰথমেই জানিব লাগিব গোচৰটোনো কি? ৰায়টো সম্পূৰ্ণকৈ পঢ়িলেই আমি এই কথাও জানিবলৈ সক্ষম হ’ম।\nস্বামীজনৰ গোচৰটো হৈছে যে ২০১২ চনতে বিবাহপাশত আবদ্ধ হোৱা পতি-পত্নীহালৰ পত্নীগৰাকীয়ে বিবাহৰ কেইমাহমানৰ পাছৰে পৰাই স্বামীৰ পৰিয়ালৰ লগত থাকিবলৈ অমান্তি হৈ বেলেগে থাকিবৰ বাবে স্বামীক হেঁচা দিছিল আৰু সেইমতে কৰ্মসূত্ৰে বৰডুবিত থকা ব্ৰহ্মপুত্ৰ ক্ৰেকাৰ আৰু পলিমাৰ লিমিটেড্ (BCPL)-ৰ ঠিকাভিত্তিক বনুৱা স্বামীয়ে কিছুদিন নিজৰ কৰ্মস্থলীৰ ওচৰতে ঘৰ ভাড়ালৈ লৈ বেলেগে ৰাখিছিল যদিও কামৰ ম্যাদ শেষ হোৱাত দুৰ্বল আৰ্থিক অৱস্থাৰ বাবে পুনৰ ডিগবৈস্থিত ঘৰলৈ ঘূৰি যাব লগা হয়। ইয়াৰ কিছুদিন পাছতে পত্নীগৰাকীয়ে নিজ মাতৃৰ ঘৰলৈ কিছুদিনৰ বাবে থকাকৈ যাওঁ বুলি স্বামীগৃহত কৈ গৈ পাছত স্বামী আৰু তেওঁৰ পৰিয়ালৰ বিৰুদ্ধে ৪৯৮(A) ধাৰাৰ অধীনত এটা গোচৰ তৰিছিল, যাৰ বাবে তেওঁলোকে আগতীয়া জামিন (Anticipatory Bail) পৰ্যন্ত ল’বলৈ বাধ্য হৈছিল। পাছত অৱশ্যে গোচৰটো আদলতে খাৰিজ কৰে আৰু তেওঁলোক দোষমুক্ত হয়। এনে ধৰণৰ মিছা অভিযোগৰ ফলত মানসিকভাৱে নিৰ্যাতিত পুৰুষজনে ডিব্ৰুগড় জিলা ন্যায়াধীশৰ আদালতত বিবাহ বিচ্ছেদ বিচাৰি আৱেদন কৰিছিল, যিখন আৱেদন ডিব্ৰুগড় জিলা ন্যায়াধীশৰ আদালতে খাৰিজ(dismiss) কৰে। ফলস্বৰূপে পুৰুষজনে বিবাহ বিচ্ছেদ পাবলৈ সক্ষম নহ’ল। ডিব্ৰুগড় জিলা ন্যায়াধীশৰ উক্ত ৰায়ৰ বিৰুদ্ধে পুৰুষজনে উচ্চ ন্যায়ালয়ত আপীল কৰে। আনহাতে পত্নীগৰাকীৰ কথা হৈছে- তেওঁ স্বামীৰ পৰিয়ালৰ লগত নাথাকে, কাৰণ স্বামীগৃহত তেওঁক বিভিন্ন ধৰণৰ শাৰীৰিক-মানসিক নিৰ্যাতন কৰা হয়। তদুপৰি স্বামীক বিবাহ বিেচ্ছদ দিবলৈ তেওঁৰ আপত্তি আছে। কাৰণ তেওঁ বিচাৰে হয় স্বামী তেওঁৰ লগত ডিব্ৰুগডত থাকিবহি লাগিব নহয় তেওঁ দাবী কৰা পৰিমাণৰ টকা স্বামীয়ে আদায় দিব লাগিব। উল্লেখযোগ্য যে বিয়াৰ প্ৰায় ওঠৰ মাহমানৰ পাছৰেপৰা তেওঁ স্বামীৰ লগত নাই। গতিকে এইক্ষেত্ৰত এই আপীলটোত ন্যায়ালয়ে সিদ্ধান্ত ল’ব লগা মূল কাৰণ বিষয়(Issue) আছিল দুটা। প্ৰথমটো আছিল –স্বামীজনক পত্নীয়ে ‘নিষ্ঠুৰ’(Cruelty) ব্যৱহাৰ কৰাৰ লগতে তেওঁক ‘পৰিত্যাগ’ (desertion) কৰিছিল নেকি? আৰু দ্বিতীয়টো আছিল আপীলকাৰী অৰ্থাৎ স্বামীজন বিবাহ বিচ্ছেদ পাবৰ বাবে যোগ্য নে? জিলা ন্যায়াধীশৰ আদালতত চলা মূল গোচৰত উভয়পক্ষই দিয়া সাক্ষ্য চালি-জাৰি চোৱাৰ পাছত দেখা যায় যে পুৰুষজনে তেওঁৰ সাক্ষ্যত উল্লেখ কৰিছিল যে তেওঁৰ পত্নীয়ে তেওঁক স্বামী বুলি স্বীকাৰ নকৰে আৰু সেই বাবে তেওঁ ‘শাঁখা- সেন্দূৰ’ নিপিন্ধে। আৰু পুৰুষজনৰ এই দাবীক পত্নীগৰাকীয়ে গোচৰটোত কেতিয়াও অস্বীকাৰ কৰাতো নাছিলেই বৰঞ্চ আদালতত দিয়া তেওঁৰ সাক্ষ্যত স্পষ্টকৈ কৈছিলহে যে তেওঁ, তেওঁৰ স্বামীৰ লগত আৰু একেলগে থাকিব নোখোজে বা স্বামীৰ সৈতে কোনো ধৰণৰ বুজাবুজিলৈ আহিবলৈয়ো তেওঁ সন্মত নহয়। তদুপৰি পত্নীগৰাকীয়ে তেওঁৰ সাক্ষ্যত এইবুলিও স্পষ্টকৈ কৈছিল যে তেওঁ ‘শাঁখা- সেন্দূৰ’ নিপিন্ধে, কাৰণ বৰ্তমান তেওঁ বাদীক অৰ্থাৎ পুৰুষজনক স্বামী হিচাপে স্বীকাৰ নকৰে। গতিকে পত্নীগৰাকীৰ সাক্ষ্যৰ পৰাই স্পষ্ট হৈ পৰিছে যে তেওঁ এই বিবাহ-বন্ধন ধৰি ৰাখিবলৈ ইচ্ছুক নহয়। এইখিনিতে উল্লেখ কৰিব খুজিছোঁ যে চুপ্ৰিম ক’ৰ্টৰ এক ৰায় অনুসৰি কোনো পত্নীয়ে স্বামী আৰু তেওঁৰ পৰিয়ালৰ বিৰুদ্ধে দিয়া যিকোনো ফৌজদাৰী গোচৰ যদি আদালতে খাৰিজ কৰে বা নাকচ কৰে, তেন্তে পত্নীৰ সেই কাৰ্য স্বামীৰ প্ৰতি এক ‘নিষ্ঠুৰতা’ (Cruelty) বুলি গণ্য কৰা হ’ব আৰু উল্লেখযোগ্য যে ‘নিষ্ঠুৰতা’ হৈছে বিবাহ বিচ্ছেদৰ এক অন্যতম কাৰণ। গতিকে প্ৰকৃত ঘটনা-পৰিস্থিতি(facts and circumstances)আৰু সাক্ষ্য-প্ৰমাণ বিবেচনা কৰাৰ অন্তত উচ্চন্যায়ালয়ে পুৰুষজনৰ প্ৰতি পত্নীগৰাকীৰ ‘নিষ্ঠুৰতা’ প্ৰমাণিত হোৱাত আপীল মঞ্জুৰ অৰ্থাৎ বিবাহ-বিচ্ছেদ মঞ্জুৰ কৰে। ৰায়টোৰ ক’তো এই কথা উল্লেখ নাই যে বিবাহিতা হিন্দু মহিলাই শাঁখা-সেন্দূৰ পিন্ধাটো বাধ্যতামূলক। তদুপৰি ৰায়টোত উল্লেখ থকা শাঁখা-সেন্দূৰ সম্পৰ্কীয়া কথাখিনি, এই বিশেষ গোচৰটোৰ মূল ‘সমস্যা’-ৰ (Issue) সম্পৰ্কত ন্যায়ালয়ে কৰা পৰ্যবেক্ষণহে। ই কোনো নিৰ্দেশ নহয়। আগলৈ এই ৰায় ‘নজিৰ’(Precedent) হৈ পৰিব বুলি বহুতে যি আশংকা প্ৰকাশ কৰিছে, সেয়া সম্পূৰ্ণ অমূলক। কাৰণ প্ৰতিটো ৰায়, সেই নিৰ্দিষ্ট গোচৰটোতহে প্ৰযোজ্য। একে বিষয়ৰে সকলো গোচৰৰ বাবে প্ৰযোজ্য নহয়।\nগতিকে পত্নীগৰাকীয়ে স্বামীক ‘পৰিত্যাগ’ কৰা আৰু স্বামীৰ প্ৰতি কৰা ‘নিষ্ঠুৰ’ ব্যৱহাৰ কৰাৰ বাবেহে ন্যায়ালয়ে স্বামীজনক বিবাহ-বিচ্ছেদ মঞ্জুৰ কৰিছে। পত্নীয়ে ‘শাঁখা-সেন্দূৰ নিপিন্ধাৰ বাবে’ স্বামীজনক বিবাহ-বিচ্ছেদ মঞ্জুৰ কৰা কথাটো সত্য নহয়। এনেদৰে উদ্দেশ্যপ্ৰণোদিতভাৱে, মাথোঁ পঢ়ুৱৈক আকৰ্ষিত কৰিবৰ বাবেই এটা মাত্ৰ বাক্যৰ ভিত্তিত মচলাযুক্ত বাতৰি পৰিৱেশন কৰাৰ ফলত সমাজলৈ ভুল বাৰ্তা প্ৰেৰিত হ’ব, যিটো গৰ্হিতই নহয়, নিন্দনীয়ও।\nলেখাটি দৈনিক জনমভূমি কাকততো প্ৰকাশ পাইছে। লেখিকা যোৰহাটৰ এগৰাকী অধিবক্তা তথা 'অন্যযুগ' আলোচনীৰ কাৰ্যবাহী সম্পাদক।\nTags # ARTICLE # LAW # RANJUMONI_MAHANTA # RECENT # আইন আদালত # প্ৰৱন্ধ # ৰঞ্জুমণি মহন্ত\nLabels: ARTICLE, LAW, RANJUMONI_MAHANTA, RECENT, আইন আদালত, প্ৰৱন্ধ, ৰঞ্জুমণি মহন্ত


প্ৰথম খবৰৰ জনপ্ৰিয় এংকৰৰ সমীক্ষা, কোনে পালে শীৰ্ষ স্থান? | প্ৰথম খবৰ\nHome/ সমীক্ষা/প্ৰথম খবৰৰ জনপ্ৰিয় এংকৰৰ সমীক্ষা, কোনে পালে শীৰ্ষ স্থান?\nপ্ৰথম খবৰৰ জনপ্ৰিয় এংকৰৰ সমীক্ষা, কোনে পালে শীৰ্ষ স্থান?\nনিউজ ডেস্ক, প্ৰথম খবৰ: প্ৰথম খবৰৰ জনপ্ৰিয় এংকৰৰ সমীক্ষাত প্ৰথম স্থানত আছাম টকছৰ সাংবাদিক ঋতুস্মিন শৰ্মা।ঋতুস্মিন শৰ্মাই লাভ কৰিছে ১৬.৮ শতাংশ ভোট (৪৪৯)। আনহাতে সমীক্ষাৰ দ্বিতীয় স্থানত আছে অনুপম চক্ৰৱৰ্তী। মাত্ৰ এটা ভোটৰ ব্যৱধানত তৃতীয় স্থানত আছে নিউজ লাইভৰ বাৰ্তা সম্পাদক নন্দন প্ৰতিম শৰ্মা বৰদলৈ। দুয়োগৰাকীয়ে লাভ কৰিছে ১৫.৩ শতাংশকৈ ভোট। সংখ্যাৰ হিচাপত অনুপম চক্ৰৱৰ্তীয়ে ৪০৯টা ভোট লাভ কৰাৰ বিপৰীতে নন্দন প্ৰতিম শৰ্মা বৰদলৈক ৪০৮জনে ভোট প্ৰদান কৰিছে।\nইয়াৰ বিপৰীতে এই সমীক্ষাৰ পৰৱৰ্তী স্থানত আছে চক্ৰপাণি পৰাশৰ (২৭১টা ভোট, ১০.২ শতাংশ), ছায়ামণি ভূঞা (১৮৩টা ভোট, ৬.৯ শতাংশ), দীপক শৰ্মা (১৫৭টা ভোট, ৫.৯ শতাংশ), কুমুদ দাস (১৪১টা ভোট, ৫.৩ শতাংশ), ৰাজদ্বীপ বাইলুং বৰুৱা (১২৯টা ভোট, ৪.৮ শতাংশ), নিপ কুমাৰ বৰুৱা (৮০টা ভোট, ৩ শতাংশ), স্নিগ্ধাশিখা (৬৪টা ভোট, ২.৪ শতাংশ), ৰশ্মিতা গোস্বামী (৪৭টা ভোট, ১.৮ শতাংশ), প্ৰাণজিত শইকীয়া (৪৫টা ভোট, ১.৭ শতাংশ), সুনীল বৰা (৪০টা ভোট, ১.৫ শতাংশ), প্ৰণয় বৰদলৈ (৩১টা ভোট, ১.২ শতাংশ), ধ্ৰুৱ মহন্ত (২৮টা ভোট, ১.১ শতাংশ), শোণিত ভূঞা (২৩টা ভোট, ০.৯ শতাংশ), দেৱজিত ভূঞা (১৯টা ভোট, ০.৭ শতাংশ) আৰু প্ৰাঞ্জল ফুকন (১১টা ভোট, ০.৪ শতাংশ)।\n২,৬৬৫ জনে এই সমীক্ষাত নিজৰ পছন্দৰ এংকৰক নিৰ্বাচন কৰিছে। ইয়াৰে ১৩০জনে অন্যান্য শিতানত নিজৰ পছন্দৰ নাম প্ৰস্তাৱ কৰিছে।প্ৰস্তাৱিত নামসমূহৰ ভিতৰত আছে প্ৰতিদিন টাইমৰ মুখ্য সম্পাদক নিতুমণি শইকীয়া, আছাম টকছৰ মুখ্য সম্পাদক অতনু ভূঞা আৰু নিউজ লাইভৰ মুখ্য পৰিচালন সম্পাদক জাৰিৰ হুছেইনৰ নামো। নাম প্ৰস্তাৱ কৰা হৈছে ৰিপাব্লিক টিভিৰ এডিটৰ-ইন-চীফ অৰ্ণৱ গোস্বামীৰ নামো। এইখিনিতে আমি উল্লেখ কৰিব বিচাৰিছোঁ যে আমাৰ এই তালিকাৰ মুখ্য সম্পাদকসকলৰ নাম অন্তৰ্ভুক্ত কৰা হোৱা নাই, গতিকে সেইসমূহ ভোট গ্ৰহণ কৰা নহ’ল। আনহাতে তালিকাভুক্ত নামসমূহ যিসকলে পুনৰ অন্যান্য শিতানত পুনৰ প্ৰস্তাৱ কৰিছে সেইসমূহ ভোটো গ্ৰহণ কৰা হোৱা নাই।\nআৰ্থিক দৈন্যতাক নেওচি সফলতাৰ যাত্ৰা হিমাশ্ৰী\nমৰিয়নি মহাবিদ্যালয়ৰ প্ৰাক্তন অধ্যক্ষ দিব্যপৱন বৰুৱা আৰু নাই\nনাগৰিকত্ব (সংশোধনী) বিধেয়কে সৰ্বানন্দ সোণোৱাল চৰকাৰক পূৰণ কৰিব নোৱাৰা ক্ষতি কৰিব নেকি?\nজুবিন গাৰ্গৰ ‘মিছন চাইনা’ই অসমীয়া চলচ্চিত্ৰ উদ্যোগক নতুন গতি দিব পাৰিবনে?\nজনপ্ৰিয় এংকৰ কোন? অনুপম চক্ৰৱৰ্তী, নন্দন প্ৰতিমক চেৰ পেলাই আগবাঢ়িছে ঋতুস্মিন\nবহাগ বিহুৰ মাদকতাই আকৃষ্ট কৰিব পৰা নাই ব্যস্ততাপূৰ্ণ মানৱ জীৱন!! বিলাসীতাৰ পয়োভৰ\n1 thought on “প্ৰথম খবৰৰ জনপ্ৰিয় এংকৰৰ সমীক্ষা, কোনে পালে শীৰ্ষ স্থান?”\nRakesh Gogoi says:


Love, dating and marriage ! ৯৫ বছৰ বয়সত প্ৰেম আৰু বহু প্ৰত্যাহ্বানৰ পিছতো জীৱনৰ বিয়লি বেলাত বিয়াত বহিল জন আৰু জয়...– News18 Assam\n»Love, dating and marriage ! ৯৫ বছৰ বয়সত প্ৰেম আৰু বহু প্ৰত্যাহ্বানৰ পিছতো জীৱনৰ বিয়লি বেলাত বিয়াত বহিল জন আৰু জয়...\nUpdated:June 12, 2021, 4:30 PM IST\nকোভিডৰ ভয়াৱহ পৰিস্থিতিয়েও যেন ৰুধিব নোৱাৰিলে দুয়োগৰাকী বৃদ্ধৰ মনগহনত কুৰুলিয়াই থকা সেই প্ৰেম-ভালপোৱাৰ অনাবিল সুৰ।\nLast Updated: June 12, 2021, 4:30 PM IST\nপ্ৰেমে নামানে বয়সৰ সীমনা, প্ৰেমে মাথো জানো প্ৰেমৰ ঠিকনা... আকৌ প্ৰেমৰ কথা। কোৰোণাকালৰ বিভীষিকাৰ সময়তে চৰ্চালৈ আহিছে এটা প্ৰেম কাহিনী। যি সময়ত মানুহে সতি-সন্ততিৰ লগত অথবা হৰিনামৰ মাজত জীৱনৰ শেষ সময়কণ নিৰ্মজ্জিত কৰি ৰাখে সেইসময়তে দুগৰাকী বৃদ্ধৰ প্ৰেম কাহিনীয়ে বিশ্বজুৰি সৃষ্টি কৰিছে কৌতুহলৰ।\nকোভিডৰ ভয়াৱহ পৰিস্থিতিয়েও যেন ৰুধিব নোৱাৰিলে দুয়োগৰাকী বৃদ্ধৰ মনগহনত কুৰুলিয়াই থকা সেই প্ৰেম-ভালপোৱাৰ অনাবিল সুৰ। কেৱল ইজনে-সিজনক ভালপোৱাই নহয়, বিবাহপাশতো আবদ্ধ হৈছে ৯৫ বছৰীয়া দুয়োগৰাকী বৃদ্ধ। পত্নীক হেৰুওৱাজন শুল্টেজৰ অজানিতে চিনাকি হৈছিল জয় ম'ৰো-নল্টানৰ সৈতে। সেই চিনাকিয়েই যেন দুয়োকে বাট দেখুৱাইছিল দূৰ-দিগন্তৰ।\nলগ পোৱাৰ পিছত জয় আৰু জন দুয়োৱে আবেগ-অনুভূতি আৰু নিজ নিজ পৰিস্থিতি সম্বন্ধে বুজি পাইছিল। আৰু অৱশেষত প্ৰেমৰ মাজেৰে আৰম্ভ হোৱা সম্পৰ্কতো বিবাহলৈ উন্নীত হৈছিল। দুয়োগৰাকী বৃদ্ধ হৈছে নিউয়ৰ্কৰ বাসিন্দা। কোভিড ১৯ৰ ভয়াৱহতা স্বত্বেও কিন্তু দুয়োজনে ডেটিঙত যোৱা অথবা লগ কৰাৰ পৰা বিৰত থকা নাছিল। প্ৰত্যাহ্বান ভৰা এই সময়ৰ মাজতে হয়তো দুয়োগৰাকী বৃদ্ধই জীৱনৰ বিয়লি বেলাত বিচাৰি পাইছে মানসিক সুখ আৰু শান্তি।\nকোভিডৰ দ্বিতীয় ঢৌৰ বিভীষিকাৰ মাজতে দুয়োজনে একেলগে কোভিড ভেকচিনো গ্ৰহণ কৰিছিল। কোভিড নিয়ম শিথিল হোৱাৰ পিছত দুয়োজনৰ জীৱন পুনৰ আগৰ অৱস্থালৈ ঘূৰি আহিছিল। লাহে লাহে যেন তেওঁলোকৰ মনত ফুলি উঠিছিল হাজাৰ-বিজাৰ ৰঙীন ফুল। ইয়াৰ মাজতে ইজনে সিজনক ভালদৰে বুজি উঠাৰ লগতে সম্পৰ্কটো পূৰ্বতকৈ অধিক শক্তিশালী হৈ উঠিছিল। আৰু এনেকৈয়ে প্ৰেম-ভালপোৱাৰ আদান-প্ৰদানৰ মাজতে হঠাতে জন শুল্টেজ এদিন জয় ম'ৰোক বিয়াৰ প্ৰস্তাৱ দিছিল। অৱশ্যে, এই বিবাহ সম্পূৰ্ণ কৰাৰ ক্ষেত্ৰতো দুয়োজন সন্মুখীন হৈছিল বহুতো প্ৰত্যাহ্বানৰ। কিছুমানে তেওঁলোকৰ এই সিদ্ধান্তত আচৰিত হৈছিল আৰু কিছুমানে হাঁহিছিল, ঠাট্টা-মস্কৰা কৰিছিল। কিন্তু জন আৰু জয় নিজৰ প্ৰেমৰ লগতে সিদ্ধান্ত অটল আছিল। তেওঁলোকে কৈছিল প্ৰকৃত প্ৰেম কৰিবলৈ বয়সৰ কোনো সীমা থাকিব নোৱাৰে।\nজনৰ প্ৰেমৰ আৰু তাৰ পিছত বিয়াৰ এই সিদ্ধান্তত সুখী তেওঁৰ পুত্ৰ-কন্যা। এই বিষয়ে জনৰ পুত্ৰ পিটে কৈছিল যে দুয়োৰে মাজত ভাল বুজাবুজি আছে। দুয়োজনে প্ৰতিদিনে ইজনে সিজনৰ সৈতে কথা পাতে, তেওঁলোক দুয়ো একেলগে থকাৰ সিদ্ধান্ত লৈছে, ইয়াতকৈ সুন্দৰ আৰু কি হ'ব পাৰে। তেওঁলোকে সেয়া কৰিছে যি তেওঁলোকৰ মনে বিচাৰিছে। তেওঁলোকে এইটো প্ৰমাণ কৰিছে যে যদি আপোনাৰ অন্তৰত মনৰ কথা শুনিবলৈ সাহস আছে তেন্তে আপুনি কেতিয়াও বৃদ্ধ হ'ব নোৱাৰে।\nFirst published: June 12, 2021, 4:25 PM IST


ৰাণু মণ্ডল সাজু, এইবাৰ কুমাৰ ছানুৰ সৈতে গাব ‘Duet’!|kumar-sanu-ready-to-sing-duet-with-ranu-mandol– News18 Assam\nৰাণু মণ্ডল সাজু, এইবাৰ কুমাৰ ছানুৰ সৈতে গাব ‘Duet’!\nহিমেশ ৰেশমীয়াৰ পিছত এইবাৰ বলীউডৰ বিশিষ্ট কণ্ঠশিল্পী কুমাৰ ছানুৰ সৈতে এটা দ্বৈত গীতত কণ্ঠদান কৰিব বলীউডৰ নতুন ‘Singing Sensation’ ৰাণু মণ্ডলে!\nUpdated:September 18, 2019, 7:35 PM IST\nৰাণু মণ্ডল আৰু কুমাৰ ছানু\nUpdated: September 18, 2019, 7:35 PM IST\nহিমেশ ৰেশমীয়াৰ ছবিত গীত গাই একে ৰাতিতে জনপ্ৰিয় হৈ পৰা বলীউডৰ নৱতম Singing Sensation ৰাণু মণ্ডলে এইবাৰ এটা দ্বৈত গীতত কণ্ঠদান কৰিব কুমাৰ ছানুৰ সৈতে।\nএই সন্দৰ্ভত কুমাৰ ছানুৱে ৰাণুৰ সৈতে গীত গাবলৈ সাজু হৈ থকা বুলি উল্লেখ কৰে। কুমাৰ ছানুৰ মতে ৰাণু মণ্ডলে ইতিমধ্যে স্বীকৃতি লাভ কৰিছে। সেইদৰে কুমাৰ ছানুৱে সদায় নৱাগতক অগ্ৰধিকাৰ দিবলৈ বিচাৰে বুলি উল্লেখ কৰে।\nউল্লেখযোগ্য যে, ইতিমধ্যে মুক্তি পালে হিমেশ ৰেশমীয়াৰ সংগীত পৰিচালনাত ৰাণু মণ্ডলে গোৱা ‘তাৰী মেৰী কাহানী ’ শীৰ্ষক গীত! গীতটো মুক্তিৰ লগে লগে ভাইৰেল হৈ পৰে ছচিয়েল মিডিয়াত। মুক্তিৰ প্ৰথমদিনাই অতিক্ৰম কৰে পাঁচ মিলিয়নৰ ঘৰ।\nচাওকঃ ৰাজপথত ছানী লিয়নীৰ আকৰ্ষণীয় ৰূপ! নতুন ৰূপেৰে সকলোকে কৰিলে মোহিত


জীৱন, ব্ৰহ্মাণ্ড আৰু বাকী চব (৮) (উদ্দীপ তালুকদাৰ) - সাহিত্য ডট অৰ্গ\n(আচলতে অক্ষয় কুমাৰৰ প্ৰথম মাষ্টাৰচেফৰ প্ৰোগ্ৰাম ব্ৰ’ডকাষ্ট কৰোঁতে পৃথিৱীৰপৰা ওলাই যোৱা টিভিৰ ছিগনেল এতিয়াহে বেদনা-২৩৪ পাইছেগৈ। গতিকে তাত এতিয়া প্ৰতি সপ্তাহে নতুন নতুন ভাৰতীয় খানা ওলাই থাকে। অনন্ত আৰু মাকে প্ৰথমেই চিঙৰা একোটাকৈ খাই ল’লে।)\nএইবাৰ কোনো এণ্টিক্লাইমেক্স নাই। সঁচা-সচিকৈয়ে অনন্ত, খ্ৰীংকো, অনন্তৰ মাক আৰু পাৰ (মানে সেই বান্দৰৰ দৰে ৰবটটো, কিয় বাৰু? কিয় বাৰু? কিয় বাৰু? কিয় বাৰু বাৰে বাৰে মোৰ এনেকুৱা লাগে যে আপোনালোকে পাৰৰ নামটো মুঠেও মনত নাৰাখে? বেলেগ এটা নাম দিও নেকি? এনেয়ে সি ৰঞ্জিত বুলি মাতিলেও ভাল পায়। মই হে সেইটো নাম তাক দিয়া নাই!)) সঁচা-সচিকৈয়ে জাঁপ মাৰি পৰিল বেদনা-২৩৪ নামৰ গ্ৰহটোত। গ্ৰহটো পৌৰজগতৰ ৩৩ নম্বৰ গ্ৰহ। এই পৌৰজগতত মুঠতে ৯১ ± ১২ টা গ্ৰহ আছে। এই ১২টাৰ কাৰবাৰটো হৈছে এনেকুৱাঃ এই ১২টা বেদনা-২৩৪ৰ বিজ্ঞানীৰ মতে গ্ৰহ নহয়, ধূমকেতুৰ দৰেহে। কিন্তু তাৰে ১২টাৰ এটাত থকা প্ৰাণীজগতে ভাবে সিহঁতহে আচল গ্ৰহ, বাকীবিলাক ধূমকেতু। গতিকে তেওঁলোকৰ মতে পৌৰজগতত মুঠতে গ্ৰহ ১২ টা, বাকীবিলাক চব ধূমকেতু! সেই লৈ ব্ৰহ্মাণ্ড গ্ৰহ বিশ্বকোষক কেইবাবাৰো চিঠি লিখালিখি কৰা হৈছে (প্ৰতিবাদ আৰু বন্ধৰ কথা জানিবা নকলোৱেই।), কিন্তু কোনো কামত অহা নাই। লাভৰ মূৰত এই ১২ টা গ্ৰহত বছৰেকত ৩৫৬ দিনেই বন্ধ চলি থাকে। ইয়াৰে ১০টাত আকৌ কোনো প্ৰাণী নায়েই। কিন্তু বাকী দুটাৰ প্ৰতিবাদকাৰী দলবিলাকে বন্ধ দিলে, এই ১০টাৰ নামো সাঙুৰি দিয়ে। জনপ্ৰাণহীন গ্ৰহকেইটাৰো বন্ধ পালন কৰাত কোনো হেমাহি নাই। বেদনা-২৩৪ক শক্তিৰ যোগান ধৰা গ্ৰহটোৰ নাম পূৰ্য্য। (সাহিত্যৰ বৰ্ণাশুদ্ধি কমিটিয়ে যদি ওপৰৰ পৌৰজগতটো সৌৰজগতলৈ শুদ্ধ কৰি দিছিল, তেন্তে অনাহক কষ্ট দিয়াৰ বাবে মই দুঃখিত। সেইটো আপুনি অনুগ্ৰহ কৰি পৌৰজগত কৰি দিয়ক।) এই পূৰ্য্যৰ এটা ডাঙৰ লেঠা আছে। সি পাঁচ মিনিটৰ মূৰে মূৰে টুপকৈ ডাঙৰ হৈ আকৌ সৰু হৈ যায়। সেইকাৰণে বেদনা-২৩৪-ত এবাৰ ভুমুককৈ গৰম লাগে, আকৌ অলপ পাছতে টুপুককৈ ঠাণ্ডা লাগি যায়। সেইটোৰ কাৰণে অৱশ্যে বিশেষ কোনো অসুবিধা নাই, বেদনাবাসীয়ে সদায় গাত এটা ফুটা ছূৱেটাৰ পিন্ধি থাকে। ঠাণ্ডাৰ সময়খিনিত ছুৱেটাৰটোৱে উম দিয়ে, গৰম সময়খিনিত ফুটাকেইটাৰে হাৱা সোমাই গাটো ঠাণ্ডা কৰে। ইয়াৰ বাহিৰে বেদনা-২৩৪ আমাৰ পৃথিৱীৰ দৰেই।\nআমাৰ চাৰিজনে গৈ নামিল বেদনাৰ ৰাজধানী চহৰ অতিমাত্ৰাবেদনাৰ জে’লৰ সন্মুখত। জে’লৰ সন্মুখৰ ৰাস্তাটোৰ ফুটপাথতে ওলালগৈ চাৰিও। ৰাস্তাত তেতিয়া বেদনাবাসীৰ ভীৰ। ফুটপাথৰ কাষৰ দোকানবিলাকৰ দোকানীয়ে মানুহ মাতিবলৈ বিভিন্ন ধৰণে চিঞৰ-বাখৰ কৰিছে। আটাইতকৈ বেছি ভীৰ হৈছে মাংসৰ চিঙৰা বেচা দোকানখনত। চিঙৰা বিধৰ নাম দিয়া হৈছে অক্ষয় চিঙৰা। আচলতে অক্ষয় কুমাৰৰ প্ৰথম মাষ্টাৰচেফৰ প্ৰোগ্ৰাম ব্ৰ’ডকাষ্ট কৰোঁতে পৃথিৱীৰপৰা ওলাই যোৱা টিভিৰ ছিগনেল এতিয়াহে বেদনা-২৩৪ পাইছেগৈ। গতিকে তাত এতিয়া প্ৰতি সপ্তাহে নতুন নতুন ভাৰতীয় খানা ওলাই থাকে। অনন্ত আৰু মাকে প্ৰথমেই চিঙৰা একোটাকৈ খাই ল’লে। পইচা খ্ৰীংকোৱেই দিলে। এইখিনি সময় খ্ৰীংকোৱে ষ্ট্ৰেটেজি বনালে। কাৰাগাৰৰ দুৱাৰমুখত কোনো দুৱৰী-চুৱৰী নাই। গতিকে সোমোৱাটো সিমান টান কাম নহয়। বেদনাত আচলতে মন জে’লত চাৰি দিনমান থাকি আহিব পাৰি। আমাৰ দৰে জে’লৰ ভাত খাবলৈ চুৰি-ডকাইতি-হত্যা-দুৰ্নীতিৰ দৰে টান টান কাম কৰাৰ কোনো দৰকাৰ নাই। অৱশ্যে সোমাবহে পাৰি। লেঠাটো লাগে ওলাওতেহে। ওলাই অহা দুৱাৰমুখতে চাৰিটা প্ৰকাণ্ড প্ৰকাণ্ড আৰু এটা আমাৰ মেকুৰীজনীমান সৰু ৰবট। আটাইকেইটাই ভিতৰলৈ চাই থাকে। কোনোবা ওলাই অহা দেখিলেই ‘ঠিচিউ’ ‘ঠিচিউ’কৈ গুলী মাৰে। গতিকে ওলাই আহিব নোৱাৰি। (ভিতৰুৱা খবৰমতে, ৰবটকেইটা সজা কোম্পানীটোৱে গৃহমন্ত্ৰীক ঘোচ-ঘাচ দি কামটো লৈছিল। কিন্তু চাকৰি কৰা ইঞ্জিনীয়াৰক দৰমহা দিছিল একেবাৰে কম। সেইবাবে প্ৰথমে টানত পৰি সোমালেও চব ইঞ্জিনীয়াৰে সোনকালেই চাকৰি বাদ দি বেলেগ কোম্পানীলৈ গুচি গৈছিল। তেনেকৈ কোনেও মনপূতি কাম নকৰাৰ বাবে প্ৰায় দুশজন ইঞ্জিনীয়াৰ বাগৰি যিকেইটা ৰবট ওলাল, সেইকেইটাই গুলী মাৰিব পাৰিলেও দেখা এফালেহে পায়। গৃহমন্ত্ৰীয়ে উপায় নাপাই, ৰবটকেইটাক দুৱৰী কৰি দেশৰ আইনকে সলাই পেলালে যে ইচ্ছা কৰিলেই মানুহ জে’ললে যাব পাৰিব। এনেকৈ বৃহৎ ৰবট কেলেংকাৰীটোৰ কথা কোনেও ফুটকে নাপালে!)\nখ্ৰীংকোৰ ষ্ট্ৰেটেজী হ’ল তেওঁলোক দুটা দল হ’ব। এটাত সি আৰু অনন্ত। আনটোত থাকিব মাক আৰু পাৰ। প্ৰথমে সিহঁত দুয়ো জে’ললৈ সোমাই গৈ ভগৱানক বিচাৰিব। তাৰে অলপ পাছত মাক আৰু পাৰ সোমাব। গৈ তেওঁলোকে অনন্ত আৰু খ্ৰীংকোক বিচাৰিব। তাৰ পাছত ভগৱানক লৈ একেলগে চাৰিওজনে ওলাই আহিব। খ্ৰীংকোৱে ষ্ট্ৰেটেজীটোৰ এটা নামো দিলে—‘আঁচনি হে প্ৰভু!’\nঅনন্তই সুধিলে—’আঁচনি কিয়?’\n: তোমালোকৰ অসমত আঁচনি দেখি দেখি মোৰ মন গৈ আছিল। সেই কাৰণে।\n: ওলাই আহোঁতে যেতিয়া ৰবটকেইটাই গুলীয়াব, তেতিয়া কি কৰিম?\n: সেইটো সময়ত দেখা যাব।\n: ‘বাৰু!’ খ্ৰীংকোৰ আঁচনি দেখি ইয়াতকৈ বেছি কিবা ক’বলৈ অনন্তৰ সত্ নগ’ল। মাক লগে লগে মান্তি হ’ল। পাৰে আঁচনি শুনি মূৰটো ঢপ্‌কৈ তললৈ পেলাই এটা দীঘল হুমুনিয়াহ কাঢ়িলে মাত্ৰ। হয়, নহয় একো উত্তৰ নিদিলে। সি জানেই কিবা কৈও লাভ নাই। ‘আঁচনি হৈছেই যেতিয়া!’\nৰাইজে এটা কথা মন কৰিছে কিজানি। অনন্তৰ মাক একেবাৰে ‘কুল’ টাইপৰ। এই যে ইমানবিলাক কাণ্ড ঘটি আছে, সেইবিলাক এতিয়াও অনন্তই বিশ্বাস কৰিব পৰা নাই। কিন্তু মাকৰ কোনো অসুবিধাই নাই। কিয়? কথাটো মোৰো মনলৈ আজিহে আহিল। মাককে সুধিলো, “বোলো খুৰী!” চিঙৰা খাই উঠি সেলেঙী লগাই খোৱা তামোলখনৰ এমোকোৰা পিক বেদনা-২৩৪-ৰ ৰাস্তাত বিসৰ্জন দি মাকে উত্তৰ দিলে,\n: কি হ’ল অ’?\n: এই যে আপুনি পৃথিৱীৰ বাহিৰত ঘূৰি ফুৰিছে, ইমানবিলাক পৃথিৱীৰ বাহিৰৰ প্ৰাণী মানে যাক ইংৰাজীত এলিয়েন বুলি কয়, লগ পাই আছে, দেখি আছে, আপুনি দেখোন অলপো আচৰিত হোৱা নাই। কিয়?\n: উৱা! ইয়াত আকৌ আচৰিত হ’বলগীয়া কি আছে?\n: কিয় নাই? ইমান দিনে মানুহে ভাবি মৰিছে পৃথিৱীৰ বাহিৰত প্ৰাণী আছে নে নাই। আনকি বিজ্ঞানীসকলৰো বেলেগ বেলেগ মত। আৰু আপুনি এইবিলাক চব দেখি-শুনিও আচৰিত হোৱা নাই যে?\n: পৃথিৱীৰ বাহিৰত প্ৰাণী আছে নে নাই সেইটো বিজ্ঞানীসকলে কিয় ভাবি মৰিছে। পৃথিৱীৰ বাহিৰত প্ৰাণী আছেই।\n: আছেই! আপুনি আগতেই জানে?\n: ‘হা!’ মোৰ মুখখন মেল খাই ৰবাব টেঙা এটা সোমাব পৰা হৈ গ’ল। কোনোমতে সেপ ঢুকি আকৌ সুধিলো—’কেনেকৈ জানে আপুনি?’\n: কিয় আমাৰ ধৰ্মৰ কিতাপতে লিখা আছে দেখোন।\n: ধৰ্মৰ কিতাপত? (মই আকাশৰপৰা পৰিলো।)\n: অ’তো। এই যে ভগৱান, সেইজনা ক’ত থাকে?\n: ক’ত থাকে? (ময়ো নাজানো!)\n: ময়ো নাজানো। কিন্তু পৃথিৱীত নাথাকে। গতিকে পৃথিৱীত নাথাকিলে ভগৱানবিলাক পৃথিৱীৰ বাহিৰতে ক’ৰবাত থাকে। তাৰ মানে পৃথিৱীৰ বাহিৰত প্ৰাণী আছেই।\n: !! (কিনো ক’ম আৰু!!)\n: ‘এইখিনিকে নাজান আৰু গল্প লিখিবলৈ আহিছ?’ অনন্তৰ মাকে সৰু-সুৰা ধমকি এটাই দিলে মোক। মই উপায় নাপাই থোতা মুখ ভোঁতা কৰি গুচি আহিলো। সিফালে অনন্ত আৰু খ্ৰীংকো জে’লত সোমালেই। মই অহাৰ পাছত মাক আৰু পাৰো সোমাই গ’ল।\nআগতেই কৈছোঁ জে’লত সোমোৱাত কোনো বাধা নাই। চাৰিওটা ৰবটে ভিতৰৰ ফালে মুখ কৰি ঠিয় দি আছিল। মাক আৰু পাৰ গুজং গুজুংকৈ ভিতৰলৈ সোমাই গ’ল। তেনেতে মাকৰ কিবা এটা মনত পৰিল। তামোলৰ হাঁচটিখন কিজানি সেই অক্ষয় চিঙৰাৰ দোকানতে এৰি আহিলে। তাকে ঘূৰাই আনিবলৈ বুলি ওলাই আহিব খোজোতেই মেকুৰীৰ দৰে ৰবটটোৱে খটং খটঙকৈ খেদি আহিল।\n‘হেই এইটো! চুঃ চুঃ’ মাকে ৰবটক খেদিলে। ‘যা ঐ! জহনীত যোৱাটো! চুঃ চুঃ!’ নাই ৰবটটোৱে নেৰে। বাৰে বাৰে জাঁপ মাৰে। ‘কি আপদ ঐ এইটো! বুঢ়ী মাৰক চিনি পোৱা নাই! এক থাপৰত হাবিলংকা পাবিগৈ!’ সঁচাকৈয়ে এবাৰ সুবিধাত পাই মাকে ৰবটটোক ভাল ঢকা এটা দিলে। ঢকা খাই ৰবটটোৱে কু-কুৱাই উভতি দৌৰ মাৰিলে। কুকুৰ খেদা অভ্যাসমতে ফৰ্মুটি এডাল দলিয়াবলৈ হাতৰ ওচৰতে একো নাপাই, মোনাখনতে কিবা পাই নেকি চাবলৈ হাত সুমুৱালে। অ’ তামোলৰ হাঁচটিখন দেখোন মোনাটোৰ ভিতৰত! যি নহওঁক। ফৰ্মুটিৰ কথা সমূলি পাহৰি তামোলৰ হাঁচটিখন থান-থিত লগাই ভালদৰে সুমুৱাবলৈ ধৰোঁতেই বাকলি এৰুৱাই থোৱা গোটা তামোল এটা পৰি বাগৰি গ’ল। বাগৰি বাগৰি পালেগৈ প্ৰকাণ্ড ৰবট এটাৰ কাষ। ৰবটটোৱে গুলীয়াবলৈ ছেগ চাই আছিল। আচলতে কথাটো মিছা! সেই কোম্পানীটোৰ ইঞ্জিনীয়াৰ এজনে ৰবটটোৱে গুলীওৱাৰ আগতে মেনেজাৰৰ নামত যাতে এশ পয়ত্ৰিছটা বেয়া গালি পাৰে, তাৰে প্ৰ’গ্ৰাম এটা সুমুৱাই থৈ গৈছিল। পাছৰ ইঞ্জিনীয়াৰকেইজনে সেইটো বুজিছিল যদিও ঠিক মুঠেই নকৰিলে। বৰং নিজৰ ভাগৰ পৰা আৰু কেইটামান গালি যোগ দি দিলে। এনেকৈ দিওঁতে দিওঁতে প্ৰায় ৩৭,২৩২ টা গালিৰ এটা মস্ত ফাইল হৈ গ’ল। এই ৩৭,০০০ গালি পাৰি উঠিহে ৰবটটোৱে গুলীয়াবলৈ আৰম্ভ কৰে। সিয়ান ইঞ্জিনীয়াৰকেইজনে সেইখিনি সময় ৰবটটোৱে জিপিএছ, থ্ৰী-ডি ইমেজিং, লেজাৰ কাৰেকচন আৰু ‘ভগৱান ভৰষা’ প্ৰ’গ্ৰাম কেইটা চলাওঁতে লগায় বুলি মেনেজাৰজনক বুজাই থৈ গ’ল!\n৩৬,৮৭৭ নম্বৰ গালিটো দিওঁতেই ঘটনাটো ঘটিল। ৰবটটোৰ ওচৰতে পৰা তামোলটো গুৰুমকৈ ফুটি গ’ল। ৰবটটো টুকুৰা-টুকুৰি হৈ গ’ল। ভিতৰৰ তাঁৰ-চাৰ ওলাই গ’ল। কেনেবাকৈ ছিগা তাঁৰ এডাল আহি ৰবটটোৰ ভয়চ প্ৰডিউচাৰত লাগিল। গালিৰ প্ৰ’গ্ৰামটো তেতিয়াও চলি আছিল। সেইকাৰণে ৰবটটোৰ ভঙা ভয়চ প্ৰডিউচাৰ পৰা মেনেজাৰজনৰ নাম ধৰি ধৰি খোনাই খোনাই ভয়ংকৰ বেয়া বেয়া গালি ওলাবলৈ ধৰিলে, যেনে,…। (লিখিছিলো, যদিও সম্পাদকে বেয়া পাব বুলি কাটি দিলো।) গালি শুনি অনন্তৰ মাকে কাণত সোপা দিলে। আনকি পাৰৰো মেচিন মগজুটোও অতিষ্ঠ হৈ পৰিল। বিপদৰ পিছে অন্ত পৰা নাছিল। বাকী তিনিটা ৰবটৰ গালি পৰা শেষ হ’ল। এইবাৰ সিহঁতে গুলীয়াবলৈ আৰম্ভ কৰিলে—ধাৰাম, ধাৰাম, ধাৰাম। গুলী হ’লে এটাও নালাগিল। ক’ত লাগিব? ইঞ্জিনীয়াৰকেইজনৰ কথা ক’লোৱেই! মাকে ভিতৰৰ ফালে দৌৰিলে। লগে লগেই গুলী মৰা বন্ধ । সোমালে কোনো আপত্তি নাই সিহঁতৰ। মাকে পাৰ ক’লৈ গ’ল বুলি এবাৰ ঘূৰি চাব খুজিছিল। আকৌ ধাৰাম ধাৰাম ধাৰাম। পিছে পাৰ আৰু সিয়ান। সি ভিতৰৰ ফালে মুখ কৰি পিছফালে আহি আছিল। ৰবটকেইটাই গুলী মৰা বন্ধ কৰিলে। চব নিস্তব্ধ হৈ পৰিল। তেনেতে, ‘মেনেজাৰৰ মূৰত শগুনে হাগে! মেনেজাৰৰ ঘৈণীয়েকৰ …’—ভঙা ৰবটটোৱে আকৌ গালিৰ কেছেটখন বজাবলৈ আৰম্ভ কৰিলে। মাকৈ গালি শুনিব নোৱাৰি ভিতৰলৈ দৌৰ মাৰিলে। পাৰে নিজৰ বেতাঁৰ যন্ত্ৰচালিত কৰি ৰবটটোৰ গালি পৰা প্ৰ’গ্ৰামটো বন্ধ কৰিব পৰা যায় নেকি চেষ্টা কৰাত লাগিল।\n← পঁইতাচোৰা (সমুদ্ৰকাজল শইকীয়া)\nযাত্ৰা (সীমান্ত বৰদলৈ) →


কন্যা সন্তান মানেই বোজা আজিও কিয় ? -(সাৰদা শ্ৰেষ্ঠ) - সাহিত্য ডট অৰ্গ\nকন্যা সন্তান মানেই বোজা আজিও কিয় ?\nখৱৰ কাকত আজিকালি পঢ়িবলৈ মন নোযোৱা হৈছে । কাকতত বিয়পি থাকে জুইৰ ফিৰিঙতি । ডাইনী সন্দেহত হত্যা, বলাৎকাৰ, বিস্ফোৰণ, মুদ্ৰাস্ফীতি, বিক্ষোভ….এইবোৰ আজিকালি তেনেই সাধাৰণ কথা যেনেই হৈ পৰিছে । আজি এটা খৱৰে মন চুই গ’ল । খৱৰটো মৰিয়নিৰ এগৰাকী মহিলাৰ । মহিলাগৰাকী আগতেই তিনিজনী ছোৱালীৰ মাক । আকৌ সন্তান সম্ভৱা হোৱা মানুহগৰাকীয়ে এইবাৰ যোৰহাট চিকিৎসা মহাবিদ্যালয়ত প্ৰসৱ কৰিলে দুজনী যমজ ছোৱালী । সম্ভৱত পুত্ৰ সন্তানৰ আশাতেই তেওঁ পুনৰ গৰ্ভ ধাৰণ কৰিছিল । পূৰ্বেই তিনিজনী কন্যা সন্তানৰ পাছত কোনেও চতুৰ্থবাৰ কন্যা সন্তান নিবিছাৰে, এয়া চিৰন্তন সত্য কথা । চিকিৎসালয়ত ভৰ্তি হোৱাৰ সময়তেই তেওঁক গৰাকীয়ে সকিয়াই দিলে, কন্যা সন্তান হ’লে তেওঁ যেন দুনাই ঘৰত নোসোমায় । কি বিড়ম্বনা ! কন্যাইয়েই জন্ম হ’ল তাকো যমজ ! উপাইহীনা প্ৰসূতিয়ে এগৰাকী নিসন্তান দম্পতীৰ হাতত তুলি দিলে নিজৰ কন্যাদ্বয় । কন্যা সন্তান ৰক্ষাৰ বাবে ঢাক ঢোল যিমানেই বজোৱা নহওঁক কিয় কন্যা সন্তান যে আজিও বোজা স্বৰূপ তাকেই খৱৰটোৱে উদঙাই দিছে । আজিৰ যুগত দুটা সন্তানক পোহপাল দিবলৈ অৱস্থা সম্পন্ন মানুহেও দহবাৰ ভাবিব । তেনেস্থলত চতুৰ্থবাৰ সন্তান বিচৰাৰ অৰ্থ কি ? উত্তৰাধীকাৰী হিচাপে আজিও ভাৰতত মানুহখিনিহে কেৱল পুত্ৰসন্তানকেই কামনা কৰে । পুত্ৰসন্তানেহে তেওঁলোকক দিব পাৰিব ভৱিষ্যতৰ নিৰাপত্তা, দিব পাৰিব আত্মাক মুক্তি ! এই ধাৰণাৰ পৰা যেতিয়ালৈকে আমাৰ মানুহবোৰ মুক্ত হব নোৱাৰিব তেতিয়ালৈকে কন্যা সন্তান সদায় এনেকৈয়ে অৱহেলিত হৈ থাকিব । নৱজাতিকা দুগৰাকীৰ কথাই ভাবিছোঁ । সিহঁত যদিহে দয়ালু দম্পত্তীৰ হাতত পৰিছে তেনেহলে সিহঁতৰ জীৱনে হয়তো ভালকৈয়ে পোখা মেলিব । কিন্তু সন্দেহ হয় এইখিনিতেই তেওঁলোকে দুজনীকৈ কন্যা সন্তান নিৰাপত্তা দিবলৈকে হাত পাতি লৈছেনে ? নাৰীৰ প্ৰতি বৰ্বৰ সমাজখনলৈ সন্দেহ হোৱাটো স্বভাৱিক । যদিহে নিৰাপত্তা দিবলৈকে তেওঁলোকে কন্যা সন্তান দুগৰাকী আদৰিছে তেনেহলে মই তেওঁলোকৰ মহানুভৱতাক সন্মান জনাইছোঁ । অন্ততঃ নৱজাতিকা দুগৰাকী কোনো হিংস্ৰ জন্তুৰ আহাৰ হ’ব লগীয়া নহ’ল ।\nএই খৱৰটো পঢ়ি যাওঁতে মোৰ চাৰি বছৰৰ আগৰ কথা এটা মনত পৰিল । মোৰ ঘৰৰ কাষৰে এটা পৰিয়ালৰ কাহিনী । মানুহজনী দুজনী ছোৱালীৰ মাক । মানুহজনীৰ ইচ্ছা নাছিল তৃতীয় বাৰ সন্তান জন্ম দিয়াৰ । ঘৰৰ শাহু, বৰজনাৰ ইচ্ছা পুত্ৰ এজন লাগে । সেয়ে মানুহজনী বাধ্য হ’ল আকৌ সন্তান কথা চিন্তা কৰিবলৈ । কথাখিনি মই ইয়াতে শেষ কৰিব পৰা হ’লে ভালেই পালোহেঁতেন কিন্তু কথাবোৰ ভবা মতে সদায় হৈ নুঠে । মানুহজনীক বৰজনাৰ পৰিয়ালে প্ৰায়েই আহি ভয় খুৱাই এইবাৰ ছোৱালী হলে তোক মেটাৰনেটীতে থৈ আহিম । যি সময়ত এগৰাকী নাৰীক অভয়ৰ প্ৰয়োজন, নিৰপত্তাৰ প্ৰয়োজন, স্বাস্থ্যসন্মত আহাৰৰ প্ৰয়োজন, সেই সময়ত এনেধৰণৰ ভাবুকিয়ে নাৰীৰ ওপৰত জন্ম হবলগীয়া সন্তানৰ কি প্ৰভাৱ পৰিব পাৰে তাক এচাম মানুহে বুজিবলৈ অকণো যত্নও নকৰে । এয়া কিমান ভয়ানক কথা ! মানুহজনী দুখে বেজাৰে আমাৰ ঘৰলৈ আহি কান্দে । আমি সান্ত্বনা দিওঁ , একো নহয় বুলি । যিমানে প্ৰসৱৰ সময় ওচৰ চাপি আহিল সিমানে মানুহজনী ভয়, দুচিন্তাত বিহ্বল হ’ল । প্ৰায়েই একেটা কথাই কয় আহি, এইবাৰো যদি ছোৱালী হয় তেনেহেল মোক আহিব নিদিব, কি কৰিম মই ? আমি তেওঁক অভয় দি আকৌ পঠিয়াই দিওঁ । এদিন মই সপোনত দেখিলো – এটা কণমানি ল’ৰা, ৰাস্তাত দৌৰি ফুৰিছে । তাৰ পাছে পাছে এদল মানুহ… মানুহবোৰে তাক তেনেকৈ দৌৰি ফুৰা দেখি হূলস্থুল লগাইছে, “এইটো কাৰ কণমানি ? এনেকৈ ৰাস্তাত দৌৰি ফুৰিছে কাৰো খৱৰ নাই যে ?” তেনেতে মই দেখিলো, আমাৰ চুবুৰীৰে সেই মানুহজনী আৰু তেওঁৰ গিৰিয়েক এফালৰ পৰা আহি আছে । মই তেওঁলোক দুজনলৈ দেখুৱাই ক’লো মানুহখিনিক – “এই দুজনেই কণমানিৰ মাক-দেউতাক” । মানুহজনীৰ ইতিমধ্যে প্ৰসৱৰ দিন পৰিছিল । মানুহজনী সেইদিনা সন্ধিয়াপৰত আকৌ আহিল । একেই কথা…তাইৰ দুদিন পাছত ডক্তৰে মাতিছে । তাই নাযায়…ভয় জানোচা এইবাৰো ছোৱালীয়েই হয় । অকণমানি ছোৱালী লৈ তাই ক’ত থাকিব ? কলৈ যাব তাই ? মই এইবাৰ তাইক প্ৰবোধ দি কলো, তুমি নিৰ্ভয়ে যোৱা । তোমাৰ ল’ৰায়েই হ’ব । মই তাইক মোৰ সপোনটোৰ কথা ক’লো । মানুহজনীয়ে মনত সাহস পালে । দুদিন পাছত মানুহজনীয়ে সঁচাকৈয়ে মেটাৰনিটীত ল’ৰা সন্তানেই প্ৰসৱ কৰিলে ! সুখৰ কথা যোৱা বছৰৰ পৰা কণমানিটো তাৰ বায়েক দুজনীৰে সৈতে স্কুললৈ যাব পৰা হৈছে ।\nআজিও মই ভাবোঁ….কণমানিটো ল’ৰা নহৈ ছোৱালী হোৱা হ’লে ???\n← দৈহিক ( সমুদ্ৰ কাজল শইকীয়া)\nআইজলৰ পৰা মই প্ৰাঞ্জলে কৈছোঁ (১১): (– প্ৰাঞ্জল কলিতা) →\nজন্মদিন (এটা অনুভৱ)(- বি. জে. ৰঞ্জন)


ওজৰ-আপত্তি নিষ্পত্তি পদ্ধতি | IFFCO Tokio General Insurance Company in India\nওজৰ-আপত্তি নিষ্পত্তি পদ্ধতি\nIFFCO টকিঅ'ৰ উপভোক্তা ওজৰ-আপত্তি নিষ্পত্তি নীতি\nবৃদ্ধি স্তৰ 1\nইয়াৰ উপভোক্তাসকলক সম্ভৱপৰ সৰ্বশ্ৰেষ্ঠ সেৱা আগবঢ়াবলৈ কোম্পানী দায়বদ্ধ। অৱশ্যে, আপুনি যদি আমাৰ সেৱাসমূহ লৈ সন্তুষ্ট হোৱা নাই আৰু এটা অভিযোগ দাখিল কৰিবলৈ ইচ্ছা কৰে তেন্তে আপুনি অনলাইন প্ৰপত্ৰখন পূৰণ কৰিব পাৰে বা উপভোক্তা সেৱা ডেস্কলৈ support@iffcotokio.co.in এই ID ত এটা ইমেইল কৰিব পাৰে।\nবিষয়টো অভ্যন্তৰীণভাৱে অনুসন্ধান কৰি আৰু সেইটো বন্ধ কৰি উঠি, আমি কোম্পানীয়ে বা গুৰুগ্ৰামত থকা ইয়াৰ কাৰ্য্যালটে অভিযোগটে প্ৰাপ্ত কৰাৰ 15 দিনৰ এটা কালৰ ভিতৰত আমাৰ সঁহাৰি প্ৰেৰণ কৰিম। যদি বিষয়টো মীমাংসাৰ বাবে বেছি দীঘলীয়া সময় লগাৰ সম্ভাৱনা আছে তেন্তে এটা অন্তৱৰ্ত্তীকালীন উত্তৰৰ জৰিয়তে সেই কথা আমি আপোনাক জনাম।\nবৃদ্ধি স্তৰ 2\nসঁহাৰি পোৱা নগ'লে বা আমি কৰা মীমাংসাত আপুনি সন্তুষ্ট নহ'লে, আপুনি chiefgrievanceofficer@iffcotokio.co.in এই ইমেইলত মুৰব্বী, উপভোক্তা সেৱালৈ লিখিব পাৰে।\nবিষয়টো পৰীক্ষা কৰি উঠি, এই ইমেইল id ত আপোনাৰ অভিযোগটো পোৱাৰ 14 দিনৰ ভিতৰত আমি আপোনালৈ আমাৰ চূড়ান্ত সঁহাৰি প্ৰেৰণ কৰিম।\nবৃদ্ধি স্তৰ 3\nআমাৰ ওচৰত এটা অভিযোগ দাখিল কৰাৰ 30 দিনৰ ভিতৰত আপুনি যদি আমাৰপৰা এটা সন্তোষজনক সঁহাৰি নাপায় আৰু আৰু আপুনি যদি ওজৰ-আপত্তি নিষ্পত্তিৰ বেলেগ উপায় কামত লগাবলৈ ইচ্ছা কৰে তেন্তে আপুনি বীমা বিনিয়ামক আৰু বিকাশ প্ৰাধিকৰণ বা বীমা লোকপালৰ কাষ চাপিব পাৰে, যাৰ বিষয়ে বিশদ তথ্য তলত দিয়া হৈছেঃ\nবীমা বিনিয়ামক আৰু বিকাশ প্ৰাধিকৰণ\nইউনাইটেড ইণ্ডিয়া টাৱাৰ, নৱম মহলা, 3-5-817/818\nবশ্বিৰবাগ, হায়দৰাবাদ-500 029\nযোগযোগৰ নম্বৰঃ 040-66514888\nশুল্কবিহীন নম্বৰঃ 155255\nইমেইল ID: complaints@irda.gov.in\nবিভিন্ন কেন্দ্ৰত থকা বীমা লোকপালৰ বিশদ বিৱৰণ জানিবলৈ ইয়াত ক্লিক কৰক।\nমোক বীমা কিয় লাগে?\nইফকো ট'কিঅ' -জেনেৰেল ইঞ্চুৰেঞ্চৰ মালিক কোন?\nবীমাকৰ্তাৰ অৰ্থ কি?\nমই প’লিচি এটা কেনেকৈ ক্ৰয় কৰিব পাৰো?\nআণ্ডাৰৰাইটিং কৰা মানে কি?


xukhdukh.com December 25, 2015 DEBOBRAT-GOGOI, MONOR-KATHA, দেবব্ৰত গগৈ, মনৰ কথা,\nআলুগুটি পৰিষদ, খ্ৰীষ্টমাছৰ শুভেচ্ছা\nআৰু বিহুৰ ইনষ্টলমেণ্ট\nআলুগুটি সকলোতে খাপ খায়। খাহী মাংস আৰু কুকুৰা মাংসত দিলে ডাঙৰ আলুগুটিটো দুটুকুৰা কৰি দিলেই হয়, ভকুৱা মাছৰ টেঙা জোলকণত অলপ পাতল পাতল কৰি দীঘলীয়াকৈ কাটি দিব লাগে, লাই, লফা, পালেংত মিহি মিহিকৈ সৰু সৰু টুকুৰা কৰি দিলে সোৱাদ লগা হয়, ইফালে ঘৰত একো নাই, তেতিয়া হ'লে অকল আলুগুটিকেইটামানকে সিজাই বা পুৰি পিটিকা কৰি মিঠাতেল নিমখেৰে উদৰ পুৰাই তৃপ্তিৰে ভাত সাঁজ খাব পাৰি।\nকেৰেলাৰ লগত আলুগুটি? খাই পোৱা নাই যদি খায় চাওক, কেৰেলাৰ তিতাখিনি আলুগুটিয়ে বহু পৰিমাণে নাইকীয়া কৰি দিয়ে।\nমুঠতে আলুগুটি, সকলোতে সকলোৰে বাবে আদৰণীয়, য'তেই দিয়ে তাতেই খাপ খায়। সকলোৰে লগত যাব পাৰে, সকলোকে লগত নিব পাৰে। কোনেও আপত্তিও নকৰে, আলুগুটিয়েও আপত্তি নকৰে ।\nকিছুমান ব্যক্তিও আলুগুটিৰ দৰেই, সকলোতে মিলিব পাৰে, সকলোৰে লগত মিলি যাব পাৰে, সকলোৱে মিলিবলৈ বিচাৰে, সকলোৱে লগত নিব বিচাৰে, সকলোৰে লগত যাব বিচাৰে ।\nকেৱল ব্যক্তিয়েই নহয় , কিছুমান ৰাজনৈতিক দলো আলুগুটিৰ দৰেই , মিলিব পাৰে ,মিলাবও পাৰে আৰু তেনে এটা দলেই হৈছে, অসম গণ পৰিষদ । যেন অসমৰ ৰাজনৈতিক আখলঘৰখনৰ সকলোৰে গ্ৰহণযোগ্য আলুগুটিটো ।\n১৯৮৫চনত বিকল্পহীন ৰাজনৈতিক আখলঘৰত অসমৰ ৰাইজে অগপক শুদা ভাত সাঁজৰ লগত তৃপ্তিৰে খাবলৈ বিচাৰিলে। পিছে দুটামান গেলা আলুগুটিয়ে অগপৰ বদনাম আনিলে। ১৯৯৬ চনত অগপ মিলি পৰিল সৰ্বহাৰা দলৰ পৰা আৰম্ভ কৰি জনজাতীয় দললৈকে। ২০০১ চনত অগপ মিহলি হ'ল, হিন্দু সাম্প্ৰদায়িকতাৰ পৃষ্ঠপোষকতা কৰা বিজেপিৰ লগত। ২০০৬ চনত পুনৰ মিলিল কমিউনিষ্টসকলৰ লগত। আঞ্জাখন ভাল হওঁক নহওঁক অগপ কিন্তু মিলি গৈছিল।\nএতিয়া আকৌ শুনিবলৈ পাইছো , অগপ পুনৰ মিলিবলৈ ওলাইছে। কোনোবাই কেৰেলাৰ লগত আলুগুটিৰ কম্বিনেশ্ব্যনৰ ওপৰত সন্দেহ কৰাৰ দৰে , অগপৰ লগত কংগ্ৰেছৰ মিলনকলৈও সন্দেহ প্ৰকাশ কৰিছে। পিছে ৰান্ধি চোৱাত আপত্তি কিহৰ ? জানোচা আলুগুটিয়ে কেৰেলাৰ তিতাখিনি অলপ নোহোৱা কৰেই !\nঅসমৰ ৰাজনৈতিক আখলঘৰৰ আলুগুটি পৰিষদে সকলোৰে লগত মিলি এখন সোৱাদলগা আঞ্জা ৰান্ধক তাকেই কামনা কৰিলো।\nঅনুগ্ৰহ কৰি মোক বৰদিনৰ শুভেচ্ছা নজনাব।\nৰঙীন পোছাক, সুমধুৰ কেৰল , আটকধুনীয়াকৈ সজা তেওঁলোকৰ প্ৰাৰ্থনা গৃহ , ৰঙীন কাগজৰে সজা তৰাবোৰ, গভীৰ ৰাতিলৈকে চলা সুন্দৰ অনুষ্ঠানবোৰ - মুঠৰ ওপৰত সম্পূৰ্ণ আটকধুনীয়া এক ধৰ্মীয় উৎসৱ হয় ২৫ ডিচেম্বৰৰ এই খ্ৰীষ্টমাছটো। শংকৰৰ জন্মোৎসৱৰ দিনটো মনত পেলাব নোৱাৰা আমাৰখিনিয়েও সেইবাবে হোৱা-নোহোৱাই নিজৰ ধৰ্মৰ লোককো মেৰী খ্ৰীষ্টমাছৰ শুভেচ্ছা দিবলৈ নাপাহৰে। পিছে সেই একেখিনিয়েই আকৌ ঈদৰ বেলিকা সেইকাম ফেৰা কৰিবলৈ কুণ্ঠাবোধ কৰে। আপোনাক বাৰু কোনোবা গগৈ, শৰ্মা, গোস্বামীয়ে আজিলৈকে “ঈদ মোবাৰক” বুলি কৈ পাইছেনে ? নিশ্চয় পোৱা নাই আৰু নোকোৱাৰ কাৰণটোও একেই, গ্লেমাৰহীন এক ধৰ্মীয় উৎসৱ ঈদ । মাহজোৰা ৰোজা ৰখা কামটোত কৰ পৰা আৰু গ্লেমাৰখিনি থাকিব! কিন্ত কোনোবা গোস্বামী উপাধিৰ ব্যক্তিয়ে আজিকালি কোনোবা শইকীয়াক “ মেৰী খ্ৰীষ্টমাছ” বুলি কবলৈ অকণো দেৰি নকৰে। ঈদৰ দিনা জিকিৰ এটা হলেও ভুলতেও ঘৰত নবজোৱা ৰাজখোৱাৰ ঘৰৰ বেলকনিত কিন্ত খ্ৰীষ্টমাছ ষ্টাৰ ভালকৈ জিলিকি থাকে। বিহুৰ বতৰত ধুতি মেখেলা চাদৰ পিন্ধিবলৈ পাহৰি যোৱা , শংকৰ জন্মোৎসৱ কেতিয়া আছিল গম নোপোৱা , আমিবোৰে এনেদৰে বিজতৰীয়া ধৰ্মীয়-সাংস্কৃতিক পৰিৱেশ এটাক আকোঁৱালি লৈছো।\nপিছে আচৰিত ধৰণৰে আমি গগৈ, গোস্বামী , ৰাজখোৱাহঁতে বৰদিনৰ নামত নিশা টেটূলৈকে এগাল গিলি অহাৰ পাছত পুৱা মাজুলীত জনজাতীয় লোকক ধৰ্মান্তৰিত কৰা আৰু গীৰ্জা স্থাপন কৰাৰ খৱৰটো শুনিলেই কিন্ত জাঙুৰ খাই উঠে। কিমধিকমিতি !!!!!\nআমি ২০১৬ চনৰ বহাগ বিহুৰ মঞ্চত কি পিন্ধিম, কেনেকৈ নাচিম, কি খাম আদিবোৰ চিন্তা কৰিবলৈ আৰম্ভ কৰিলোঁৱেই। ভাল কথা, মানুহ দূৰদৰ্শী হ'ব লাগে। পিছে , ৰাইজ , আমি যে ২০১৫চনত বহাগ বিহু পাতিবলৈ মাৰোৱাৰী আৰু আন অনা-অসমীয়াৰ ওচৰত যে ভিক্ষা কৰিছিলো , সেইবোৰৰ কিস্তি মাৰ যোৱাই নাই নহয়! সেইবোৰ তেওঁলোকে আমাৰ পৰা লৈয়ে আছে, এই ধৰক এককেজি চাউলত ২ টকা, দুই কেজি দাইলত ৫ টকা , গৰম চুৱেটাৰ এটাত ৩০ টকা, এনেকৈ এনেকৈ ......... আৰু আমি তেওঁলোকৰ পৰা ভিক্ষা কৰি তোলা টকাৰে ২০১৬ চনৰ বহাগ বিহুটো কেনেকৈ পাতিম তাৰ আলোচনাত ( অযথা বিৰ্তকত ) মগ্ন হলোৱেই । শ্ল-পইজন খাই খাই জাতি এটাই আত্মহত্যা কৰাৰ উত্তম উদাহৰণ চাগে আমি অসমীয়া জাতিটোৱেই।\nতিনিটাকৈ বিহু, তিনিদিনীয়াকৈ পতা দুৰ্গা পূজা, ৰাস, শংকৰদেৱৰ জন্মোৎসৱ , ঈদ, খ্ৰীষ্টমাছ, আলি আই লৃগাং, বাথৌ এইবোৰ থকাৰ পাছতো অসমত নতুনকৈ "মহোৎসৱ" পতাৰ কিবা যুক্তি আছেনে ? কোনোবাখন জিলাৰ, কোনোবাখন নদীৰ নাম এটা আগত লগাই চাৰিওফালে মাথো মহোৎসৱেই মহোৎসৱ। কোনো নতুনত্ব নথকা কেৱল বিহু নাচ, সত্ৰীয়া নৃত্য বা দুটামান জনজাতীয় নৃত্য লগত পোৰা গাহৰি আৰু ছাই মদৰ লানি নিছিগা ষ্টল। সেইয়াই মহোৎসৱ। নাজানো এইবোৰ মহোৎসৱৰ পৰা কাৰ কি লাভ হৈছে, হয়তো কেইজনমানৰ জেপলৈ কেইটামান টকা আহিছে, চৰকাৰী অনুদান আহিছে আৰু সাধাৰণ ৰাইজ আবতৰীয়া মহোৎসৱৰ নামত অযথা মতলীয়া হৈ আছে।\nআচলতে এই বতৰটো কামৰ বতৰ, পৰীক্ষাৰ্থীয়ে আগন্তুক পৰীক্ষাৰ বাবে পঢ়াৰ বতৰ, পথাৰৰ পৰা ধান তুলি ৰবি শস্য কৰাৰ বতৰ , প্ৰকৃত ব্যৱসায়ী , ঠিকাদাৰে অহা তিনিমাহৰ পাছত শেষ হবলগীয়া বিত্তীয় বৰ্ষৰ বাবে সাজু হোৱাৰ বতৰ, খেলুৱৈসকলে শুকান বতৰত নিজৰ নিজৰ খেলৰ অনুশীলন কৰাৰ বতৰ। এই সময়ছোৱাত কিবা মহোৎসৱ পতাৰ অৱকাশেই নাথাকে। তথাপিও আমি মাথো মহোৎসৱ পাতি আছো, মতলীয়া হৈ আছো।\nএই মহোৎসৱত মতলীয়া হৈ থকা অসমীয়াসকলক আহ্বান জনাওঁ, পাৰিলে এবাৰ অভিবাসী মুছলমান অধ্যুষিত অঞ্চলবোৰ ভ্ৰমণ কৰি আহকগৈ। দেখিব তেওঁলোক নিজৰ নিজৰ পথাৰবোৰ লৈ কেনেদৰে ব্যস্ত হৈ আছে। পথাৰবোৰ এদিনো খালী হৈ পৰি থাকিবলৈ দিয়া নাই। যদিহে যাব নোৱাৰে, তেনেহ'লে অসমৰ যিকোনো চহৰৰ মাৰোৱাৰীসকলৰ অঞ্চল এটা ভ্ৰমণ কৰি আহকগৈ , দেখিব তেওঁলোকৰ কোনো অপ্ৰয়োজনীয় মহোৎসৱ পাতিবলৈ সময় নাই। তেওঁলোক মাথো ব্যৱসায়ত মগ্ন।\nইয়াৰ পাছতো আমি কি যুক্তিত অভিবাসী মুছলমানসকলক বাংলাদেশীৰ লেবেল লগাই তেওঁলোকক খেদিবলৈ আন্দোলন কৰিব লাগে বা কি যুক্তিত মাৰোৱাৰী ব্যৱসায়ীৰ পৰা বিহু চান্দা তুলিবলৈ লাগে? এতিয়া যি দেখিছো আদা দেখি উঠিল গাৰ দৰে ভৰলুমুখ মহোৎসৱ, গণেশগুৰি মহোৎসৱ, চান্দমাৰী মহোৎসৱ, জু-ৰোড তিনিআলি মহোৎসৱ, গড়আলি মহোৎসৱ , আমিনগাঁও মহোৎসৱ , নগাওঁ বাইপাছ মহোৎসৱ , মিছন চাৰিআলি মহোৎসৱ, পাগলাস্তান মহোৎসৱ, গেলাবিল মহোৎসৱ এইবোৰো আমাৰ ৰাইজে পাতিবলৈ আৰম্ভ কৰিব।\nঅসমীয়া ৰাইজ আগতে উৎসৱপ্ৰিয় আছিল, সেইবাবেই হয়তো তিনিটাকৈ বিহু বছৰটোত পাতিছিল, এতিয়া সেই উৎসৱ-প্ৰীতি বলিয়ালিলৈ ৰূপান্তৰ হৈছে। সময়ত ইয়াক আমি নিয়ন্ত্ৰণ কৰিব নোৱাৰিলে এই "মহোৎসৱ বলিয়ালিয়ে" জাতিটোৰ ধ্বংস অন্যতম কাৰণ হবগৈ, সেয়া কথা কিন্তু নিশ্চিত।


pm-narendra-modi-address-to-nation-kabir-doha-ramcharitmanas-5-key-points-skd– News18 Assam\nপ্ৰধানমন্ত্ৰী মোদীয়ে দিলে কোৰোণাৰ বিৰুদ্ধে যুঁজাৰ মন্ত্ৰ, পঢ়ক পাঁচটা গুৰুত্বপূৰ্ণ কথা\nUpdated:October 20, 2020, 7:54 PM IST\nমোদীয়ে কয় যে শত্ৰু, ৰোগ, অগ্নি, পাপ, স্বামী আৰু সৰ্পক কেতিয়াও সৰু বুলি ভাবিব নালাগে।\nLast Updated: October 20, 2020, 7:54 PM IST\nপ্ৰধানমন্ত্ৰী নৰেন্দ্ৰ মোদীয়ে আজি দেশবাসীক সম্বোধন কৰে। মোদীয়ে নিজৰ ভাষণত দেশবাসীক উৎসৱৰ বতৰত কোৰোণা ভাইৰাছৰ পৰা বাচি থকাৰ পৰামৰ্শ দি কয় যে লকডাউন শেষ হৈছে যদিও কোৰোণা ভাইৰাছ এতিয়াও শেষ হোৱা নাই। সেইবাবে সাৱধানতা অৱলম্বন কৰিব লাগিব।\nমোদীয়ে কয় যে যেতিয়ালৈকে কোৰোণাৰ ভেকচিন নাহে তেতিয়ালৈকে কোৰোণাৰ বিৰুদ্ধে আমাৰ যুঁজখন কমজোৰ হ’বলৈ দিব নালাগিব। কঠিন সময়ৰ পৰা ওলাই আহি আমি আগুৱাই গৈছো। অলপ অসাৱধানতাই আমাৰ গতি ৰুদ্ধ কৰিব পাৰে, আমাৰ আনন্দ ম্লান কৰিব পাৰে।\nপ্ৰধানমন্ত্ৰীয়ে কয় যে আমি সদায় সাৱধানতা অৱলম্বন কৰিব লাগিব। কোৰোণাৰ বিৰুদ্ধে যুঁজখনৰ আধাতে আমি এইটো ভাবি ল’ব নালাগিব যে আমি জয়ী হৈছো। মোদীয়ে কয় যে যদি যদিহে আপুনি দায়িত্বহীন কাম কৰিছে, মাস্ক নোহোৱাকৈ ঘৰৰ পৰা বাহিৰলৈ ওলাইছে, তেন্তে আপুনি আপোনাক, আপোনাৰ পৰিয়ালক, পৰিয়ালৰ শিশু–বয়োজ্যেষ্ঠসকলক ডাঙৰ সংকটত পেলাইছে। চাওক মোদীয়ে দিয়া ৫টা গুৰুত্বপূৰ্ণ পৰামৰ্শ।\n১. আমি পাহৰিব নালাগে যে লকডাউন শেষ হৈছে যদিও কোৰোণা ভাইৰাছ এতিয়াও শেষ হোৱা নাই। বিগত ৭–৮ মাহত প্ৰতিগৰাকী ভাৰতীয়ৰ প্ৰয়াসৰ জৰিয়তে আজি ভাৰত যিটো প্ৰতিৰোধ স্তৰত উপনীত হৈছে, সেয়া পৰিব দিব নালাগিব।\n২. মোদীয়ে কয়, ‘সেৱাই পৰম ধৰ্মৰ মন্ত্ৰ সাৰোগত কৰি আমাৰ চিকিৎসক, নাৰ্ছ, স্বাস্থ্য কৰ্মীসকলে নিশ্বাৰ্থভাৱে সেৱা আগবঢ়াই আছে। এই সকলো প্ৰয়াসৰ মাজত এই সময় দায়িত্বহীন হোৱাৰ সময় নহয়। এই সময় কোৰোণা গ’ল বুলি ভাবি লোৱাৰ বা কোৰোণাৰ ভয় এতিয়া আৰু নাই বুলি মানি লোৱাৰ সময় নহয়।\n৩. মোদীয়ে কয় যে বহু সময়ত আমি পকা ফচল দেখিয়ে অতি আত্মবিশ্বাসী হৈ পৰো যে এতিয়া কাম হৈ গ’ল, কিন্তু যেতিয়ালৈ শস্য ঘৰলৈ নাহে তেতিয়ালৈ কাম শেষ হোৱা বুলি ভাবিব নালাগে।\n৪. মোদীয়ে কয় যে শত্ৰু, ৰোগ, অগ্নি, পাপ, স্বামী আৰু সৰ্পক কেতিয়াও সৰু বুলি ভাবিব নালাগে।\n৫. এক কঠিন সময়ৰ পৰা ওলাই আমি আগবাঢ়িছো, অকণমান দায়িত্বহীনতাই আমাৰ গতি ৰুদ্ধ কৰিব পাৰে, আমাৰ আনন্দ ম্লান কৰিব পাৰে। জীৱনৰ দায়িত্ব পালন কৰা আৰু সতৰ্কতা এই দুয়োটাক একেলগৈ লৈ খোজ দিলেহে জীৱনত আনন্দ বৰ্তি থাকিব।\nFirst published: October 20, 2020, 7:54 PM IST


মুদ্ৰা আৰু বেংক ব্যৱস্থা | Class 10 Social » Assamese Medium\nমুদ্ৰা আৰু বেংক ব্যৱস্থা | Class 10 Social\nমৰমৰ ছাত্ৰ ছাত্ৰী তথা পঢ়ুৱৈ বন্ধু বান্ধৱী সকল, আকৌ এবাৰ স্বাগতম জনাইছোঁ Assamese Medium লৈ। আমি আলোচনা কৰিম দশম মান শ্ৰেণীৰ সমাজ বিজ্ঞান (Class 10 Social Science) ৰ অৰ্থনীতি বিজ্ঞান অংশৰ প্ৰথম অধ্যায় মুদ্ৰা আৰু বেংক ব্যৱস্থা।\nকি কি আছে মুদ্ৰা আৰু বেংক ব্যৱস্থা অধ্যায়ত\nঅতি চমু উত্তৰ প্রশ্নঃ মুদ্ৰা আৰু বেংক ব্যৱস্থা\nচমু উত্তৰৰ প্ৰশ্ন- মুদ্ৰা আৰু বেংক ব্যৱস্থা\nদীঘল উত্তৰৰ প্ৰশ্ন- মুদ্ৰা আৰু বেংক ব্যৱস্থা\nমুদ্ৰা আৰু বেংক ব্যৱস্থা: অতিৰিক্ত প্রশ্নোত্তৰ\nশেষ বাক্য: মুদ্ৰা আৰু বেংক ব্যৱস্থা\nসমাজ বিজ্ঞান (Class 10 Social Science) ৰ অৰ্থনীতি বিজ্ঞান অংশৰ প্ৰথম অধ্যায় “মুদ্ৰা আৰু বেংক ব্যৱস্থা” ৰ আলোচনাৰ মূল বিষয়বোৰ হৈছে :\nবিনিময় প্ৰথা আৰু ইয়াত কি কি অসুবিধা দেখিবলৈ পোৱা যায়, মুদ্ৰাৰ ক্ৰমবিকাশ, কেনেকৈ মুদ্ৰাৰ প্ৰচলন হৈছিল, মুদ্ৰা কি ইয়াৰ বিষয়ে ধাৰণা, মুদ্ৰাৰ বৈশিষ্ট্য, কাৰ্যাৱলী, মুদ্ৰা কেই প্ৰকাৰৰ মুদ্ৰাৰ ভূমিকা আৰু কি কি অসুবিধা আছে তাৰ বিষয়ে আলোচনা কৰা হৈছে। বেংক- ইয়াৰ ধাৰণা , উৎপত্তি, কেই প্ৰকাৰৰ আৰু কাৰ্যাৱলীৰ বিষয়ে আলোচনা কৰা হৈছে । অনা-বেংক বিত্তীয় প্ৰতিষ্ঠানসমূহৰ বিষয়েও আলোচনা কৰা হৈছে।\nসমাজ বিজ্ঞান (Class 10 Social) ৰ “অৰ্থনীতি বিজ্ঞান অংশৰ প্ৰথম অধ্যায় মুদ্ৰা আৰু বেংক ব্যৱস্থা” ৰ অনুশীলনীৰ প্ৰশ্ন উত্তৰ, সাম্ভাব্য প্ৰশ্নৰ উত্তৰ, অতিৰিক্ত প্ৰশ্নৰ উত্তৰ, চমু প্ৰশ্নৰ উত্তৰ, অতি চমু প্ৰশ্নৰ উত্তৰ আদি সন্নিৱিষ্ট কৰা হৈছে।\n১) বিনিময় প্রথা কি?\nউত্তৰ: বিনিময় হ’ল মানুহৰ সকলাে পার্থিব অৱস্থানৰ মূল উপদান। পুৰণিকালত মানুহে জীৱন ধাৰণৰ প্রয়ােজনীয় সামগ্রী সমুহ নিজেই উৎপাদন কৰি লৈছিল আৰু কিছুমান সামগ্রী নিজৰ উৎপাদিত বস্তুৰ লগত বিনিময়ৰ যােগেদি সংগ্রহ কৰিছিল।\n২) মুদ্রা কি ?\nউত্তৰ: সাধাৰণতে মুদ্রা বুলিলে মানুহে ধাতু নির্মিত মুদ্রা বা কাগজী মুদ্রাকে বুজায়। কিন্তু অর্থনীতিৰ ভাষা মতে যি বিধ সামগ্রীক সকলােৱে গ্ৰহণ কৰে আৰু আইনৰ দ্বাৰা স্বীকৃত আৰু যাৰ সহায়ত কিনা-বেচা আৰু দেনা-পাওনা ঋণ পৰিশােধ কৰিব পাৰি, তাকে মুদ্রা বােলে।\n৩) মুদ্ৰাৰ এটা মুখ্য কার্য উল্লেখ কৰা।\nউত্তৰ: মুদ্ৰাৰ এটা মুখ্য কার্য হ’ল— মুদ্রাই সা-সামগ্ৰীৰ মুল্যৰ মাপকাঠি হিচাপে কার্য সম্পাদন কৰে।\n৪) অবিহিত মুদ্ৰাৰ এটা উদাহৰণ দিয়া।\nউত্তৰ: অবিহিত মুদ্ৰাৰ এটা উদাহৰণ হ’ল চেক মুদ্রা।\n৫) প্রতিনিধিত্বমূলক কাগজী মুদ্রা কি ?\nউত্তৰঃ যি কাগজী মুদ্রা বিনিময়ৰ মাধ্যম হিচাপে সম মূল্যৰ ধাতুগত মুদ্রালৈ পৰিৱৰ্তিত হৈছিল, সেইবােৰ কাগজী মুদ্রাক প্রতিনিধিত্বমূলক কাগজী মুদ্রা বলে। উদাহৰণস্বৰূপে ঃ পূর্বৰ কালত ১০০ টকাৰ কাগজী মুদ্রা ১০০ টকা মুল্যৰ সােণ বা ৰূপলৈ ৰূপান্তৰিত হৈছিল।\n৬) বেংক কি?\nউত্তৰঃ বেংক এবিধ বিত্তীয় অনুষ্ঠান, যি ঋণৰ ব্যৱসায় কৰে। বেংকে সঞ্চয়কাৰীৰ পৰা সঞ্চয় সংগ্রহ কৰে আৰু সংগৃহীত সঞ্চয় ঋণ লওঁতাসকললৈ আগবঢ়ায়।\n৭) ভাৰতীয় ৰিজাৰ্ভ বেংকৰ কোন চনত স্থাপিত হৈছিল?\nউত্তৰ ভাৰতীয় ৰিজাৰ্ভ বেংক ১৯৩৫ চনত স্থাপিত হৈছিল।\n৮) চলিত আমানত কি?\nউত্তৰঃ চলিত আমানত বুলিলে ইয়াকে বুজা যায় যে এই আমানতত সঞ্চয়কাৰীয়ে বা আমানত কাৰীয়ে সঞ্চয় কৰিলে বা জমা ৰাখিলে, নিজৰ সঞ্চয় যিকোনাে সময়তে চেকৰ যােগেদি উলিয়াই আনিব পাৰে।\n১) সংগতিবিহীন অভাৱে বিনিময় প্রথাত কিদৰে সমস্যাৰ সৃষ্টিকৰে।\nউত্তৰঃ অভাৱৰ পাৰস্পৰিক সংগতি নাথাকিলে বিনিময় প্রথা কার্যকৰীনহয়। যিকোনাে গতিশীল সমাজত অভাৱৰ পাৰম্পৰিক সামঞ্জস্য উলিওৱাটো কঠিন। বিনিময় প্রথা কার্যকৰী হােৱাৰ বাবে দুজন ব্যক্তিৰ অভাৱ পৰস্পৰৰ পৰিপূৰক হ’ব লাগে। অর্থাৎ দুজন ব্যক্তিয়ে আগবঢ়োৱা বস্তু দুবিধ পৰস্পৰৰ বাবে গ্রহণযােগ্য হব লাগিব। পৰস্পৰৰ পৰিপূৰক বা সংগতিপূর্ণ এনে অভাৱৰ ক্ষেত্ৰত বিনিময় কার্য সংঘটিত হ’ব পাৰে। উদাহৰণস্বৰূপে—এজন ব্যক্তিয়ে কাপােৰৰ বিনিময়ত চাউল বিচাৰে আৰু আন এজন ব্যক্তিয়ে চাউলৰ বিনিময়ত কাপােব বিচাৰে তেনেস্থলত দুয়ােৰে মাজত বিনিময় হােৱা সম্ভৱ। এই ক্ষেত্ৰত ব্যক্তি দুজন পৰস্পৰ নিৰ্ভৰশীল আৰু তেওঁলােকৰ অভাৱ পৰিপূৰক কিন্তু কাপােৰৰ গৰাকীজনে কাপােৰৰ পৰিবৰ্তে চাউল নিবিচাৰি সৰিয়হৰ তেল বিচাৰিলে এই ব্যক্তি দুজনৰ অভাৱ সামঞ্জস্যহীন হ’ব আৰু এনে অৱস্থাত বিনিময় প্রথা কার্যকৰীনহ’ব।\n২) মূল্যৰ ভাণ্ডাৰ বুলিলে কি বুজা?\nউত্তৰঃ বিনিময় প্রথাত মূল্যৰ ভাণ্ডাৰ বুলি ক’লে সা-সামগ্রীকে বুজাইছিল। বিনি প্রথাত মূল্যৰ ৰূপত সামগ্ৰীৰ ভাণ্ডাৰ সঞ্চয় কৰিব লাগিছিল। কিন্তু সামগ্ৰীৰ ভাণ্ডাৰ সঞ্চয় কৰি ৰখাটো সুবিধাজনক নহয়। কিছুমান বস্তু আছে যেনে শাক-পাচলি, ফল-মূল, গাখীৰ আদি বেছি দিনলৈ সঞ্চয় কৰি ৰাখিব নােৱাৰি। এইবােৰ অতি সহজে বিনষ্ট হব পাৰে। কিন্তু বর্তমান অবস্থাত মূল্যৰ ভাণ্ডাৰ বুলি ক’লে মুদ্ৰাক বুজায়। যেতিয়াই প্রয়ােজন হয় তেতিয়াই সঞ্চয় কৰি থােৱা ধনৰ বিপৰীতে লাগতিয়াল সামগ্ৰীসমূহ সংগ্ৰহ কৰি ল’ব পাৰি।।\n৩) মুদ্ৰাৰ কোনটো বৈশিষ্ট্য সবাতোকৈ গুৰুত্বপূৰ্ণ আৰু কিয়?\nউত্তৰঃ মুদ্ৰাৰ সাধাৰন গ্রহণযােগ্যতা থাকিব লাগিব নহ’লে মুদ্রা বিনিময়ৰ মাধ্যম হ’ব নােৱাৰে। মুদ্ৰাৰ বৈশিষ্টসমূহৰ ভিতৰত এইটোৱেই সবাতােকৈ গুৰুত্বপূৰ্ণ বৈশিষ্ট্য। বিনিময়ৰ মাধ্যম হিচাপে সাধাৰণ গ্রহণযােগ্য মুদ্রা এবিধ সামগ্রী যাৰ সহায়ত সকলাে বস্তু আৰু সেৱাকাৰ্যৰ মূল্য প্রকাশ কৰা হয় আৰু যাৰ যােগেদি সঞ্চয়, ঋণ গ্রহণ আৰু ঋণ পৰিশােধ কার্য সম্পাদন কৰা হয়। মুদ্ৰাৰ অকল সাধাৰণ গ্রহণযােগ্য গুণে ই নাই, ই বিনিময়ৰ মাধ্যম,আৰু লগতে মূল্যৰ মাপকাঠী আৰু মূল্যৰ ভাণ্ডাৰ হিচাপে কাম কৰে। আধুনিক যুগত মুদ্ৰাৰ সাধাৰণ গ্রহণযােগ্যতা আইনৰ মাধ্যমেৰে নিৰ্ধাৰণ কৰা হয়।\n8) মুদ্ৰাৰ তাৰুল্য গুণ কি?\nউত্তৰঃ যিকোনাে মুদ্রা সমমূল্যৰ সা-সামগ্রীলৈ তৎক্ষণাত আৰু প্ৰত্যক্ষভাৱে ৰূপান্তৰিত হােৱাকে মুদ্ৰাৰ তাৰল্য গুণ থকা বুলি কোৱা হয়। মূদ্রা সামগ্রীলৈ তৎকালীনভাৱে আৰু প্ৰত্যক্ষভাৱে ৰূপান্তৰিত হয়। বিনিময় প্রথাত সামগ্ৰীৰ তাৰল্য গুণ নাথাকে কাৰণ সামগ্রী তৎক্ষণাত আৰু প্ৰত্যক্ষভাৱে আন সামগ্রীলৈ ৰূপান্তৰ হ’লেও সামগ্রীবােৰ বেছিদিন সঞ্চয় কৰি ৰাখিব নােৱাৰি।\n৫) মুদ্রা সা-সামগ্ৰীৰ মূল্যৰ উমৈহতীয়া মাপকাঠী’—ব্যাখ্যা কৰা।\nউত্তৰঃ মুদ্রা সা-সামগ্ৰীৰ মূল্যৰ উমৈহতীয়া মাপকাঠী। মুদ্রাই মূল্যৰ মাপকাঠী হিচাপে কার্যসম্পাদনা কৰে। সকলাে আর্থিক সামগ্ৰীৰ মূল্য আছে। মুদ্ৰাৰ মাধ্যমেৰে সকলাে সামগ্ৰী আৰু সেৱাকাৰ্যৰ মূল্য নিৰূপণ কৰা হয়। কোনাে এটা বস্তু ক্রয় কৰাৰ বাবে যি পৰিমাণৰ মুদ্ৰা প্ৰদান কৰিব লাগে তাকে বস্তুটোৰ দাম বুলি কোৱা হয়। অর্থাৎ মুদ্ৰাৰ পৰিমাণেৰে প্ৰকাশ কৰা বিনিময় মূল্যই হ’ল বস্তুৰ দাম। সকলাে বন্ধুৰ উৎপাদন ব্যয় আৰু বিক্রী মূল্য বা বিনিময় মূল্য মুদ্ৰাৰ মাধ্যমেৰে প্ৰকাশ কৰা হয় আৰু সেই কাৰণে মুদ্ৰায়েই মূল্যৰ মাপকাঠী।\n৬) সসীম বিহিত আৰু অসীম বিহিত যুদ্ৰাৰ পার্থক্য কি?\nউত্তৰঃ সসীম বিহিত আৰু অসীম বিহিত মুদ্ৰাৰ পার্থক্য হল—\n(ক) যি বিহিত মুদ্ৰাৰ সহায়ত সীমিত মূল্যৰ লেন-দেনহে সম্পন্ন কৰিব পাৰি, সেই মুদ্রাকে সসীম বিহিত মুদ্রা বােলে। আনহাতে, যি মুদ্ৰাৰ সহায়ত অধিক মূল্যৰ লেন-দেন সম্পাদন কৰিব পাৰি, সেই মুদ্রাকে অসীম বিহিত মুদ্রা বােলে।\n(খ) সসীম মুদ্রা নাথাকিলে কিছুমান লেন-দেনৰ ক্ষেত্ৰত আহুকালে দেখা দিব পাৰে। কিন্তু অসীম মুদ্ৰাৰ তেনেকুৱা কোনাে অসুবিধা দেখা নাযায়।\n(গ) কম মূল্যৰ কাগজী বা ধাতু মুদ্রা সসীম মুদ্ৰাৰ ক্ষেত্ৰত প্রযােজ্য। আনহাতে, অধিক মূল্যৰ মুদ্ৰা যেনে চেক মুদ্রা অসীম মুদ্ৰা হ’ব পাৰে।\n৭) আঞ্চলিক গ্রাম্য বেংকে কি কার্য সম্পাদন কৰে?\nউত্তৰ: আঞ্চলিক বেংকে প্রধানত দুটা কার্য সম্পাদনা কৰে –\n(ক) বেপাৰী, মহাজনসকলৰ পৰা অত্যাধিক সুদ দি ঋণ লােৱা গাওঁবাসীলৈ অতি কম সুদৰ হাৰত ঋণ প্রদান কৰি দুখীয়া গাওঁবাসীক সকাহ দিয়া।।\n(খ) গ্রাম্য সঞ্চয় সংগ্রহ কৰি বিভিন্ন উৎপাদনমূলক কার্যত সেই সঞ্চয় ব্যয় কৰা।\n৮) অনা-বেংক প্রতিষ্ঠানসমূহ বেংকতকৈ কি অর্থত বেলেগ?\nউত্তৰঃ অনাবেংক প্রতিষ্ঠানসমূহে বেংকৰ দৰে সঞ্চয়কাৰীৰ পৰা সঞ্চয় সংগ্রহ কৰে আৰু সেই সঞ্চয় বিভিন্নজনলৈ ঋণ হিচাপে আগবঢ়ায়। কিন্তু এই প্রতিষ্ঠানসমূহ বেংকতকৈ অলপ বেলেগ হয় যেনে—\n(ক) বেংকৰ ক্ষেত্ৰত যিদৰে চেকৰ জৰিয়তে সঞ্চয়কাৰীয়ে নিজৰ জমা ধন উলিয়াই আনিব পাৰে, অনা-বেংক প্রতিষ্ঠানসমূহে চেকৰ যােগান নধৰে আৰু সেয়ে চেকৰ জৰিয়তে এনেবােৰ প্ৰতিষ্ঠানৰ পৰা সঞ্চয়কাৰীয়ে নিজৰ জমা ধন উলিয়াই অনাৰ সুযােগ লাভ নকৰে।(খ) বেংকৰ ক্ষেত্ৰত জমাকাৰীৰ সঞ্চয় বীমা আঁচনি থাকে কিন্তু অনা-বেংক প্রতিষ্ঠানসমূহত এনে বীমাকৰণৰ ব্যৱস্থা নাথাকে।\n১) বিনিময় প্রথাৰ চাৰিটা অসুবিধা ব্যাখ্যা কৰা।\nউত্তৰঃ যি ব্যৱস্থাত দ্ৰব্যৰ লগত দ্ৰব্যৰ বিনিময় হয় তাকে বিনিময় প্রথা বােলে। এই বিনিময় প্রথাত প্রত্যক্ষভাৱে দ্ৰব্যৰ লগতে দ্রব্যৰ বিনিময় সংঘটিত হয় জনসংখ্যা বৃদ্ধি আৰু মানব সভ্যতাৰ অগ্ৰগতিৰ লগত বিনিময় প্রথাৰ বহুত অসুবিধাৰ সৃষ্টি হৈছিল। সেইবােৰ তলত আলােচনা কৰাহ’ল-\n(ক) সংগতিবিহীন অভাৱঃ অভাৱৰ পাৰস্পৰিক সংগতি নাথাকিলে বিনিময় প্রথা কার্যকৰী নহয়। যিকোনাে গতিশীল সমাজত অভাৱৰ পাৰস্পৰিক সামঞ্জস্য উলিওৱাটো কঠিন। বিনিময় প্রথা কার্যকৰী হােৱাৰ বাবে দুজন ব্যক্তিৰ অভাবে পৰস্পৰৰ পৰিপূৰক হ’ব লাগে। অর্থাৎ দুজন ব্যক্তিয়ে আগবঢ়োৱা বস্তু দুবিধ পৰস্পৰৰ বাবে গ্রহণযােগ্য হ’ব লাগিব। উদাহৰণস্বৰূপে—এজন ব্যক্তিয়ে কাপােব বিনিময়ত কাপােৰ বিচাৰে। এই ক্ষেত্ৰত ব্যক্তি দুজন পৰস্পৰ নিৰ্ভৰশীল আৰু তেওঁলােকৰ অভাৱ পৰস্পৰৰ পৰিপূৰক। পৰস্পৰৰ পৰিপূৰক বা সংগতিপূর্ণ এনে অভাৱৰ ক্ষেত্ৰত বিনিময় কার্য সংঘটিত হ’ব পাৰে। কিন্তু কাপােৰৰ গৰাকীজনে কাপােৰৰ পৰিৱর্তে চাউল নিবিচাৰি সৰিয়হৰ তেল বিচাৰিলে এই ব্যক্তি দুজনৰ অভাৱ সামঞ্জস্যহীন হ’ব আৰু এনে অৱস্থাত বিনিময় প্রথা কার্যকৰী নহ’ব। এইদৰেই অভাৱৰ সংগতিহীনতাৰ বাবে বিনিময় প্রথাটো ক্রমশঃ নােহাৱা হ’ল।\n(খ) হিচাপ-নিকাচৰ উমৈহতীয়া এককৰ অভাৱঃ বিনিময় প্রথাত দ্ৰব্যৰ মূল্যাংকনৰ ক্ষেত্ৰত সমস্যাৰ সৃষ্টি হয়। বিনিময় ক্ষেত্ৰত বিভিন্ন সামগ্ৰীৰ মূল্য নির্ধাৰণৰ উমৈহতীয়া একক নাথাকে। এনে অৱস্থাত সকলাে সামগ্রীক এটা সাধাৰণ মূল্যমানেৰে প্ৰকাশ কৰাটো অসম্ভৱ হৈ পৰে। দ্ৰব্যৰ মূল্য নির্ধাৰণ সাধাৰণতে অভাৱতীব্ৰতাৰ ওপৰতেই নিৰ্ভৰ কৰে। যিহেতু সকলাে সামগ্ৰীৰ মূল্য একে নহয়। গতিকে বস্তু এটাৰ কিমান পৰিমাণৰ বিপৰীতে আনটো বস্তুৰ কিমান পৰিমাণ সংগ্ৰহ কৰা যাব তাৰ কোনাে নির্দিষ্ট মাপকাঠী বিনিময় প্রথাত নাছিল। কোনাে বস্তুৰ মূল্যাংকনৰ নির্দিষ্ট মাপকাঠী নথকাৰ বাবে বিনিময় কার্যত জটিলতাৰ সৃষ্টি হৈছিল। যেনে এটা আপেলৰ বিপৰীতে তিনিটা মধুৰিমৰ বিনিময় হৈছে। গতিকে ১ আপেল = ৩ মধুৰিআম। কিন্তু আপেলৰ বিনিময় হাৰ কেৱল এটাই হ’ব জানাে?\n(গ) বিভাজনীয়তা অসুবিধাঃসামগ্ৰীসমূহৰ অবিভাজ্যতাইবিনিময় প্রথাৰ সমস্যাৰ সৃষ্টিকৰে। কিছুমান সামগ্রী অবিভাজনীয়। কিছুমান সামগ্রী আছে যিবােৰ সৰু সৰু অংশলৈ ভাগ কৰিব নােৱাৰি।বিনিময় প্রথাত এনেবােৰ সামগ্ৰীয়ে আহুকাল। সৃষ্টি কৰে। অবিভাজনীয় সামগ্ৰীৰ লগত আন বস্তুৰ বিনিময় লাভজনক নহ’ব পাৰে। উদাহৰণস্বৰূপে হাতীৰ সলনি কিছুপৰিমাণচাউলৰ বিনিময়লাভজনকনহয় কাৰণ চাউলৰ পৰিমাণ অনুযায়ী হাতীক ভাগ কৰিব নােৱাৰি। বিভাজনীয়তা গুণ নথকাৰ বাবে বিনিময় প্রথাত বিনিময় কার্য কঠিন হৈ পৰিছিল। মুদ্রা ব্যৱস্থাত এই অসুবিধা দূৰ হ’ল কাৰণ মুদ্রা বিভাজনীয়।\n(ঘ) মূল্যৰ ভাণ্ডাৰৰ অভাৱঃ মূল্য বুলিলে সা-সামগ্ৰীৰ মূল্য বুজিব লাগিব। সামগ্রীবােব যেনে–মাছ, গাখীৰ আদি বেছি দিন সাঁচি ৰাখিব নােৱাৰি কাৰণ সেইবােৰ সােনকালে নষ্ট হৈ যায়। সঞ্চয় হ’ল আয়ৰ অংশ। ভৱিষ্যতৰ নিৰাপত্তা লেন-দেন বা উপাৰ্জনৰ বাবে মানুহে সঞ্চয় কৰিব বিচাৰে। কিন্তু বিনিময় প্রথাত মূল্যৰ ৰূপত সামগ্ৰীৰ ভাণ্ডাৰ সঞ্চয় কৰিব লাগিব । আনহাতে, সামগ্ৰীৰ ভাণ্ডাৰ সঞ্চয় কৰি ৰখাটো সুবিধাজনকনহয়।সঞ্চয়ৰ অসুবিধা বিনিময় প্রথাৰ এটা প্রধান সমস্যা আছিল। মুদ্রা ব্যৱস্থাত সামগ্রী সঞ্চয় কৰি থ’ব নালাগে। মুদ্ৰাৰ ৰূপত সঞ্চয় হয়। মুদ্রা হ’ল সা-সামগ্ৰীৰ মূল্যৰ ভাণ্ডাৰ\n২) মুদ্ৰাৰ যিকোনাে চাৰিটা প্রধান বৈশিষ্ট্য ব্যাখ্যা কৰা।\nউত্তৰঃ মুদ্ৰা হ’ল বিনিময়ৰ মাধ্যম হিচাপে সাধাৰণ গ্রহণযােগ্যতা থকা আৰু লগতে সামগ্ৰীৰ মুল্যৰ মাপকাঠি আৰু মূল্যৰ ‘ভাণ্ডাৰ হিচাপে কার্য সম্পাদনা কৰা যিকোনাে সামগ্রীকে বুজায়। মুদ্ৰাৰ প্রধান বৈশিষ্ট্যবোেৰ তলত আলোচনা কৰা হ’ল-\n(ক) মুদ্ৰাৰ সাধাৰণ গ্রহণযােগ্যতা থাকিব লাগিবঃ মুদ্ৰাৰ সাধাৰণ গ্রহণযােগ্যতা গুণ নাথাকিলে মুদ্রা বিনিময়ৰ মাধ্যম হ’ব নােৱাৰে। মুদ্ৰাৰ বৈশিষ্টসমূহৰ ভিতৰত এইটোৱেই সবাতােকৈ গুৰুত্বপূৰ্ণ বৈশিষ্ট্য। মুদ্ৰাৰ অকল সাধাৰণ গ্রহণযােগ্যগুণ থকাই নহয়, ই বিনিময়ৰ মাধ্যম আৰু লগতে মূল্যৰ মাপকাঠী আৰু মূল্যৰ ভাণ্ডাৰ হিচাপে কাম কৰে।\n(খ) মুদ্ৰাৰ চিনাক্তকৰণ সহজ হ’ব লাগিব মুদ্রা আন সকলােবােৰ সামগ্ৰীতকৈ বেলেগ হ’ব লাগিব। মুদ্ৰাৰ চিনাক্তকৰণ সহজ নহ’লে সামগ্রী বেচা-কিনাৰ সময়ত জটিলতাই দেখা দিব। মুদ্ৰাৰ চিনাক্তকৰণ কৰাৰ সুবিধা থকা বাবে বজাৰত পােৱা প্ৰত্যেকটো সামগ্ৰীয়ে একো অসুবিধা নােহাৱাকৈ কিনা-বেচা কৰিব পৰা যায়।\n(গ) মুদ্রা সহজেই নষ্ট হৈ যােৰ সামগ্ৰী হ’ব নােৱাৰে মুদ্ৰাৰ আন এটা বৈশিষ্ট এই যে মুদ্রা সহজেইনষ্ট হৈ যােৱা সামগ্রী হ’ব নােৱাৰে। মুদ্রা ধাতুৰে নির্মিত আৰু কাগজেৰে তৈয়াৰ কৰা হয় যিবােৰ সােনকালে নষ্ট হৈ নাযায়। মাছ, কণী, গাখীৰ আদি মুদ্ৰা হ’ব নােৱাৰে কাৰণ এইবােৰ সামগ্ৰী বেছি দিনলৈ নিটিকে। মুদ্রাক যিহেতু সঞ্চয়ৰ ভাণ্ডাৰ হিচাপে ৰাখিব পাৰি সেয়েহে মুদ্ৰা বেছি দিনলৈ টিকিব লাগিব।\n(ঘ) মুদ্রা বিভাজনীয় মুদ্রা বিভাজনীয় হ’ব লাগে। অধিক মূল্যৰ মুদ্রা কম মূল্যৰ সমষ্টিলৈ ৰূপান্তৰ কৰিব পাৰি। বিনিময় প্রথাত সামগ্ৰীবােৰ বিভাজনীয় নােহােৱাত বিনিময় ক্ষেত্ৰত অসুবিধা দেখা দিছিল। মুদ্রা ব্যৱস্থাত এই অসুবিধাটো আঁতৰি গৈছে। ৫০ পইচাৰ লেনদেন বা ৫ কোটি লেন-দেনৰ বাবেও প্রয়ােজনীয় মুদ্রা উভৈনদী।\n৩) মুদ্রাই সম্পাদন কৰা চাৰিটা প্রধান কার্যব্যাখ্যা কৰা।\nউত্তৰঃ মুদ্ৰাৰ কাৰ্যৱলীসমূহ তলত আলােচনা কৰা হ’ল—\n(ক) বিনিময়ৰ মাধ্যম সকলাে সামগ্ৰী আৰু সেৱা কাৰ্য্যৰ বিনিময়ৰ মাধ্যম হিচাপে মুদ্রাক ব্যৱহাৰ কৰা হয়। মুদ্ৰাৰ যােগেদি বজাৰত ক্রেতা আৰু বিক্রেতাই বস্তুৰ বিনিময় সম্পন্ন কৰে। মুদ্রা সকলােৱে গ্ৰহণ কৰিবলৈ ৰাজী, সেইবাবে। মুদ্ৰাৰ সহায়ত প্রয়ােজনীয় বস্তু সংগ্রহ কৰিবলৈ কোনাে অসুবিধা নহয়। মুদ্ৰাৰ সাধাৰণ গ্রহণযােগ্যতা থকা বাবে যিকোনাে সামগ্ৰীৰ সেৱাকাৰ্য্য বা বিনিময় মুদ্রার মাধ্যমেৰে সম্পন্ন কৰাটো সহজসাধ্য হৈ উঠিছে।\n(খ) মুল্যৰ মাপকাঠিঃ মুদ্ৰাৰ দ্বাৰা বস্তু আৰু কামৰ মূল্য নিৰূপণ কৰা হয় আৰু প্ৰকাশ কৰা হয়, অর্থাৎ মুদ্রাই মূল্যৰ পৰিমাপক হিচাপে কাৰ্যা কৰে। মুদ্ৰাৰ পৰিমানেৰে প্ৰকাশ কৰা বিনিময় মূল্যই হ’ল বস্তুৰ দাম। সকলাে বস্তুৰ উৎপাদন বায় আৰু বিক্রী মূল্য বা বিনিময় মূল্য মুদ্ৰাৰ মাধ্যমেৰে প্ৰকাশ কৰা হয় আৰু সেই কাৰণে মুদ্রাই মূল্যৰ মাপকাঠি।\n(গ) সঞ্চয়ৰ বাহনঃ মুদ্ৰাৰ এটা অংশ জমা কৰি ৰখা হয়। যিহেতু মুদ্রার স্থায়ীত্ব অধিক আৰু মুৱাক সঞ্চয় কৰি ৰাখিব সহজ; সেইবাবে মুদ্ৰাৰ যােগেদি এটা সঞ্জয় কার্য সম্পদন কৰা হয়। মানুহে ভবিষ্যতৰ নিৰাপত্তা, ভৱিষ্যতৰ লেন-দেন আৰু ভবিষ্যতৰ উপাৰ্জনৰ বাৰে সঞ্চয় কৰিব বিচাৰে। সঞ্চয়ৰ যােগেদি মুদ্ৰাক সামগ্রীলৈ ৰূপান্তৰ কৰিব পাৰি। সেই কাৰণে ভৱিষ্যতৰ ব্যৱহাৰৰ বাৰে মুদ্ৰাৰ সঞ্চয় অধিক সুবিধাজনক।\n(ঘ) স্থগিত দেনা-পাওনাৰ মানদণ্ডঃ মুই ঋণ গ্রহণ, ঋণ প্রদান আদি সকলাে স্থগিত লেন-দেনৰ মাধ্যম হিচাপে কার্য কৰে। বৰ্ত্তমান কালক মুদ্রা ধাৰ কৰি ভবিষ্যতে মুদ্ৰাৰ মাপকাঠিত ধাশ শােধ কৰা হয়। এখন দেশৰ বেংক অকি অনি আন বিত্তীয় প্রতিষ্ঠান প্রধান কার্য ঋণ আগবঢ়োবা। এইবােব প্রতিষ্ঠানৰ পৰা ঋণ গ্রহণ কৰি উৎপাদন কাৰ্য্যত অর্থ বিনিয়ােগ কৰা হয়। কোনাে ব্যক্তি বা সংগঠনেও বেংকৰ পৰা ক্ষণ গ্রহণ কৰিব পাৰে। মুদ্রাই ঋণ গ্রহণ, ঋণ প্রদান আৰু\nঋণ পৰিশােধৰ কাৰ্য্য সহজ কৰি তুলিছে।\n৪) চেক এখন মুদ্রা নে? তোমাৰ উত্তৰৰ সপক্ষে যুক্তি দশো।\nউত্তৰঃ প্ৰকৃততে চেক মুদ্রা নহয়, মুদ্রা পৰিশােধন এটা আদেশহে মাথােন। চেক একোখনৰ সাধাৰণ গ্রহণযোগ্যতা নাথাকে। বর্তমান যুগত বিভিন্ন লেন-দেনৰ ক্ষেত্ৰত চেকৰ বহল ব্যবহাৰ দেখিবলৈ পােৱা যায়। কিন্তু তথাপিও চেক মুদ্রা প্রকৃত মুদ্রা নহয়। উদাহৰণস্বৰূপে আমি বজাৰত ২০০ টকাৰ কোনাে বস্তু ক্রয় কৰােতে আমি দোকানীজনক ২০০ টকাৰ চেক এখন লিখি দিলে দোকানীয়ে সেয়া গ্ৰহণ কৰিবও পাৰে নকৰিবও পাৰে। চেক মুদ্রা বিহিত মুদ্রা বা প্রকৃত মুদ্রা নহয়। অৱশ্যে প্রকৃত মুদ্রা নহ’লেও অতি কম সময়ৰ ভিতৰত চেক এখনক মুদ্ৰালৈ ৰূপান্তৰিত কৰিব পৰা যায়। সেই কাৰণে চেক মুদ্রাক ধনাদেশ বা নিকট মুদ্ৰা বুলিও কোৱা হয়।\n৫) মুদ্রাই সৃষ্টি কৰিৰ পৰা চাৰিটা প্রধান অসুবিধা ব্যাখ্যা কৰা।\nউঃ মুদ্ৰাৰ উল্লেখযােগ্য কুফল সমূহ হ’ল-\n(ক) মুদ্ৰাৰ প্রতি অতি লােভ ব্যক্তি আৰু সমাজ উভয়ৰ বাবে হানীকৰ। মুদ্ৰাৰ লােভত পৰি লােক দুনীতিৰ আশ্রয় লয় আৰু কেতিয়াবা সামাজিক মূল্যবােধাে হেৰুৱাই পেলায়।\n(খ) মূদ্ৰাৰ প্ৰচলন হেতু অধিক লাভৰ বাৰে ব্যৱসায়ীসমূহৰ মাজত ফটকা বজাৰৰ উদ্ভৱ হয়। ভবিষ্যতৰ দূৰ কল্পনা, অনিশ্চয়তা ইত্যাদি উৎপাদন বিকাশৰ মনােযােগ বিঘ্নিত কৰে।\n(গ) মুদ্ৰাৰ মূল্যৰ স্থিতা বস্তু-সেৱাৰ চাহিদা যােগানৰ পৰিপ্ৰেক্ষিতত অতি স্পর্শকাতৰ। ফটকা বজাৰেও মুদ্ৰাৰ মুল্যক অস্থিৰ কৰি তােলাত সহায় কৰে।\n(ঘ) মুদ্ৰাৰ মুল্য কমি গলে মুদ্রাস্ফীতি আৰু মুদ্ৰাৰ মূল্য বৃদ্ধি পালে মুদ্ৰাৰ অৱস্ফিতিয়ে দেখা দিয়া হেতু বিভিন্ন জনগােষ্ঠীৰ আয়ৰ পুনৰ বিচৰণ হােৱাত অর্থনীতিয়ে ভাৰসাম্য অবস্থা হেৰুৱাই পেলায়।\n৬) কেন্দ্রীয় বেংকৰ প্ৰধান কাৰ্যৱলীসমূহ আলােচনা কৰা।\nউত্তৰঃ কেন্দ্রীয় বেংকৰ কাৰ্য্যসমূহ তলত উল্লেখ কৰা হ’ল—\n(ক) কাগজী মুদ্ৰাৰ প্ৰচলনঃ কাগজী মুদ্রা যােগান ধৰাৰ একমাত্ৰ অধিকাৰ কেন্দ্ৰীয় বেংকৰ। বৰ্তমান নিম্নতম জমা ব্যৱস্থাৰ নীতি মুদ্রা ছপপাৱা হয়। ভাৰতৰ ৰিজাৰ্ভ বেংকে এই নীতিৰ ভিত্তিত মুদ্রা ছপায়। নিম্নতম জমা ব্যৱস্থাৰ ক্ষেত্ৰত এক নির্দিষ্ট পৰিমাণৰ সােণ আৰু বৈদেশিক মুদ্রা জমা থাকিব লাগে।\n(খ) চৰকাৰৰ বেংকঃ কেন্দ্রীয় বেংকে চৰকাৰৰ বেংক হিচাপে চৰকাৰৰ বিত্তৰ যোগান ধৰোঁতা, চৰকাৰৰ পৰামৰ্শ দাতা। আৰু চৰকাৰৰ এজেন্ট বা প্রতিনিধি হিচাপে কাৰ্য্য সম্পাদন কৰে। ইয়াৰ উপৰিও, চৰকাৰৰ ঘাটি বাজেট পূৰণ কৰিবলৈ। কেন্দ্রীয় বেংকে নতুন মুদ্ৰাৰ সৃষ্টি কৰি বিত্তৰ যােগান আগবঢ়ায়, চৰকাৰী ঋণৰ তদাৰক, চৰকাৰৰ ৰাজহ আৰু ব্যয়ৰ হিচাপ ৰখা ইত্যাদি কাৰ্য্যও সম্পাদন কৰে।\n(গ) বেংক সমূহৰ বেংকঃ বাণিজ্যিক বেংক সমুহে মুঠ আয়তনৰ এটা অংশ কেন্দ্রীয় বেংকত জমা ৰাখিব লাগে। কেন্দ্রীয় বেংকে বাণিজ্যিক বেংক সমূহৰ হিচাপ পৰীক্ষা কৰে, ঋণ প্রদান কৰে, পৰিশােধ নিষ্পত্তি বাণিজ্যিক বেংকসমূহৰ পাৰস্পৰিক লেন-দেন বা হস্তান্তৰ আৰু দাবীসমূহৰ নিস্পত্তি ইত্যাদি কাৰ্য্যৱলী সম্পাদন কৰে। সেয়েহে কেন্দ্রীয় বেংকক, বাণিজ্যিক বেংক সমূহৰ অন্তিম পৰ্য্যায়ৰ ঋণদাতা হিচাপে গণ্য কৰা হয়।। ঋণ নিয়ন্ত্রণ কেন্দ্রীয় বেংকে দেশৰ ঋণ ব্যৱস্থাৰ নিয়ন্ত্রণ কৰে। উন্নয়ণশীল ৰাষ্ট্ৰত মুদ্রাস্ফীতিৰ এটা প্রধান কাৰণ বেংক ঋণৰ দ্রুত সম্প্ৰসাৰণ। কেন্দ্রীয় বেংকে নিয়ন্ত্রণমূলক পদ্ধতিসমূহ প্রয়ােগ কৰি মুদ্রাস্ফীতিৰ হাৰ কমাব পাৰে।\n৭) বাণিজ্যিক বেংকে সম্পাদন কৰা দুটা প্রধান কার্য ব্যাখ্যাক।\nউত্তৰঃ বাণিজ্যিক বেংকৰ মুখ্য কাৰ্যৱলী সমূহ হ’ল-\n(ক) মুদ্ৰা জমাৰখা : সংঞ্চয় সংগ্রহ ও বাণিজ্যিক বেংকৰ প্ৰথম প্রধান কাম হ’ল জনসাধাৰণৰ মুদ্ৰা জমাৰখা। এই সঞ্চয় বিভিন্ন ব্যক্তি আৰু সংগঠনৰ পৰা সংগৃহীত হব পাৰে। বেংকৰ জমা তিনি প্রকাৰৰ হব পাৰেচলিত জমা বা চাহিদা জমা, স্থিৰ জমা বা স্থায়ী জমা আৰু সঞ্চয়ী জমা। বাণিজ্যিক বেংকে এই সঞ্চয় সংগ্ৰহৰ বাবে জমাকাৰী সকলক সুদ প্রদান কৰে। বাণিজ্যিক বেংকবােৰে এই সঞ্চয় সমূহ সংগ্ৰহ কৰি, ঋণ প্রদানৰ ব্যৱসায় কৰে।\n(খ) ঋণৰ যােগান: ঋণ প্রদানৰ যােগেদি বাণিজ্যিক বেংকে লাভ উপার্জন কৰে। ঋণৰ বেপাৰীয়ে বেংকৰ সুদ পায়। সাধাৰণতে বাণিজ্যিক বেংকে হ্রস্বকালীন ঋণ প্রদান কৰে। বাণিজ্যিক বেংকে সাধাৰণতে সােণ আদি মূল্যবান বস্তু বন্ধক ৰাখি মুদ্রা পায়। কিন্তু বেংকৰ সুদৰ হাৰৰ পৰিবৰ্ত্তন সময়ে সময়ে হৈ থাকে। কেন্দ্রীয় বেংকৰ সুদৰ হাৰৰ হ্রাস। বৃদ্ধিৰ লগত বাণিজ্যিক বেংকৰবাৰেও সুদৰ হাৰ পৰিবৰ্তন ঘটায়।\n৮) উল্লেখ কৰা প্রতিষ্ঠানসমূহে কি কার্য সম্পাদন কৰে চমুকৈ ব্যাখ্যা কৰা: আই.ডি.বি.আই, আঞ্চলিক গ্রাম্য বেংক, কৃষি আৰু গ্ৰাম্য উন্নষনৰ ৰাষ্ট্ৰীয় বেংক, ভাৰতীয় ক্ষুদ্র উদ্যোগ উন্নয়ন বেংক\n(ক) আই. ডি. বি.আই: আই, ডি. বি. আই. বাভাৰতীয় ঔদ্যোগিক উন্নয়ন বেংক স্থাপন কৰা হৈছিল ১৯৬৪ চনত। এই বেংকৰ প্রধান কার্যসমূহহ’ল-\nঔদ্যোগিক প্রতিষ্ঠানসমূহলৈ বিত্তীয় সাহার্য প্রদান কৰা।\nঅর্থনৈতিকভাৱে পিছ পৰা অঞ্চলসমূহৰ ঔদ্যোগলৈ ৰেহাই সুদৰ হাৰত এই বেংকে ঋণ আগবঢ়ায়।\nবেংকটোৱে প্ৰশিক্ষণৰ জৰিয়তে ঔদ্যোগবিহীন জিলাসমূহত ঔদ্যোগিক উদ্যম বৃদ্ধিৰ বাবে আগভাগ লয়।।\nঔদ্যোগিক উন্নয়নৰ সৈতে জড়িত প্রতিষ্ঠানসমূহৰ প্ৰসাৰতা বৃদ্ধিত সহায় কৰা। এই বেংকটোৱে ঔদ্যোগসমূহলৈ। ঋণ আদিৰ ৰূপত প্রত্যক্ষভাৱে আর্থিক সাহাৰ্য আগবঢ়ায়।\nআঞ্চলিক গ্রাম্য বেংকঃ ১৯৭৫ চনত প্ৰথমতে ৫টা আঞ্চলিক গ্রাম্য বেংক স্থাপন কৰা হয়। এই বেংকে সম্পাদন কৰা মূলকাম দুটা হল-\nবেপাৰী, মহাজনসকলৰ পৰা অত্যাধিক সুদ দি ঋণ লােৱা গাঁওবাসীলৈ অতি কম সুদৰ হাৰত ঋণ প্রদান কৰি দুখীয়া গাওঁবাসীক সকাহ দিয়া।\nগ্রাম্য সঞ্চয় সংগ্রহ কৰি বিভিন্ন উৎপাদনমূলক কার্যত সেই সঞ্চয় ব্যয় কৰা।\n(গ) কৃষি আৰু গ্ৰাম্য উন্নয়নৰ ৰাষ্ট্ৰীয় বেংকঃ ১৯৮২ চনত কৃষি আৰুগ্ৰাম্য উন্নয়নৰ ৰাষ্ট্ৰীয় বেংক স্থাপন কৰা হয়। গ্রাম্য ঋণৰ ক্ষেত্ৰত বিজাৰ্ভ বেংকে যিবােৰ কার্য সম্পাদনা কৰি আহিছিল সেইবােৰ কাৰ্যনাবার্ডলৈ হস্তান্তৰ কৰা হ’ল। নাবেিড় সম্পাদন কৰা কাৰ্যসমূহ হ’ল-\nগাওঁ অঞ্চলত যিমানবােব অনুষ্ঠান বিনিয়োেগ আৰু উৎপাদনৰ সৈতে জড়িত হৈ আছে সেই আটাইবােৰৰ শীর্ষ বিত্ত যােগানকাৰী প্রতিষ্ঠান হলনাবার্ড।\nঋণ প্রদান প্রক্রিয়া, আঁচনিৰ পুনৰীক্ষণ আৰু পর্যালােচনা, প্রশিক্ষণ আদিৰ সুদৃঢ়কৰণকল্পে নাবার্ডে ব্যৱস্থা গ্রহণ কৰে।\nসকলােবােৰ বিত্তীয় প্রতিষ্ঠান, ভাৰত চৰকাৰ, ৰাজ্য চৰকাৰ, বিজার্ভ বেংক ইত্যাদিৰ সৈতেনাবার্ডে সমন্বয় ৰক্ষা কৰে।\n(ঘ) ভাৰতীয় ক্ষুদ্র উদোগ উন্নয়ন বেংকঃ ১৯৮৯ চনত সংসদত ছিদবি আইন গৃহীত হয় আৰু ১৯৯০ চনৰ পৰা ছিদবি কার্যকৰী হৈ উঠে। ছিদবিৰ মুখ্য কার্যালয় লঞ্জেীত অৱস্থিত। ছিবিৰ মুখ্য কার্যাবলী হল—\nক্ষুদ্র উদ্যোগসমূহৰ বাবে উন্নত প্রযুক্তিবিদ্যা আৰু আধুনিকীকৰণৰ ব্যৱস্থা কৰা।\nক্ষুদ্র উদ্যোগ খণ্ডত উৎপাদিত সামগ্ৰীৰ বাবে বজাৰৰ সুবিধা কৰি দিয়া।।\nঅর্ধনগৰ এলেকাত ক্ষুদ্র উদ্যোগসমূহত অধিক নিয়োগৰ ব্যৱস্থা কৰি গাওঁ আৰু অর্ধ নগৰ এলেকাৰ পৰা চহৰলৈ জনসংখ্যাৰ বহির্গমণ ৰােধ কৰা।\n১) পণ্য বিনিময় প্রথা কি ?\nউত্তৰঃ সামগ্ৰীৰ সলনি সামগ্রীবােৰৰ প্রত্যক্ষ বিনিময়েই হ’ল পণ্য বিনিময় প্রথা। যেতিয়া মুদ্ৰাৰ ব্যৱহাৰ মানুহে জন নাছিল, তেতিয়া মানুহে পণ্য বিনিময় প্রথাৰ আশ্ৰয় লৈছিল।\n২) বিনিময় কি ?\nউত্তৰঃ বিনিময় হ’ল মানুহৰ সকলাে পার্থি অৱস্থানৰ মূল উপদান। পুৰণিকালত মানুহেজীৱন ধাৰণৰ প্ৰয়ােজনীয় সামগ্রীসমূহ নিজেই উৎপাদন কৰি লৈছিল আৰু কিছুমান সামগ্রী নিজৰ উৎপাদিত বস্তুৰ লগত বিনিময়ৰ যােগেদি সংগ্রহ কৰিছিল।\n৩) হিচাপৰ মুদ্ৰা বুলিলে কি বুজা?\nউত্তৰঃ যি মুদ্ৰাৰ যােগেদি এখন দেশৰ সকলাে কিনা-বেচা আৰু লেন-দেনৰ হিচাপ প্রকাশ কৰা হয় তাকে হিচাপৰ মুদ্রা বােলে। যেনেঃ- ভাৰতবৰ্ষত “টকা”, আমেৰিকাৰ “ডলাৰ” ইত্যাদি। এই মুদ্রা সাধাৰণতে স্থায়ী।\n৪) প্রকৃত মুদ্রা কি ?\nউত্তৰঃ বিনিময়ৰ মাধ্যম হিচাপে ব্যৱহৃত আৰু দেশৰ সকলাে মানুহৰ মাজত প্ৰচলিত মুদ্রাক প্রকৃত মুদ্রা বােল। যেনেঃ- ভাৰতবৰ্ষত প্রচলিত বিভিন্ন মুল্যৰ কাগজীমুদ্রাবােৰ।\n৫) পৰিবৰ্তনীয় কাগজী মুদ্রা কি ?\nউত্তৰ যেতিয়া কাগজী মুদ্ৰাৰ পৰিৱর্তে ধাতুৰ মুদ্রা দিয়া হয় তাকেই পৰিৱর্তনীয় কাগজী মুদ্রা বােল ।\nআজি আমি আলোচনা কৰিলোঁ দশম মান শ্ৰেণীৰ সমাজ বিজ্ঞান (Class 10 Social Science) ৰ অৰ্থনীতি বিজ্ঞান অংশৰ প্ৰথম অধ্যায় মুদ্ৰা আৰু বেংক ব্যৱস্থা । ছাত্ৰ – ছাত্ৰীৰ সুবিধাৰ বাবে আমি যিকোনো ধৰণৰ প্ৰশ্নৰ উত্তৰ সমূহ সন্নিৱিষ্ট কৰাৰ বাবে চেষ্টা অব্যাহত ৰাখিম। আপুনি যদি ইয়াৰ উপৰিও কিছু প্ৰশ্নৰ উত্তৰ জানিব বিচাৰে তেন্তে Assamese Medium Facebook Page ক Follow কৰিব পাৰে।\nঅৰ্থনৈতিক উন্নয়ন | Class 10 Social Science | SEBA 2022says:\n[…] মুদ্ৰা আৰু বেংক ব্যৱস্থা […]


Risorine की जानकारी\nRisorine ৰ লাভ আৰু ব্যৱহাৰসমূহ- Risorine Benefits & Uses in Assamese- Risorine ar laabh aaru byavaharsamuh\nRisorine ৰ পালি আৰু সেয়া কেনেদৰে ল'ব- Risorine Dosage & How to Take in Assamese - Risorine ar paali aaru xeya kenedore lobo\nRisorine ৰ পাৰ্শ্চক্ৰিয়াসমূহ- Risorine Side Effects in Assamese- Risorine ar parshwakriyasamuh\nRisorine সংক্ৰান্ত সতৰ্কতাবাণীসমূহ- Risorine Related Warnings in Assamese- Risorine xonkranta xatarkatabanisamuh\nঅইন দৰৱৰ সৈতে Risorineৰ গুৰুতৰ ক্ৰিয়া-প্ৰতিক্ৰিয়া- Severe Interaction of Risorine with Other Drugs in Assamese- Oinor xoite Risorine ar gurutor kriya-pratikriya\nRisorine মতভেদসমূহ- Risorine Contraindications in Assamese- Risorine nishedhsamuh\nRisorine ৰ বিষয়ে সততে সোধা প্ৰশ্নসমূহ- Frequently asked Questions about Risorine in Assamese- Risorine ar bikhoye satate xodha prashnasamuh\nখাদ্য আৰু মদৰ সৈতে Risorine ক্ৰিয়া-প্ৰতিক্ৰিয়া- Risorine Interactions with Food and Alcohol in Assamese- khadya aaru modor xoite Risorine kriya-pratikriya\nRisorine এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Risorine খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nRisorineস্তন্যপায়ী মহিলাৰ বাবে সুৰক্ষিত।\nবৃক্ক can be affected by Risorineৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nRisorineৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nনহয়, আপনি Risorineৰ প্ৰতি আসক্ত নহয়।\nRisorine আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু ডাক্তৰৰ পৰামৰ্শ মতেহে Risorine লওক।\nমানসিক ৰোগৰ চিকিত্সাৰ বাবে Risorine লৈ কোনো লাভ নাই।\nRisorine য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nRisorine আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nRisorine ৰ অনুকল্প - Substitutes for Risorine in Assamese\nRisorine ৰ মূল্য আৰু পেকৰ চাইজ - Risorine Price and Pack Size in Assamese - Risorine ar mulya aaru pakor size\nআপুনি বা আপোনাৰ পৰিয়ালৰ কোনোবাই Risorine লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Risorine ব্যৱহাৰ কৰিছিল নেকি?\nআপুনি কিমান পৰিমাণে Risorine সেৱন কৰিছিল?\nআপুনি Risorine ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Risorine সেৱন কৰে?


Assam Flood: বানৰ ধ্বংসযজ্ঞ ! ডুবিছে ইখনৰ পিছত সিখন গাঁও, NDRFৰ উদ্ধাৰ অভিযান ... - assam flood latest update more than 26 district affected from flood see photos– News18 assam\nHome » photogallery » assam »Assam Flood: বানৰ ধ্বংসযজ্ঞ ! ডুবিছে ইখনৰ পিছত সিখন গাঁও, NDRFৰ উদ্ধাৰ অভিযান ...\nAssam Flood: বানৰ ধ্বংসযজ্ঞ ! ডুবিছে ইখনৰ পিছত সিখন গাঁও, NDRFৰ উদ্ধাৰ অভিযান ...\nWeather News, Assam Flood News: বান পানী আৰু বৰষুণৰ মাজত সাহায্য উদ্ধাৰ অভিযান অব্যাহত আছে। সেনা আৰু এন ডি আৰ এফৰ জোৱানসকলে বিভিন্ন অঞ্চলত আৱদ্ধ লোকসকলক সুৰক্ষিত স্থানলৈ স্থানান্তৰ কৰাত নিয়োজিত হৈ আছে।\nঅসম ৰাজ্যিক ব্যৱস্থাপনা কৰ্তৃপক্ষই বৃহস্পতিবাৰে জনাইছে যে জিলাখনৰ ২.৮৮ লাখৰো অধিক লোক বানপানীৰ প্ৰথম ঢৌৰ দ্বাৰা ক্ষতিগ্ৰস্ত হৈছে। বৰ্তমান, তিনিটা মণ্ডলৰ ১৪৭ খন গাওঁ বানপানীৰ ফলত পানীত ডুব গৈছে।\nবান পানী আৰু বৰষুণৰ মাজত সাহায্য উদ্ধাৰ অভিযান অব্যাহত আছে। সেনা আৰু এন ডি আৰ এফৰ জোৱানসকলে বিভিন্ন অঞ্চলত আৱদ্ধ লোকসকলক সুৰক্ষিত স্থানলৈ স্থানান্তৰ কৰাত নিয়োজিত হৈ আছে।\nনেৰানেপেৰা বৰষুণৰ ফলত পাহাৰীয়া অঞ্চলৰ ৰে'লপথ, দলং আৰু পথসমূহ বেয়াকৈ প্ৰভাৱিত হৈছে। বানপানীৰ সমস্যাৰ বাবে গৃহহীন হোৱা প্ৰায় ৩৯,৫৫৮ জন লোকে বৰ্তমান ৮৯ টা সাহায্য শিবিৰত আশ্ৰয় লৈ আছে।.\nমন কৰিবলগীয়া যে অসমত যোৱা কেইবাদিনো ধৰি ধাৰাবাহিকভাৱে ধাৰাসাৰ বৰষুণ হৈ আহিছে, যাৰ ফলত ৰাজ্যখনৰ বেছিভাগ জিলা বানপানীত জলমগ্ন হৈছে। নদীবোৰে সৰ্বোচ্চ পানীৰ স্তৰ অতিক্ৰম কৰিছে আৰু নিম্ন স্তৰৰ এলেকাবোৰ পানীত ডুব গৈছে।\nসংবাদ সংস্থা এএনআইৰ মতে, ৰহা আৰু নগাঁও ৰাজহ চক্ৰৰ অন্তৰ্গত বৰকোলা আৰু দখিনপত অঞ্চলত হাজাৰ হাজাৰ লোকৰ ঘৰত বানপানী প্ৰৱেশ কৰে, যাৰ ফলত তেওঁলোক গৃহহীন হৈ পৰে। তথ্য অনুসৰি, বানপানীৰ ফলত বৰ্তমান ৯,৭৪২.৫৭ হেক্টৰ শস্যভূমি ধ্বংস হৈছে।


উচ্চতম ন্যায়ালয়ে ডাষ্টবিনলৈ দলিয়াব নাগৰিকত্ব সংশোধনী বিধেয়ক\nনাগৰিকত্ব আইন, ১৯৫৫ৰ সংশোধনী বিধেয়ক, ২০১৬ত নৰেন্দ্ৰ মোডী নেতৃত্বাধীন কেন্দ্ৰীয় বিজেপি চৰকাৰে কৈছে – স্ব-ৰাষ্ট্ৰত ধৰ্মীয় নিৰ্য্যাতনৰ বলি হৈ ২০১৪ চনৰ ৩১ ডিচেম্বৰত বা ৩১ ডিচেম্বৰৰ পূৰ্বে ভাৰতত প্ৰৱেশ কৰা বাংলাদেশ, পাকিস্তান আৰু আফগানিস্তান এই প্ৰতিৱেশী ৰাষ্ট্ৰ তিনিখনৰ ধৰ্মীয় সংখ্যালঘুসকলক, মূলতঃ হিন্দু (লগতে বৌদ্ধ, খ্ৰীষ্টান, শিখ, জৈন আৰু পাৰ্চী), ভাৰতত নাগৰিকত্ব প্ৰদান কৰা হ’ব। নাগৰিকত্ব প্ৰদান কৰা হ’ব The Passport (Entry into India) Act, 1920 আৰু The Foreigners Act, 1946-ৰ কিছু নিয়মৰ অধীনত। এই বিধেয়কখনে আৰু এটা কথা কৈছে — সেয়া হ’ল স্বাভাৱিকভাৱে নাগৰিকত্ব (citizenship by naturalisation) লাভৰ সময়সীমাটো এঘাৰৰ পৰা ছবছৰলৈ কমাই অনা হৈছে। লগতে আকৌ কৈছে– জিলা উপায়ুক্তৰ ওচৰত এইসকল লোকে পূৰ্বৰ ১৫০০০ টকাৰ বিপৰীতে ১০০ টকাতেই নাগৰিকত্ব লাভৰ বাবে আবেদন জনাব পাৰিব।\nকংগ্ৰেছ দল আৰু বাওঁপন্থী দলসমূহৰ বিৰোধৰ হেতুকে শাসকীয় দলৰ চৰকাৰে এই সংশোধনীক আইনত পৰিণত কৰিবলৈ এতিয়ালৈকে সক্ষম হোৱা নাই। অসমত সংশোধনী বিধেয়কখনৰ বিৰুদ্ধে জাতীয়তাবাদী ভাবাপন্ন প্ৰায়খিনি দল-সংগঠন আৰু আণ্ঞ্চলিকতাবাদী অগপ দল এতিয়ালৈ সোচ্চাৰ হৈ আছে।\nউল্লেখৰ নিষ্প্ৰয়োজন, অসমত বিদেশী বা বাংলাদেশীৰ ইছ্যুটো কে’বাদশকজোৰা এটা অত্যন্ত স্পৰ্শকাতৰ বিষয়। থলুৱা অসমীয়া অসমত সংখ্যালঘু হোৱাৰ পথত– গৃহহীন, ভূমিহীন, কৰ্মসংস্থাপনহীন থলুৱাৰ আলাই-আথানিৰ শেষ নাই– এতিয়া ক্ৰমশঃ সামাজিক, অৰ্থনৈতিক, ৰাজনৈতিকভাৱে থলুৱা অসমীয়া স্ব-ভূমিতে নিগ্ৰহৰ সমুখীন হোৱাৰ উপক্ৰম হৈছে।\nকেন্দ্ৰীয় চৰকাৰে যুটীয়া সংসদীয় কমিটি এখন গঠন কৰি হিন্দু বাংলাদেশীক নাগৰিকত্ব দিব বিচৰাৰ বিষয়টো সন্দৰ্ভত সম্প্ৰতি দেশখনৰ দল-সংগঠনৰ জনমত সংগ্ৰহ কৰি আছে। যদিহে বিধেয়কখন আইনত পৰিণত হয় সংবিধানৰ প্ৰস্তাৱনাৰ ক্ষেত্ৰত আপোচ কৰা বুলিয়েই দেশ জ্বলিব। বিশেষকৈ অসম অগ্নিগৰ্ভা হ’ব অসমৰ খিলণ্ঞ্জীয়াৰ মূৰত বিদেশীৰ বোজাটো জাপি দিয়াৰ বাবে।\n২০১৪ চনৰ পৰাই কেন্দ্ৰীয় চৰকাৰে বিশেষকৈ হিন্দু বাংলাদেশীক ভাৰতীয় নাগৰিকত্ব দিবলৈ তৎপৰতা চলাই আহিছে। ২০১২ চনত দুটা স্বেচ্ছাসেৱী সংস্থাই ভাৰতৰ উচ্চতম ন্যায়ালয়ত বাংলাদেশৰ পৰা ধৰ্মীয় নিৰ্য্যাতনৰ সন্মুখীন হৈ ভাৰতলৈ পলাই অহা হিন্দু আৰু স্ব-ৰাষ্ট্ৰত সংখ্যালঘু ধৰ্মীয় সম্প্ৰদায়ৰ লোকসকলক অসম চুক্তিৰ গইনাৰে অবৈধ অনুপ্ৰৱেশকাৰী বুলি ভাৰতত বিবেচনা কৰিব নালাগে আৰু স্ব-ৰাষ্ট্ৰলৈ ওভটাই পঠিয়াব নালাগে বুলি জনোৱা এক ৰাজহুৱা স্বাৰ্থজড়িত আবেদনৰ পৰিণতিত বিষয়টোৱে ভাৰতত গতি লাভ কৰে। ২০১৩ চনত দেশৰ উচ্চতম ন্যায়ালয়ত শুনানি হয় আৰু ন্যায়ালয়ে বাংলাদেশৰ পৰা বিতাড়িত বা পলাই আহি ভাৰতত আশ্ৰয় লোৱা ধৰ্মীয় সংখ্যালঘুৰ সমস্যাটো কেৱল অসমকেন্দ্ৰিক নহয় বুলি কোৱাৰ লগে লগে বিষয়টো ৰাষ্ট্ৰীয় ইছ্যু হৈ পৰে।\n২০১৪ চনৰ লোকসভা নিৰ্বাচনত আৰু বিশেষকৈ ২০১৬ চনৰ অসম বিধানসভা নিৰ্বাচনত নাগৰিকত্ব আইনৰ এই বিষয়ক সংশোধনীৰ প্ৰসংগটোৱে অধিক গুৰুত্ব লাভ কৰে। ২০১৪ চনৰ সংসদীয় নিৰ্বাচনী ইস্তাহাৰত বিজেপিয়ে স্পষ্টকৈ বিশ্বৰ সকলো প্ৰান্তৰ নিৰ্য্যাতিত হিন্দুৰ বাবে ভাৰত স্বাভাৱিক গৃহভূমি (natural home) আৰু সেই নিৰ্য্যাতিত হিন্দুসকলক শৰণাৰ্থী হিচাপে ভাৰতে আদৰিব বুলি ঘোষণা দি থৈছে। নিৰ্বাচনী ৰে’লি এটাত আনকি তেতিয়াৰ প্ৰধান মন্ত্ৰী পদৰ প্ৰাৰ্থী নৰেন্দ্ৰ মোডীয়ে কৈছে ‘বিভিন্ন দেশত থকা নিৰ্য্যাতিত হিন্দুসকলৰ প্ৰতি আমাৰ দায়িত্ব আছে। ভাৰতেই তেওঁলোকৰ বাবে একমাত্ৰ সুৰক্ষিত ঠাই। আমি তেওঁলোকক সুবিধা দিম।’\nবিজেপি সভাপতি অমিত শ্বাহেও ২০১৫ চনত মুকলিকৈয়ে ঘোষণা দি থৈছে ‘ধৰ্মীয় অত্যাচাৰৰ পৰা হাত সাৰিবলৈ বাংলাদেশৰ পৰা কিছুমান হিন্দুলোক আহিছে। অহা বছৰ (অৰ্থাৎ ২০১৬ চনত) আমি অসমত শাসনলৈ আহিলে তেওঁলোক সকলোকে বিজেপি দলে নাগৰিকত্ব প্ৰদান কৰিব।’\nএটা কথা ইয়াৰ পৰা স্পষ্ট– সংখ্যাগৰিষ্ঠ হিন্দু বাংলাদেশী অসমত আছে বা অসম অভিমুখে আহি আছে বা তেওঁলোকক অসমলৈ স্বাগতম এই নেতাসকলে জনাইছে।\nবিষয়টোৰ সমৰ্থন কৰা বা বিৰোধ কৰাটো ভিন্ন কথা, সুস্থ বিতৰ্কৰ স্বাৰ্থত এটা কথা ক’ব পাৰি– হিন্দু বাংলাদেশীক নাগৰিকত্ব দিব খোজাটো বিজেপিৰ গোপন কাৰ্য্যসূচী নহয়। সকলো শ্ৰেণীৰ ভোটাৰ এই বিষয়ে বিগত লোকসভা নিৰ্বাচনৰ পূৰ্বে বা বিগত অসম বিধানসভাৰ নিৰ্বাচনৰ পূৰ্বে অৱগত আছিল। নিশ্চয়কৈ বুজিবলৈ বাকী নাই যে হিন্দু ভোটাৰৰ সাংগঠনিক ভেটি সবল কৰিবলৈ বিজেপিয়ে এই আগ্ৰহ প্ৰকাশ কৰিছে।\nবিজেপিৰ শৰণাৰ্থী কোষে নাগৰিকত্ব আইনৰ ১৮ নং ধাৰাৰ অধীনত সংশোধনীৰ জৰিয়তে প্ৰতিৱেশী ৰাষ্ট্ৰৰ পৰা অহা হিন্দুসকলক ভাৰতীয় নাগৰিকত্ব প্ৰদান কৰিব লাগে বুলি কেন্দ্ৰীয় চৰকাৰৰ ওচৰত আৰ্জি কৰাত বিষয়টো অধিক স্পষ্ট হৈ পৰে।\nপ্ৰতিৱেশী ৰাষ্ট্ৰৰ পৰা অহা বিদেশীৰ বিষয়টো ধৰ্মীয় দৃষ্টিভংগীৰে বিবেচনা কৰাৰ ভাৰত চৰকাৰৰ এই কৌশলটো ইজৰাইলৰ Law of Return-ৰ প্ৰায় সমধৰ্মী। Law of Returnৰ অধীনত ইজৰাইলে কেৱল জু ধৰ্ম (Jew)ৰ লোকসকলক ইজৰাইলত সোমোৱা আৰু সংস্থাপিত হোৱাৰ অনুমতি প্ৰদান কৰে, যিটো ভাৰতৰ সাংবিধানিক বহুত্ববাদ আৰু সহাৱস্থান নীতিৰ বিৰোধী। সাংবিধানিক নীতিবিৰুদ্ধ ঠিক এই কামটোকেই, ধৰ্মীয় দৃষ্টিভংগীৰে ভাৰতীয় নাগৰিকত্ব প্ৰদানৰ যো-জা, কেন্দ্ৰীয় চৰকাৰখনে কৰিবলৈ বিচাৰিছে।\nকেৰোণটো সেইখিনিতে– নাগৰিকত্ব প্ৰদানৰ বিষয়ত ধৰ্মীয় বিবেচনাৰ কথা কিয় আহিব! কিন্তু বিজেপিৰ ফান্দাটোৱেই হৈছে– সকলো হিন্দুৱেই ভাৰতীয়। কৈ থোৱা যুগুত হ’ব– নাগৰিকত্ব প্ৰসংগত ধৰ্মীয় দৃষ্টিকোণক সমুখলৈ বিজেপিয়েই বা এইবাৰেই প্ৰথম অনা হোৱা নাই। সংবিধানৰ ছয় আৰু সাত নং অনুচ্ছেদত পূৰ্বতেই প্ৰকাৰান্তৰে এই দৃষ্টিকোণৰ কথা আহিছে। ছয় নং অনুচ্ছেদে দেশ বিভাজনৰ ঘোষণাৰ পাছত ভাৰতলৈ অহা পাকিস্তানী হিন্দুসকলক নাগৰিকত্ব দিয়াৰ কথা কোৱাৰ সমানে সাত নং অনুচ্ছেদে দেশ বিভাজনৰ ঘোষণাৰ পাছত ভাৰত এৰি গৈ পাছত আকৌ ভাৰতত প্ৰৱেশ কৰা মুছলমানসকলক জীৱিকা, সম্পত্তি, নাগৰিকত্ব ওভটাই দিয়াৰ কথা কৈছে। তাৰপিছত ২০০৪ চনত নাগৰিকত্ব আইনৰ সংশোধনী কৰা হৈছিল য’ত প্ৰথমবাৰৰ বাবে ধৰ্মক নাগৰিকত্ব প্ৰদানৰ ক্ষেত্ৰত কেন্দ্ৰীয় বিষয়বস্তু কৰা হৈছে। ভাৰতৰ পশ্চিম সীমান্তৰে ১৭০০০ পাকিস্তানী হিন্দু ভাৰতত প্ৰৱেশ কৰিছিল আৰু তেওঁলোকে পাকিস্তানলৈ পুনৰ উভটি যাবলৈ অস্বীকাৰ কৰিছিল। তেতিয়াই এইসকল হিন্দু অনুপ্ৰৱেশকাৰীক সুযোগ দিবলৈ কেন্দ্ৰীয় চৰকাৰে নাগৰিকত্ব নিয়ম ১৯৫৬ (Citizenship Rules of 1956) সংশোধনী কৰে। এই সংশোধনীটোৰ Section3(2) (ii)ত কোৱা হয়—‘In respect of minority Hindus with Pakistan citizenship who have migrated to India more than five years back… the authority to registeraperson asacitizen of India… shall be the Collector of the district where the applicant is normally resident’. কেন্দ্ৰত তেতিয়া আছিল ইউপিএ’ চৰকাৰ।\nপ্ৰশ্নটো হৈছে– যদি কেৱল উক্ত ৰাষ্ট্ৰসমূহৰ ধৰ্মীয় সংখ্যালঘুসকলকেই নাগৰিকত্ব প্ৰদান কৰাৰ চিন্তা কৰা হয়, পাকিস্তানৰ আহমদীয় আৰু চিয়াসকলকো কিয় সাঙুৰি লোৱা নহ’ব? কাৰণ আহমদীয় আৰু চিয়াসকলক এই ৰাষ্ট্ৰসমূহে মুছলমান বুলি নাভাবে। আকৌ প্ৰতিৱেশী ৰাষ্ট্ৰ বুলি কওঁতে কেৱল মুছলমান সংখ্যাগৰিষ্ঠ ৰাষ্ট্ৰসমূহ বাংলাদেশ, পাকিস্তান আৰু আফগানিস্তানকেই লক্ষ্য কৰি লোৱা হৈছে কিয়! ম্যানমাৰ আৰু চীনকো সামৰি লোৱা নহ’ব কিয়! ম্যানমাৰৰ মুছলমান (ৰহিংগীয়া) আৰু চীনৰ মুছলমান (য়ুঘুৰ) আৰু বৌদ্ধধৰ্মী সকলকো (তিব্বতৰ দালাই লামা পন্থী) ভাৰতীয় নাগৰিকত্ব প্ৰদান কৰাটোও একেই যুক্তিত উচিত নহ’বনে! শ্ৰীলংকাস্থ বা শ্ৰীলংকাৰ পৰা আহি ভাৰতত শৰণাৰ্থী হিচাপে থকা ভাৰতীয় মূলৰ তামিলসকলকো- মালাইহা (অধিকাংশই দলিত)– ভাৰতীয় নাগৰিকত্ব লাভৰ পৰা কিয় বণ্ঞ্চিত কৰা হ’ব! ম্যানমাৰৰ হিন্দুখিনিৰ কথাও কিয় নাই বিধেয়কখনত! ম্যানমাৰততো অসমীয়া মূলৰেই বহু লোক আছে– সৌসিদিনাৰ আহোম সাম্ৰাজ্যৰ হেমো আইদেউৰ ইতিহাস এবেগেত দূৰৰহে মাথোঁ!\nউদ্বেগজনক কথাটো হৈছে– ইতিমধ্যেই উক্ত প্ৰতিৱেশী ৰাষ্ট্ৰসমূহৰ পৰা অহা লোকসকলক বিদেশী (foreigner) বুলি কোৱাৰ সলনি চৰকাৰে অনুপ্ৰৱেশকাৰী (migrants) বুলি ক’বলৈ লৈছে। আৰু এতিয়া নাগৰিকত্ব প্ৰদান কৰিবলৈ কেৱল বাকী আছে। আমোদজনক কথা– পাকিস্তানৰ পৰা অহা শৰণাৰ্থীসকলে চৰকাৰী শৰণাৰ্থী শিৱিৰত ন্যূনতম সা-সুবিধা নোহোৱাকৈ যিদৰে বসতি কৰি আছে, ভাবি দুখ লাগে যে কেৱল পাঁচবছৰৰ মূৰত কেৱল ইভিএমৰ বুটাম টিপাবলৈহে এইসকল লোকক গিনিপিগৰ দৰে ৰাজনৈতিক দলবোৰে নাগৰিকত্ব দি পুহি ৰাখিব বিচাৰে! দুৰ্দশাগ্ৰস্ত এই লোকবোৰৰ প্ৰতি ৰাষ্ট্ৰযন্ত্ৰ আচলতে কিমান সহানুভূতিশীল, তাৰ এটা সৰু উদাহৰণ—২০০৩ চনত ভাৰত-বাংলাদেশ সীমান্তৰ ন’ মেনছ লেণ্ডত ২১৩ জন লোকে দুইখন সীমামূৰীয়া ৰাষ্ট্ৰৰ সঁহাৰি বিচাৰোঁতে ভাৰত কিম্বা বাংলাদেশ কোনো এখন ৰাষ্ট্ৰয়েই তেওঁলোকক গ্ৰহণ কৰিবলৈ আগুৱাই অহা নাছিল।\nআটাইতকৈ তাৎপৰ্যপূৰ্ণ কথা— 1951 UN Refugee Conventionত ভাৰত স্বাক্ষৰিত ৰাষ্ট্ৰ নহয়। গতিকে অন্য ৰাষ্ট্ৰৰ নিপীড়িত লোকক ভাৰতে আশ্ৰয় দিয়াৰ প্ৰয়োজন নাই। তাৰপিছতো যদি ভাৰতে তেনে প্ৰস্তুতি চলায়, প্ৰতিৱেশী ৰাষ্ট্ৰকেইখন মুছলমান সংখ্যাগৰিষ্ঠ ৰাষ্ট্ৰ হেতুকে আন্তঃৰাষ্ট্ৰীয় জটিলতাৰ প্ৰসংগ এটা এইক্ষেত্ৰত আছেই। বিধেয়কখনে ৰাষ্ট্ৰসংঘই কোৱা আন্তঃৰাষ্ট্ৰীয় শৰণাৰ্থী আইনৰ দুটা দিশ মূলতঃ বিঘ্নিত কৰিছে। এক, বিধেয়কখনে পৰৰাষ্ট্ৰৰ পৰা অহা ধৰ্মীয় সংখ্যালঘুখিনিক শৰণাৰ্থী বুলি নকৈ অনুপ্ৰৱেশকাৰী বুলি কৈছে, অথচ তেওঁলোক শৰণাৰ্থী (refugee) — অনুপ্ৰৱেশকাৰী (migrants) নহয়। অনুপ্ৰৱেশ কেতিয়া হয়– যেতিয়া স্বেচ্ছাই (voluntarily) কোনো লোক ইঠাইৰ পৰা সিঠাইলৈ যায়– সাধাৰণতে স্বচ্ছল জীৱন-যাপনৰ বাবে। আকৌ শৰণাৰ্থী বুলি কেতিয়া কোৱা হ’ব– যেতিয়া লোকজন জোৰ-জুলুম বা অত্যাচাৰত (forced) অতীষ্ঠ হৈ ইঠাইৰ পৰা সিঠাইলৈ যাব– অধিকাৰ, সুৰক্ষা এইবিলাক প্ৰসংগ ইয়াত জড়িত হৈ থাকিব– স্বেচ্ছাই (voluntarily) নহয়। অথচ গৃহমন্ত্ৰীয়ে বিধেয়কখন সম্পৰ্কত কৈ থৈছে– বিধেয়কখন অনাৰ মূল উদ্দেশ্যটো হৈছে নিৰ্যাতিত বা vulnerable ধৰ্মীয় সংখ্যালঘুক আশ্ৰয় দিয়া, যিসকলৰ মৌলিক অধিকাৰ সেই দেশসমূহত বিপদগ্ৰস্ত হৈছে। প্ৰশ্নটো হ’ল– মৌলিক অধিকাৰ, মানৱ অধিকাৰ বিপদগ্ৰস্ত হয় শৰণাৰ্থীৰহে, বিধেয়কখনৰ মতেতো নাগৰিকত্ব দিব খোজা লোকসকল অনুপ্ৰৱেশকাৰীহে! দ্বিতীয় কথাটো হৈছে– টাৰ্গেট কৰা হৈছে মুছলমান সংখ্যাগৰিষ্ঠ ৰাষ্ট্ৰকেইখনক আৰু সেই ৰাষ্ট্ৰকেইখনৰ ধৰ্মীয় সংখ্যালঘুসকলক। এলানি নিৰ্দিষ্ট ধৰ্মীয় লোকক টাৰ্গেট কৰি লোৱাৰ অভিপ্ৰায়টোৰ আঁৰত কি কথা আছে, এয়া আন্তঃৰাষ্ট্ৰীয় শৰণাৰ্থী নীতিয়ে জানিবলৈ বিচাৰিব। কাৰণ ইয়ে আন্তঃৰাষ্ট্ৰীয় শৰণাৰ্থী নীতিৰ ৰেচনেলিটিক অমান্য কৰে। নিপীড়িত ধৰ্মীয় সংখ্যালঘুক পৰিত্ৰাণেই যদি দিব খোজে –শ্ৰীলংকা, চীন, ম্যানমাৰৰ মুছলমানখিনিক পৰিত্ৰাণৰ সুযোগ নিদিব কিয়! ২০১৫ চনত ৩৬০০০ ৰহিংগীয়া মুছলমানে ম্যানমাৰত অত্যাচাৰ সহিব নোৱাৰি ভাৰতত পলাই আহি প্ৰৱেশ নকৰিছে জানো! তেওঁলোকৰ প্ৰতিও একেই যুক্তিৰে চৰকাৰ দায়িত্বশীল হোৱা উচিত নহয়নে!\nআশ্চৰ্য্যকৰভাৱে ভাৰতৰ এতিয়ালৈ কোনো নিৰ্দিষ্ট শৰণাৰ্থী নীতি নাই। এক থূলমূল ৰূপৰেখা এটাহে মাত্ৰ আছে যে শৰণাৰ্থীয়ে স্ব-ৰাষ্ট্ৰৰ পৰিস্থিতি সুস্থিৰ হ’লে স্ব-ৰাষ্ট্ৰলৈ উভটি যাব লাগিব। দালাই লামাৰ ভাৰতত প্ৰৱেশৰ সময়ত জৱাহৰলাল নেহৰুৱে আভাস দিয়া শৰণাৰ্থী বিষয়ক কথা এতিয়ালৈ আচলতে ভাৰতত এইখিনিয়েই। সেয়েহে প্ৰকৃততে যদি শৰণাৰ্থীসকলৰ প্ৰসংগত ভাৰত চৰকাৰ আগ্ৰহী হ’লহেঁতেন, এক নিৰ্দিষ্ট humanitarian refugee policy ফৰ্মুলেট কৰিবলৈ বিচাৰিলে হয়, ভাৰতে প্ৰথমতে ৰাষ্ট্ৰসংঘৰ ৰিফিউজী কনভেনচনৰ স্বাক্ষৰিত দেশ হিচাপে স্বীকৃতি পাবলৈ বিচাৰিলে হয়। কিন্তু তেনে উদ্যোগটো পৰিলক্ষিত হোৱা নাই। সঁচা অৰ্থত আন্তৰিকতা নাই কাৰণে সকলো শ্ৰেণীৰ শৰণাৰ্থীক ব্লেংকেট কাভাৰ দিয়াৰ সলনি নিৰ্দিষ্ট এলানি ধৰ্মীয় লোকক বিবেচনাৰে নাগৰিকত্ব প্ৰদানৰ বিষয়টোক বিজেপিয়ে এটা সাম্প্ৰদায়িক ইছ্যু কৰি নিজস্ব ৰাজনৈতিক এজেণ্ডাৰ অভীষ্ট সিদ্ধি কৰিব বিচাৰিছে।\nউল্লেখ্য যে, ২০১৪-১৫ বৰ্ষত ৪৩০০ গৰাকী পাকিস্তানী নাগৰিকক ভাৰতীয় নাগৰিকত্ব প্ৰদান কৰিছে বুলি বিজেপিয়ে ভিন্ন সময়ত দাবী কৰি আহিছে। কিন্তু সীমান্ত লোক সংগঠন নামৰ সংস্থা এটাই কৰা আৰ টি আই অনুসন্ধানত জানিব পৰা গৈছে, ২০১৪-১৫ বৰ্ষত ২৮৯ জন পাকিস্তানী হিন্দুকহে বিজেপিয়ে ভাৰতীয় নাগৰিকত্ব প্ৰদান কৰিছে। দাবী আৰু সত্যতাৰ এই সৰু পৰিসংখ্যাৰ পৰাই বুজিব পাৰি– বিজেপিয়ে কামতকৈ কথাৰে ভাৰতীয় হিন্দুখিনিক ‘হিন্দু হিন্দু’ বুলি এক অহংবোধৰ আনন্দেৰে অনবৰতে উদ্বেলিত কৰি ৰাখিব বিচাৰে আৰু দেশৰ নাগৰিকৰ বাবে যিবোৰ মূল ইছ্যু হোৱা উচিত– উচ্চ শিক্ষা পৰ্যন্ত বিনামূলীয়া শিক্ষা, অৰ্হতা আৰু দক্ষতা অনুযায়ী কৰ্মসংস্থাপনৰ অধিকাৰ, দেশৰ যিকোনো স্বাস্থ্য প্ৰতিষ্ঠানত একেবাৰে ন্যূনতম মাচুলৰ বিনিময়ত সকলোৰে বাবে স্বাস্থ্যসেৱা লাভৰ অধিকাৰ– এইবোৰৰ পৰা অলবৎ আঁতৰাই ৰাখিবলৈ বিচাৰে।\nসৰ্বশেষত, যেন-তেন-প্ৰকাৰেণ বিধেয়কখন চৰকাৰে আইন হিচাপে গৃহীত কৰিলেও দেশৰ আদালতত আইনখনক প্ৰত্যাহ্বান জনাব পৰা যাব আৰু ভাৰতীয় সংবিধানৰ প্ৰস্তাৱনাত সন্নিবিষ্ট ধৰ্মনিৰপেক্ষতাৰ আধাৰতেই আদালতে আইনখন নাকচ কৰিব বুলি বিশ্বাস। বিশ্বাস বুলি এইকাৰণেই কৈছোঁ– দেশৰ অৰ্থ-ব্যৱস্থাত চলোৱা চৰকাৰী হাতোৰাই ইতিমধ্যেই জনসাধাৰণক জ্বলাকলা খুৱাইছে। অনুমান হয় দেশৰ অৰ্থ-ব্যৱস্থাৰ মেৰুদণ্ডই ভাঙি দিছে। তাৰ লগে লগে অতি সম্প্ৰতি ভাৰতীয় ন্যায়পালিকাকেন্দ্ৰিক কথা-কাণ্ডবোৰেও জনসাধাৰণক উদ্বিগ্ন কৰি ৰাখিছে। একেই চৰিত্ৰৰ উমান পোৱা গৈছিল প্ৰে’ছক নিয়ন্ত্ৰণ কৰিব খোজা স্মৃতি ইৰাণীৰ বিতৰ্কিত মন্তব্যৰ জৰিয়তেও, যদিও পিছত তেওঁ সেয়া উঠাই ল’লে। ২০১৯ চনত একেখন চৰকাৰেই পুনৰ শাসনলৈ আহিলে স্মৃতি ইৰাণীৰ কথাকেই প্ৰে’ছৰ ক্ষেত্ৰতো সঁচা নহওক, তাৰেই কামনা কৰিছোঁ। অৱশ্যেই দেশৰ ন্যায়-ব্যৱস্থা সুবিচাৰত ব্যৰ্থ হ’লে আন্তঃৰাষ্ট্ৰীয় বিতৰ্ক আৰু ৰাষ্ট্ৰসংঘৰ হস্তক্ষেপে বিষয়টোক এটা সঠিক গতি দিবই বুলি নিশ্চিত হ’ব পাৰি। কিন্তু তেতিয়ালৈ ভাৰত, বিশেষকৈ অসম ভাৰতীয় নাগৰিকৰ বাবে বাসোপযোগী হৈ থাকিবনে সন্দেহ আছে।\nলেখকৰ ই মে’ইল : [email protected]


৪০ বছৰৰ ভিতৰত চীন কেনেকৈ ইমান ধনী দেশ হৈ পৰিল ? - The Cross Current\n১৪০ কৌটি জনসংখ্যাৰ পূৱ এছিয়াৰ সৰ্ববৃহৎ দেশ ৷পৃথিৱীৰ প্ৰথম সভ্যতাসমূহৰ ভিতৰত দেশখনৰ য়েল্ল’ নদীৰ পাৰত গঢ় লৈ উঠা সভ্যতাও অন্যতম ৷বিংশ শতিকাৰ আৰম্ভণিতে দেশখন এক বৃহৎ গণ বিদ্ৰোহে জোকাৰি যায় ৷ পৰৱৰ্তী সময়ত মাও জে দঙৰ নেতৃত্বত চাইনিজ কমিউনিষ্ট পাৰ্টীয়ে দখল কৰে দেশখনৰ ক্ষমতা ৷ এই দেশখন হ’ল পিপ’লছ ৰিপাব্লিক অব চাইনা৷ ভাৰতৰ ওচৰত থাকিলেও সম্পৰ্ক সদায়ে অহি নকুল ৷ চীনক সাধাৰণতে ভাৰতৰ শত্ৰু বুলিয়ে গণ্য কৰা হয় ৷ ১৯৬২ ৰ চীনৰ ভাৰত আক্ৰমণৰ কথা এতিয়াও ভাৰতবাসীৰ মনত সজীৱ হৈ আছে ৷ সেই শত্ৰুতাৰ এতিয়াও ওৰ পৰা নাই ৷ লাডাখ সীমান্তত চীনৰ আগ্ৰাসন আজিও অব্যাহত আছে ৷ কিন্তু আচৰিত হ’বলগীয়া কথাটো হ’ল সীমান্তৰ নিৰন্তৰ সংঘাতৰ মাজতো চীন হৈ উঠিছে ভাৰতৰ সৰ্ববৃহৎ ব্যৱসায়িক সহযোগী ৷এয়া যোৱাটো বছৰ অৰ্থাৎ ২০২০ চনৰ তথ্য ৷ ২০২০ চনত ভাৰতে সৰ্বাধিক ব্যৱসায়িক লেনদেন কৰিছে চীনৰ সৈতে ৷ ব্যৱসায়িক সহযোগিতাৰ ক্ষেত্ৰত দ্বিতীয় আৰু তৃতীয় স্থানত আছে ক্ৰমে আমেৰিকা আৰু চৌদী আৰৱ ৷\nগালৱান ঘাটীত ২০ জনকৈ ভাৰতীয় সেনাৰ মৃত্যুৰ পাছত দুয়োখন দেশৰ সম্পৰ্কৰ যথেষ্ট অৱনতি ঘটিছিল ৷ আনকি ভাৰতে নিষিদ্ধ কৰিছিল ২০০ ৰো অধিক চাইনিজ এপ্লিকেশ্যন ৷ ইয়াৰ ভিতৰত আছিল টিকটক , কেম স্কেনাৰৰ দৰে জনপ্ৰিয় এপো ৷একেসময়তে ভাৰতে আত্মনিৰ্ভৰশীল ভাৰত অভিযান আৰম্ভ কৰি আমদানিৰ হাৰ কম কৰাৰ প্ৰচেষ্টাও আৰম্ভ কৰে ৷ কিন্তু তাৰ পাছতো চীনৰ সৈতে ব্যৱসায়িক সম্পৰ্ক বিচ্ছিন্ন নহ’ল ৷ কেৱল ২০২০ চনত ভাৰতে চীনৰ পৰা আমদানি কৰিছে ৫৮.৭ আৰৱ ডলাৰৰ সামগ্ৰী ৷ ইয়াৰ বিপৰীতে ভাৰতে চীনলৈ ৰপ্তানি কৰিছে মাত্ৰ ১৯ আৰৱ ডলাৰৰ সামগ্ৰী ৷এইদৰে দুয়োখন দেশৰ মাজত যোৱাটো বছৰত ৭৭.৭ আৰৱ ডলাৰৰ ব্যৱসায় সম্পন্ন হৈছে ৷কিন্তু গুৰুত্বপুৰ্ণ কথাটো হ’ল চীনৰ পৰা ভাৰতে যিমান মূল্যৰ সামগ্ৰী আমদানি কৰিছে , তাৰ আধাও ভাৰতে ৰপ্তানি কৰিব পৰা নাই ৷ মূল্য হিচাপত এই ব্যৱসায়িক ব্যৱধান প্ৰায় ৪০ আৰৱ ডলাৰৰ ৷\nকেৱল ভাৰতেই নহয় , ২০২০ চনত ইউৰোপিয়ান ইউনিয়নৰ লগতো চীনে ব্যৱসায়িক সম্পৰ্ক মজবুত কৰি তোলে আৰু আমেৰিকাক দ্বিতীয় স্থানলৈ ঠেলি দিয়ে ৷ যোৱা বছৰটোত চীন আৰু ইউৰোপিয়ান ইউনিয়নৰ মাজত ৭০৯ আৰৱ ডলাৰৰ ব্যৱসায় সম্পন্ন হৈছিল ৷ ইয়াৰ বিপৰীতে আমেৰিকা আৰু ইউৰোপিয়ান ইউনিয়নৰ মাজত হোৱা ব্যৱসায়ৰ মূল্য আছিল ৬৭১ আৰৱ ডলাৰ ৷ইউৰোপিয়ান সংঘৰ মতে , এই সময়ছোৱাত চীন আৰু ইউৰোপিয়ান ইউনিয়নৰ মাজত ব্যৱসায়িক লেনদেন ৫.৩ শতাংশ বৃদ্ধি পাইছে ৷ইয়াৰ বিপৰীতে আমেৰিকাৰ সৈতে ব্যৱসায়ৰ পৰিমান ৭৪৬ আৰৱ ডলাৰৰ পৰা ৬৭১ ডলাৰলৈ হ্ৰাস পাইছে ৷ এইদৰেই বিশ্বৰ বজাৰত চীন ক্ৰমাৎ শক্তিশালী হৈ উঠিছে ৷\nআপুনি চাগে জানিবলৈ বিচাৰিব যে চীন অৰ্থনৈতিক ভাৱে কিদৰে ইমান শক্তিশালী হৈ উঠিল ? এখন কমিউনিষ্ট শাসিত দেশৰ পৰা কেনেকৈ বিদেশী পুঁজি বিনিয়োগৰ নিৰ্ভৰযোগ্য স্থান হৈ পৰিল চীন ?\nচীনৰ উত্তৰণৰ ৰহস্য জানিবলৈ আমি উভতি যাব লাগিব চাৰিটা দশক পাছলৈ ৷ কিয়নো ১৯৭৮ চনত চীনত আৰম্ভ হৈছিল অৰ্থনৈতিক সংস্কাৰৰ প্ৰক্ৰিয়া ৷ তাৰ পাছৰে পৰা বিশ্ব অৰ্থনীতিত চীনে চকুত লগাকৈ উন্নতি কৰিবলৈ আৰম্ভ কৰে ৷ চীনৰ হাতত সম্প্ৰতি আটাইতকৈ বেছি বিদেশী মুদ্ৰা জমা আছে ৷ এই বিদেশী মুদ্ৰাৰ মূল্য হ’ব ৩.১২ আৰৱ ডলাৰ ৷তদুপৰি প্ৰতক্ষ্য বিদেশী বিনিয়োগক আকৰ্ষন কৰা দেশসমূহৰ ভিতৰত চীন আছে তৃতীয় স্থানত ৷\nচীনৰ অৰ্থনীতিক শক্তিশালী ৰূপ দিয়াৰ ক্ষেত্ৰত তিনিজন নেতাৰ ভূমিকাৰ কথা বিশেষভাৱে উল্লেখ কৰা হয় ৷ তেওলোক হ’ল মাও জে দঙ , দাংগ শ্বায়’পিঙ আৰু শ্বি জিনপিঙ ৷ দাংগ শ্বিনপিঙে প্ৰথমবাৰৰ বাবে দেশৰ পৰা ছোভিয়েট মডেল বাতিল কৰিছিল আৰু অৰ্থনীতিৰ আধুনিকীকৰণৰ কাম আৰম্ভ কৰিছিল ৷ দেশখনে নিজৰ অৰ্থনীতিক বিশ্বৰ বজাৰৰ ওপৰত নিৰ্ভৰশীল কৰি নুতুলি ঘৰুৱা অৰ্থনীতিক শক্তিশালী কৰাৰ ওপৰত অধিক গুৰুত্ব দিবলৈ আৰম্ভ কৰে ৷ ইয়াৰ বাবে গাঁৱে গাঁৱে চৰকাৰী উদ্যোগত মুকলি কৰা হয় বিভিন্ন মেনুফেকচাৰিঙ ইউনিট ৷ইয়াৰ পাছৰে পৰা চীনৰ অৰ্থনৈতিক প্ৰতিচ্ছৱি দ্ৰুতভাৱে সলনি হ’বলৈ ধৰে ৷ ১৯৭৮ চনৰ পৰা ২০১৬ চনৰ ভিতৰত চীনৰ জিডিপি ৩ হাজাৰ শতাংশতকৈও অধিক বৃদ্ধি পায় ৷ অৰ্থনৈতিক বিকাশৰ ইয়াতকৈ ডাঙৰ উদাহৰণ আৰু ক’তো বিচাৰি পাবলৈ নাই ৷১৯৭৮ চনত চীনে এবছৰত যিমান মূল্যৰ ব্যৱসায় কৰিছিল , এতিয়া সেয়া মাত্ৰ দুটা দিনৰ ভিতৰতে সম্ভ হৈ উঠে ৷ ঘৰুৱা অৰ্থনীতি শক্তিশালী কৰিবলৈ লোৱা পদক্ষেপৰ ফলত চীনৰ ৭০ কৌটি নাগৰিক দৰিদ্ৰ সীমাৰেখাৰ পৰা মুক্ত হ’বলৈ সক্ষম হৈছে আৰু ৩৮ কৌটি নাগৰিক মধ্যবিত্ত শ্ৰেণীলৈ উন্নীত হৈছে ৷ অৰ্থনৈতিক প্ৰগতিৰ এই উদাহৰণ বিশ্বৰ সকলো দেশৰ বাবেই অতি চমকপ্ৰদ হৈ উঠিছে ৷বৰ্তমানৰ শ্বি জিনপিঙৰ চৰকাৰেও বিদেশী বিনিয়োগৰ পথ মুকলি কৰি ৰাখিছে যদিও চৰকাৰে পি পি পি অৰ্থাৎ পাব্লিক – প্ৰাইভেট পাৰ্টনাৰশ্বিপতহে অধিক গুৰুত্ব প্ৰদান কৰি আহিছে ৷ মূলত : ঘৰুৱা অৰ্থনীতিক শক্তিশালী কৰাৰ ফলতেই চীনে অতি কম সময়ৰ ভিতৰত বিশ্বৰ অৰ্থনীতিত শক্তিশালী খোজ দিবলৈ সক্ষম হৈছে ৷\n(ভিডিওৰ ৰূপত এই বাতৰি চাবলৈ ইয়াত ক্লিক কৰক)


Ejar Phula Dekhi Lyrics | এজাৰ ফুলা দেখি | Khagen Mahanta | Assamese Lyrics - AssameseLyrical.com\nEjar Phula Dekhi Lyrics | এজাৰ ফুলা দেখি | Khagen Mahanta\nEjar Phula Dekhi Lyrics এজাৰ ফুলা দেখি by Khagen Mahanta, visit AssameseLyrical.com for more Assamese lyrics.\nSong: Ejar Phula Dekhi (এজাৰ ফুলা দেখি)\nSinger: Khagen Mahanta\nEjar Phula Dekhi Lyrics\nEjar Phula Dekhi Lyrics:--\nএজাৰ ফুলা দেখি\nবেজাৰ কিয় কৰ,\nকিয় মনে মাৰি থাক,\nমোৰ দেহী ঐ,\nআছেনে মোলৈ তোলৈ\nযিটো মোৰ চিত;\nঅ’…এজাৰ ফুলা দেখি\nবতৰৰ বাতৰি কওঁ\nকেলৈ আঁচু সূতা চিঙ\nনেযাওঁ মই পাহৰি অ’…\nতোৰে ছাঁটো হৈ থাকো\nকিয় মনে মাৰি থাক\nমোৰ দেহী ঐ….\nবজাক বা নবজাক\nঢুলীয়াই খুলীয়াই অ’…\nআহক বা নাহক ঐ…\nআমাৰ ৰাহি-যোৰা ঐ…\nএষাৰ কথা আছে মনত,\nকালৈ যুকীয়াই থৈছ লুকুৱাই,\nওমলা ববছা-বনত মাহ-হালধী,\nল মাধৈ মালতী,\nমৰো ঐ তোৰে মৰমত,\nমৰো ঐ তোৰে মৰমত\nমোৰ দেহী ঐ…\nঅ’ এজাৰ ফুলা দেখি\nআছেনে মোলৈ আছেনে তোলৈ\nযিটো মোৰ চিত…..\nUnknown October 28, 2020 at 3:38 AM\nIn which year this song is released by khagen mahanta\nUnknown October 17, 2021 at 6:27 AM\nLyrics by Hemen\nAssamese Lyrics - AssameseLyrical.com: Ejar Phula Dekhi Lyrics | এজাৰ ফুলা দেখি | Khagen Mahanta